الفلق ސޫރަތުގެ ތަފްސީރު (4) – DhiSalafiyyah\nﷲގެ ވަޙީ ބަސްފުޅު ((وَمِنْ شَرِّ حَاسِدٍ إِذَا حَسَدَ)) މާނައީ: “އަދި ޙަސަދަވެރިޔަކު ޙަސަދަވެރިވެއްޖެހިނދު، އޭނާގެ ނުބައިކަމުންވެސްމެއެވެ.” ދަންނައެވެ. މި ޙަސަދައިގެ ތެރޭގައި ޖިންނީންނާއި އިންސީންގެ ތެރެއިން ޙަސަދަވެރިވާމީހުން ޢާއްމުވެގެންވެއެވެ. ފަހެ، ހަމަކަށަވަރުން މުއުމިނުންނަށް ﷲ ދެއްވަވާފައިވާ މަތިވެރިކަމާހުރެ ޝައިޠާނާއާއި އޭނާގެ ޖަމާޢަތުގެ މީހުން މުއުމިނުންނަށް ޙަސަދަވެރިވެއެވެ.\nއެހެންނަމަވެސް ޚާއްޞަގޮތެއްގައި ވަސްވާސްދެނީ ޖިންނީންގެ ތެރެއިންވާ ޝައިޠާނުންނެވެ. އަދި ޚާއްޞަގޮތެއްގައި ޙަސަދަވެރިވަނީ އިންސީންގެ ތެރެއިންވާ ޝައިޠާނުންނެވެ. އަދި މިދެބައިމީހުންނަށް ވަސްވާސްދިނުން ޢާއްމުވެގެންވެއެވެ. ޖިންނީންނާއި އިންސީންގެ ތެރެއިންވާ ޝައިޠާނުންނަކީ ޙަސަދަވެރިވާ ވަސްވާސްދޭ ބައެކެވެ. އެހެންކަމުން، (ޙަސަދަވެރިވާމީހާގެ ކިބައިން) ސަލާމަތަށް އެދުމުން މި އެންމެހާ ޙަސަދަވެރިންގެ ކިބައިން ސަލާމަތަށް އެދެވުނީއެވެ.\nފަހެ، މި ސޫރަތުގައި ޢާލަމުގައިވާ ކޮންމެ ނުބައިކަމަކުން ސަލާމަތްތެރިކަމަށް އެދުން ޝާމިލުވެފައިވެއެވެ. މި ސޫރަތުގައި ހަތަރު ނުބައިކަމެއް ބަޔާންކުރެވިފައިވެއެވެ.\nއޭގެތެރޭގައި ޢާއްމުވެގެންވާ ދެނުބައިކަމަކީ ޚަލްޤުކުރައްވާފައިވާ ތަކެތީގެ ނުބައިކަމުންނާއި، ރޭގަނޑުގެ އަނދިރިކަން ގަދަވެގެންފިހިނދު، އެ ރޭގަނޑުގެ ނުބައިކަމުންނެވެ. މި ދެވައްތަރު ބަޔާންކުރެއްވުމަށްފަހު ބަޔާންކުރައްވާފައި ވަނީ ސިޙުރުވެރިންނާއި ޙަސަދަވެރިންގެ ނުބައިކަމުންނެވެ. މިއީވެސް ދެވައްތަރެކެވެ. މިދެކަންވެސް އަންނަނީ ނުބައި ނަފްސުތަކުގެ ފަރާތުންނެވެ. އެއިގެ ތެރެއިން ފުރަތަމަކަންކުރުމަށްޓަކައި ޝައިޠާނުންގެ ކިބައިން ވާތްގަށްއެދި، އެ ޝައިޠާނުންނަށް އަޅުކަންކުރެއެވެ. އެއީ ސިޙުރުވެރިޔާއެވެ. އަދި ޝައިޠާނާއަށް އަޅުކަންކޮށްގެންނާއި ޝައިޠާނުންނަށް ކުއްތަންވެގެން މެނުވީ ސިޙުރެއް ނުގެނެވޭނޭ ބުނާށެވެ. އެއީ އެ ޝައިޠާނާގެ ނަމުގައި ޛަބަޙަކުރުންކަމުގައިވެސްވެދާނެއެވެ. ނުވަތަ އެ ޝައިޠާނާ އެދޭގޮތެއްގެ މަތިން ޛަބަޙަކުރުމަށްވެސް ވެދާނެއެވެ. އެހައިރުން އެ ޛަބަޙަކުރުންވެގެންދާނީ ﷲ ނޫން ފަރާތަކަށް ޛަބަޙަކުރެވޭ ޛަބަޙަކުރުމަކަށެވެ. (ސިޙުރު ހަދަނީ) މިނޫންވެސް ތަފާތު ޝިރުކުގެ ވައްތަރުތައް ކޮށްގެންނެވެ.\nއަދި ސިޙުރުވެރިޔާ ޝައިޠާނާއަށް އަޅުކަންކުރުމަށް ޝައިޠާނާގެ ނަން ނުގަތްނަމަވެސް އެއީ ޝައިޠާނާއަށް ވެވޭ އަޅުކަމެކެވެ. އަދި އެއީ ޝައިޠާނާ ބުނާ ނަމެއް އެކަމަށް ކީކަމުގައި ވީނަމަވެސްމެއެވެ. އެހެނީ، ޝިރުކާއި ކުފުރަކީ އޭގެ ޙަޤީޤަތުގައިވެސް އަދި މާނައިގައިވެސް ޝިރުކެކެވެ. އަދި ކުފުރެކެވެ. (ކަމެއް ޝިރުކަކަށް ނުވަތަ ކުފުރަކަށް ވުން ބިނާވެގެންވަނީ) އެކަމަކަށް ކިޔޭ ނަމުގެ މައްޗަށް ނުވަތަ ލަފުޒުގެ މައްޗަކަށް ނޫނެވެ. (މިސާލަކަށް) މީހަކު މަޚްލޫޤަކަށް ސަޖިދަޖެހުމަށްފަހު، މިއީ އެމަޚްލޫޤަށްޖެހި ސަޖިދައެއް ނޫނޭ، އަދި މިއީ އެމަޚްލޫޤެއްކައިރީ ނިކަމެތިވެ، ބިންމަތީގައި ނިތްކުރި ޖައްސާލީކަމުގައި ބުނުންފަދަ ކަމެކެވެ. މި ފަދަ ބަސްތައް ބުނުމަކީ ﷲ ފިޔަވައި އެހެން ފަރާތަކަށް ސަޖިދަކުރިކަމުން އެމީހާ ނެރެދޭނެ ބަސްތަކެއް ނޫނެވެ. އެމީހާ އެކަމަށް ކޮންމެ ނަމެއް ކީކަމުގައި ވީނަމަވެސްމެއެވެ.\nހަމައެފަދައިން ޝައިޠާނާއަށް ޛަބަޙަކޮށް، އެ ޝައިޠާނާއަށް ގޮވާ، އަދި އެއިގެ ކިބައިން ސަލާމަތްކަމަށްއެދި، އެ ޝައިޠާނާއާ ކުއްތަންވެއްޖެނަމަ އެއީ ޝައިޠާނާއަށް އަޅުކަންކުރުމެވެ. އެކަންކުރާމީހާ އެއީ އަޅުކަމޭ ނުކީކަމުގައި ވީނަމަވެސްމެއެވެ. އެފަދަމީހުން ބުނެ އުޅެނީ މިފަދަ ކަންކަން ކުރުމަކީ ޚިދުމަތްކުރުންކަމުގައެވެ. މިފަދަ މީހާގެ މިބުނުމަކީ ތެދެކެވެ. ޝައިޠާނާއަށް ޚިދުމަތްކޮށް، އެސޮރަށް އަޅުކަންކުރުމަކީ އެމީހާއަށް އެސޮރު ޚިދުމަތްކޮށްދޭނެކަމެކެވެ. މިސަބަބާހުރެ އެމީހާ އެ ޝައިޠާނާއަށް ޚިދުމަތްކުރަނީއެވެ. އެހެންނަމަވެސް، ޝައިޠާނާ އެމީހާއަށް އެކޮށްދޭ ޚިދުމަތަކީ އަޅުކަމުގެގޮތުން ކޮށްދޭ ޚިދުމަތެއް ނޫނެވެ. އެހެނީ، އެމީހާ އެ ޝައިޠާނާއަށް ނިކަމެތިވާފަދައިން ޝައިޠާނާ އެމީހާއަށް ނިކަމެތިނުވާނެއެވެ. އަދި އެމީހާ އެ ޝައިޠާނާއަށް އަޅުކަންކުރާ ފަދައިން އެމީހަކަށް އެސޮރު އަޅުކަމެއްވެސްނުކުރާނެއެވެ. އެހެންކަމުން، މިކަމަށް ސިޙުރުވެރިޔާ ޚިދުމަތްކުރުމޭ ކިޔުންކަމުގައިވީނަމަވެސް މިއީ އެމީހާގެ ފަރާތުން ޝައިޠާނާއަށް ވެވޭ އަޅުވެތިވުމެކެވެ.\nޙަސަދަވެރިޔާގެ ނުބައިކަމުން ސަލާމަތްވުމަށް ﷲ ސުބުޙާނަހޫ ވަތަޢާލާ މިއަންގަވާ އެންގެވުމާމެދު ވިސްނަވާ ލައްވާށެވެ. ((إِذَا حَسَدَ)) މާނައީ: “ޙަސަދަވެރިވެއްޖެހިނދުއެވެ.” އެހެނީ، މީހެއްގެ ކިބައިގައި ޙަސަދަވެރިކަން ހުރެދާނެއެވެ. އެހެންނަމަވެސް އެކަން އެމީހަކު ފޮރުވައި، އަދި ހިތުންވެސް އަދި ދުލުންވެސް އަދި އަތުންވެސް ގެއްލުމެއްނުދީ، ހަމައެކަނި ޙަސަދައިގެ މިންވަރެއް އެމީހެއްގެ ހިތުގައިވެ، އެމީހާގެ އަޚާއާމެދު ﷲ ލޯބިވެވޮޑިގެންވާގޮތަށް މެނުވީ ޢަމަލުތައް ނުބަހައްޓައެވެ. ﷲ އެމީހަކު ސަލާމަތްކޮށްދެއްވިމީހެއްމެނުވީ (ޙަސައިދައިން) ސަލާމަތްނުވާނެއެވެ.(1)\nއަލްހަސަން އަލްބަޞަރީއަށް ދެންނެވުނެވެ. މުއުމިނަކު ޙަސަދަވެރިވެދާނެ ހެއްޔެވެ؟ ޖަވާބުގައި ވިދާޅުވިއެވެ. ޔޫސުފްގެފާނުންގެ އަޚުންގެ (ޙާދިޘާ) ތިބާ ހަނދުމަނެތިކުރުވީ ކޮން އެއްޗެއް ހެއްޔެވެ؟ ފަހެ، މީހެއްގެ ކިބައިގައި ޙަސަދަވެރިކަން ހުރެ އެކަން ވަންހަނާކޮށްފާނެއެވެ. އަދި އޭގެ ސަބަބުން އެއްވެސް ގެއްލުމެއް އެއްވެސްގޮތަކުންނުދީ ހުރެދާނެއެވެ. އެމީހާގެ ހިތުންނާއި ދުލުންނާއި އަތުންވެސް ގެއްލުމެއް ނުދެއެވެ. އެފަދަ މީހަކު އެމީހާގެ އަޚާއާމެދު މުޢާމަލާތުކުރަނީ ﷲ ލޯބިވެވޮޑިގަންނަވާގޮތަށެވެ. އަދި އެމީހާގެ ނަފްސު އެދޭކަންކަމަށް ކިޔަމަންތެރިނުވެ، ﷲއަށް ބިރުވެތިވެ އެނަފްސަށް ނުކިޔަމަންތެރިވެއެވެ. އަދި ﷲ އެއިލާހުގެ އަޅުތަކުންނަށް ދެއްވަވާ ނިޢުމަތްތަކަށް ނުރުހުންވުމަށް ލަދުވެތިވެއެވެ. އެމީހާ ދެކޭގޮތުގައި (ﷲ އެއިލާހުގެ އަޅުތަކުންނަށް ދެއްވަވާ ނިޢުމަތްތަކަށް ނުރުހުންވުމަކީ) ﷲއާ ޚިލާފުވެވޭ ޚިލާފުވުމެކެވެ. އަދި ﷲ ލޯބިވެވޮޑިގަންނަވާ ކަންކަމާމެދު ރުޅިއައުމެކެވެ. މި އަންނަ ޙަސަދަވެރިކަން މަތަކުރުމަށްޓަކައި އެމީހާގެ ނަފްސާ ޖިހާދުކުރަމުން އެމީހާ ގެންދެއެވެ. އަދި އެފަދަ މީހަކަށް ލާޒިމުވެގެންވަނީ ޙަސަދަވެރިވެވޭ މީހާއަށް ހެޔޮދުޢާކޮށްދީ، އޭނާއަށް ހެޔޮކަން އިތުރުކޮށްދެއްވުމަށް އުއްމީދުކުރުމެވެ. މިފަދަ މީހެއްގެ ހިތުގައި މިވާފަދަ ޙަސަދައަކުން އެމީހަކަށް ގެއްލުމެއް ނުވެއެވެ. އަދި ޙަސަދަވެރިވެވޭމީހާއަށްވެސް ގެއްލުމެއް ނުމެވާނެއެވެ.\nބަޔާންވެ ދިޔަ ފަދަ މީހަކާ ޚިލާފަށް، އެހެންމީހަކަށް ޙަސަދަލައި، އެޙަސަދައިގެ އުނދަގޫ ހިތުންނާއި ދުލުންނާއި އެހެން ގުނަވަންތަކުން ފޯރުވާ ޙަސަދައަކީ ނުބައިވެގެންވާ ވައްތަރުގެ ޙަސަދައެވެ. މިއީ އެހެންމީހެއްގެ ކިބައިން ނިޢުމަތެއް ފިލާ ދިޔުމަށް ވާ ޙަސަދައެވެ. ޙަސަދައިގައި ތިން ހަރުފަތެއްވެއެވެ.\nފުރަތަމައީ: ނިޢުމަތް ފިލާދިޔުމަށް އެދުމެވެ.\nދެވަނައީ: ނިޢުމަތް ނުލިބުމަށް އެދުމެވެ. ﷲ އެއިލާހުގެ އަޅަކަށް ނިޢުމަތެއް ދެއްވުމަށް މިފަދަ މީހަކު ނުރުހޭނެއެވެ. އަބަދުވެސް އެދޭނީ އަނެކާ އެ ޖާހިލުކަމުގައި، ނުވަތަ ފަޤީރުކަމުގައި، ނުވަތަ ދީންވެރިކަމެއް ނެތި އުޅުމަށެވެ. ފަހެ، މިއީ އުނިކަމެއް ނުވަތަ ޢައިބުކަމެއް އަނެކާގެ ކިބާގައި ދާއިމުވެހުރުމަށް އެދެވޭ އެދުމެކެވެ. މިފަދައިން ޙަސަދަވެރިވާމީހާ އެ ޙަސަދަވެރިވަނީ ނެތް ކަމަކަށެވެ. ބުނެވިދިޔަ ފުރަތަމަ ވައްތަރުގެ ޙަސަދައަކީ ނިޢުމަތެއް ލިބިފައިވަނިކޮށް ފިލާދިޔުމަށް އެދުމެވެ. މި ދެވައްތަރަކީވެސް ޙަސަދަވެރިވުމެކެވެ. އެފަދަ މީހަކީ ﷲގެ ނިޢުމަތާމެދު ޢަދާވާތްތެރިވާ، އަދި އެއިލާހުގެ އަޅުތަކުންނާމެދު ޢަދާވާތްތެރިވާ މީހެކެވެ. އަދި މިފަދަ މީހަކީ ﷲ ގެ ޙަޟްރަތުގައާއި އެއިލާހުގެ އަޅުތަކުންގެ މެދުގައި މަލާމާތް ލިބިގެންވާ މީހެކެވެ.\nތިންވަނައީ: حَسَدُ الغِبْطَةِ އެވެ. އެއީ ޙަސަދަވެރިވެވޭ މީހާގެ ކިބައިގައިވާ ނިޢުމަތެއް ފިލާދިޔުމަށް އެދުމަކާނުލައި އެމީހާކަށްވެސް އެފަދަ ނިޢުމަތެއް ލިބުމަށް އެދުމެވެ. މިފަދަ ޙަސަދައެއްގައި ކުށެއްނެތެވެ. އަދި އެފަދަ މީހަކަށް ބަދުބަހެއްވެސް ނުބުނެވޭނެއެވެ. އަދި މިއީ ކަންކަމުގައި ވާދަކޮށް ކުރިއަރާދިޔުމާ ކައިރިކަމެކެވެ.(2) ﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ. ﴿ وَفِي ذَٰلِكَ فَلْيَتَنَافَسِ الْمُتَنَافِسُونَ﴾ المطففين: ٢٦ މާނައީ: “ވާދަކޮށް ކުރިއަރައިދާ މީހުން އެއާމެދުގައި ވާދަކޮށް ކުރިއަރައިދާ ހުށިކަމެވެ!” އަދި ނަބިއްޔާ ޞައްލަﷲ ޢަލައިހި ވަސައްލަމަގެ އަރިހުން ޞައްޙަކޮށް އައިސްފައިވާ ޙަދީޘްގައިވެއެވެ. ((لَا حَسَدَ إِلَّا فِي اثْنَتَيْنِ: رَجُلٍ آتَاهُ اللَّهُ مَالًا فَسَلَّطَهُ عَلَى هَلَكَتِهِ فِي الْحَقِّ، وَرَجُلٍ آتَاهُ اللَّهُ حِكْمَةً فَهُوَ يَقْضِي بِهَا وَيُعَلِّمُهَا النَّاس)) މާނައީ: “ދެކަމެއްގައި މެނުވީ ޙަސަދަވެރިވުމެއް ނުވެއެވެ. އެއިގެތެރެއިން އެކަކީ ﷲ އެމީހަކަށް މުދާދެއްވައި، އެމުދާ ޙައްޤުވެގެންވާގޮތުގައި (އެބަހީ؛ އެމީހާއަށާއި އެހެންމީހުންނަށް މަންފާކުރާގޮތުގައި) ހޭދަކުރާމީހާއެވެ. އަދި އަނެކަކީ ﷲ އެމީހަކަށް ޙިކުމަތް (އެބަހީ؛ ޢިލްމު) ދެއްވައި، އެޢިލްމުން އެމީހާ މީސްތަކުންގެ މެދުގައި ޙުކުމްކޮށް، މީސްތަކުންނަށް އެ ޢިލްމު އުގަންނައިދޭ މީހާއެވެ.” (ޙަދީޘްގެ މުރާދަކީ؛ މި ދެ ޞިފައިންކުރެ ޞިފައެއް ލިބިފައިނުވާމީހަކު، އަނެކާ ކިބައިން އެކަން ފިލައި ދިޔުމަށް އެދުމަކާނުލައި، މިފަދަ ޞިފައެއް ލިބުމަށް އެދުމަކީ ހުއްދަވެގެންވާ ކަމެކެވެ.)\nމިއީ حَسَدُ الغِبْطَةِ އެވެ. މި ފަދައިން ކަންކުރާމީހާއަށް އޮތީ ހެޔޮކަންކަމަށް ލޯބިކުރުމާއި، އެ ޞިފަތަކުގެ އަހުލުވެރިންނާ ވައްތަރުވުމާއި، އެބައިމީހުންގެ ޞިފަތަކުން ވީއެންމެ ބޮޑެއްކޮށް ޞިފަލިބިގަތުމެވެ. އަދި ކުރިއަރާދިޔުމަށް އެދުމާއެކު ޙަސަދަވެރި ވެވޭ މީހާއާ އެކަންކަމާމެދު ރިވެތިކަމާއި، ލޯތްބާއެކު ވާހަކަ ދައްކާ އުޅުމެވެ. އަދި އެމީހާއަށް އެލިބިފައިވާ ނިޢުމަތް ލެހެއްޓެވުމަށް އެދުމެވެ. މިފަދަ ޙަސަދައަކީ އެއްވެސްގޮތަކުން މިއާޔަތަށް (އެބަހީ؛ ((وَمِنْ شَرِّ حَاسِدٍ إِذَا حَسَدَ)) މާނައީ: “އަދި ޙަސަދަވެރިޔަކު ޙަސަދަވެރިވެއްޖެހިނދު، އޭނާގެ ނުބައިކަމުންވެސްމެއެވެ.”) ވަންނާނޭ ކަމެއް ނޫނެވެ.\nމި ސޫރަތަކީ ޙަސަދައިގެ ސުންޕާކަން ޖެހޭ މީހަކަށް ފައިދާކުރާނޭ އެންމެ ބޮޑު ބޭހެވެ. އެހެނީ މި ބޭހުގައި ﷲއަށް ވަކީލުކުރުމާއި، އެއިލާހަށް ބަރޯސާވުމާއި، ނިޢުމަތަށް ޙަސަދަވެރިވާމިހާގެ ކިބައިން ސަލާމަތަށް އެދުންވެއެވެ. والله تعالى أعلم.\n(1) ހަމަ މިފަދައިން އިބްނު ތައިމިއްޔާ ރަޙިމަހުﷲ ވިދާޅުވެފައިވެއެވެ. “ހަމަކަށަވަރުން (ޙަސަދައަކީ) ނަފްސާނީގޮތުން ޖެހޭ ބަލިތަކުގެ ތެރެއިން އެއް ބައްޔެވެ. މިއީ ގިނަ ބަޔަކަށް ޖެހިފައިވާ ބައްޔެކެވެ. މީސްތަކުންގެ ތެރެއިން މަދުބަޔަކު މެނުވީ މިބަލިން ސަލާމަތްވެގެންނުވެއެވެ.” مجموع الفتاوى جـ 10 ص 124 – 125\n(2) ކަންކަމުގައި ވާދަކޮށް ކުރިއަރައިދިޔުން ވަނީ ދެ ޙާލަތެއްގައެވެ. ފުރަތަމައީ؛ ދީނީކަމެއްގައި ވާދަކޮށް ކުރިއަރާދިޔުމެވެ. މިގޮތަށް މިކަން މެދުވެރިވާ ސަބަބަކީ ﷲ ތަޢާލާއަށް ލޯބިވުމާއި، އެއިލާހަށް ކިޔަމަންތެރިވުމަށް ލޯބިކުރުމެވެ. ދެވަނައީ؛ ދުނިޔަވީ މުބާޙުކަމެއްގައި (އެބަހީ ހުއްދަކަމެއްގައި) ވާދަކޮށް ކުރިއަރާދިޔުމެވެ. މިގޮތަށް މިކަން މެދުވެރިވާ ސަބަބަކީ ދުނިޔަވީ މުބާޙުކަންކަމަށް ލޯބިކުރުމާއި، ދުނިޔަވީ ނިޢުމަތްތަކުން ނިޢުމަތް ލިބުމަށް ލޯބިކުރުމެވެ.\nމިކަންކަމުގެ ޙުކުމާމެދު އަލްޣަޒާލީ ވިދާޅުވެފައިވެއެވެ. “އެ (ޙަސަދަވެރިވާ) ނިޢުމަތަކީ އީމާންވުމާއި، ނަމާދާއި، ޒަކާތްފަދަ ދީނީ ވާޖިބު ނިޢުމަތެއްނަމަ މިކަންކަމުގައި ކުރިއަރައިދިޔުމަށް އެދުމަކީ ވާޖިބެކެވެ. އެހެނީ، މިކަންކަމަށް އެމީހާ ލޯބިނުކުރާކަމުގައި ވަނީނަމަ އެމީހާ ރުހޭނީ ނުބައިކަންކަމަށެވެ. އެއީ ޙަރާމްކަމެކެވެ. އަދި އެ އެދޭ ނިޢުމަތަކީ ހެޔޮކަންކަމުގައި މުދާހޭދަކުރުން، ޞަދަޤާތްކުރުންފަދަ މަތިވެރިކަމުގެގޮތުންވާ ނިޢުމަތެއްނަމަ، މިކަންކަމުގައި ކުރިއަރައިދިޔުމަށް އެދުމަކީ މުބާޙު (އެބަހީ ހުއްދަ) ކަމެކެވެ.” الإحياء جـ3 ص 187. މިފޮތުގެ ތަޙްޤީޤުގައި ޑރ. ފަހުދު ބުން މުޙައްމަދު އައްރޫމީ ވިދާޅުވެފައިވެއެވެ. “ޙަރާމްކަމެއްގައި ކުރިއަރައިދިޔުމަށް އެދުމަކީ ޙަރާމްކަމެކެވެ. އަދި މަކްރޫހަކަމެއްގައި ކުރިއަރައިދިޔުމަށް އެދުމަކީ މަކްރޫހަކަމެކެވެ.” އިބްނު ތައިމިއްޔާ ވިދާޅުވެފައިވެއެވެ. “ކަންކަމުގައި ކުރިއަރައިދިޔުމަށް އެދުމަކީ ކޮންމެ ޙާލެއްގައި މަލާމާތް ލިބިގެންވާ ކަމެއް ނޫނެވެ. ހެޔޮކަންކަމުގައި ކުރިއަރައިދިޔުމަށް އެދުމަކީ މަތިވެރިކަން ލިބިގެންވާކަމެކެވެ.” مجموع الفتاوى جـ 10 ص 113.


vnews - Qasim Ibrahim baiverivevadhaigannavaa khaasa jalsaa eh maadhamaa rey germany ga\nމިދިޔަ ފެބުރުއަރީ މަހުގެ 10 ވަނަ ދުވަހުގެ ރޭ ޖަރުމަންގެ ފްރެންކްފަރޓްގައި ބޭއްވި ޖަލްސާގެ ތެރެއިން: މި ޖަލްސާގައި ޑރ ޖަމީލުގެ އިތުރަށް ކުރީގެ ދެ ވަޒީރުންނާއި، އިތުރު ދެ ބޭފުޅަކު ވަނީ ޖުމްހޫރީ ޕާޓީއާއި ގުޅިވަޑައިގެންފައި، މާދަމާ ރޭވެސް ޖަރުމަންވިލާތުގައި ގާސިމް ބައިވެރިވެވަޑައިގަންނަވާ ވަރަށް ޚާއްސަ ޖަލްސާއެއް އޮންނާނެ -- ވީފައިލް ފޮޓޯ\nޖުމްހޫރީ ޕާޓީގެ ލީޑަރު ގާސިމް އިބްރާހިމް ބައިވެރިވެވަޑައިގަންނަވާ ވަރަށް ޚާއްސަ ޖަލްސާއެއް މާދަމާ ރޭ ޖަރުމަންވިލާތުގައި ބޭއްވުމަށް ނިންމައިފިއެވެ.\nވީނިއުސްއަށް މައުލޫމާތު ދެއްވަމުން ޖުމްހޫރީ ޕާޓީގެ އިސް ބޭފުޅަކު ވިދާޅުވީ ޖަރުމަންގެ ފްރެންކްފަރޓްގައި ބާއްވާ މި ޖަލްސާއަކީ ވަރަށް ޚާއްސަ ރަސްމިއްޔާތެއްކަމަށެވެ. މި ޖަލްސާގައި ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ އިތުރަށް ނާއިބު ލީޑަރު އަމީން އިބްރާހިމްވެސް ބައިވެރިވެވަޑައިގަންނަވާނެއެވެ.\nމިދިޔަ ފެބުރުއަރީ މަހުގެ 10 ވަނަ ދުވަހުގެ ރޭ ޖަރުމަންގެ ފްރެންކްފަރޓްގައި ބޭއްވި ޖަލްސާ ފަދައިން މި ޖަލްސާއަކީވެސް ޖުމްހޫރީ ޕާޓީއަށް ވަރަށް ޚާއްސަ ބޭފުޅަކު ސޮއިކުރުމަށް ބާއްވާ ޖަލްސާއެއްކަމަށްވެސް ޖުމްހޫރީ ޕާޓީން ވަނީ ބުނެފައެވެ. އެއީ ސިޔާސީގޮތުން ވަރަށް ފުންނާބުއުސް ސިޔާސީ ބޭފުޅެއްކަމަށާ އޭގެ އިތުރަށްވެސް އިތުރު ބޭފުޅުންކޮޅެއް ޖުމްހޫރީ ޕާޓީއަށް މި ޖަލްސާގައި ގުޅިވަޑައިގަންނަވާނެކަމަށް ޖުމްހޫރީ ޕާޓީން ވަނީ ބުނެފައެވެ.\nޖަރުމަންގެ ފްރެންކްފަރޓްގައި ބޭއްވުމަށް ހަމަޖެހިފައިވާ މި ޖަލްސާ މާދަމާ ރޭ 9:30 ފެށިގެން ވީޓީވީއާއި ވީއެފްއެމް 99 މެދުވެރިކޮށް ގެނެސްދިނުމަށް ވަނީ ހަމަޖެހިފައެވެ.\nމިދިޔަ ފެބުރުއަރީ މަހުގެ 10 ވަނަ ދުވަހުގެ ރޭ ޖަރުމަންގެ ފްރެންކްފަރޓްގައި ބޭއްވި ޖަލްސާގައި ކުރީގެ ނާއިބް ރައީސް ޑރ. މުހަންމަދު ޖަމީލު އަހްމަދު ވަނީ ޖުމްހޫރީ ޕާޓީއަށް ސޮއިކުރައްވާފައެވެ. ޑރ ޖަމީލުގެ އިތުރަށް މި ރަސްމިއްޔާތުގައި މި ސަރުކާރުގެ ކުރީގެ ޔޫތު މިނިސްޓަރ މުހަންމަދު މަލީހު ޖަމާލާއި، ރައީސުލްޖުމްހޫރިއްޔާގެ އޮފީހުގެ ކުރީގެ މިނިސްޓަރ އަބްދުﷲ އަމީނާއި، މިނިސްޓްރީ އޮފް ޑިފެންސްގެ ކުރީގެ ސްޓޭޓް މިނިސްޓަރ މުހަންމަދު އަހްމަދު މަނިކާއި، އެމް.އެން.ޑީ.އެފްގެ މެޑިކަން ޑޮކްޓަރެއްގެ ގޮތުގައި ކުރިން މަސައްކަތް ކުރެއްވި ޑރ. ޝާހު މާހިރުވެސް ޖުމްހޫރީ ޕާޓީއަށް ވަނީ ސޮއިކުރައްވާފައެވެ.\nޖުމްހޫރީ ޕާޓީން ބުނީ އެޕާޓީއަކީ ކޮންމެ ރައްޔިތަކަށްވެސް ހުޅުވާލެވިފައިވާ ވަރަށް މިނިވަން ފިކުރެއްގެ ސިޔާސީ ޕާޓީއެެއްކަމަށާ ގައުމާއި ރައްޔިތުންގެ ހައްގުގައި ކުރިއަށްދިއުމަށް އެންމެ ފަހި ފުރުސަތެއް އޮތީ ޖުމްހޫރީ ޕާޓީގައިކަމަށެވެ. އެ ޕާޓީއަކީ ކުރިމަގުގެ ވަރަށް ބޮޑު އުންމީދެއްކަމަށާ އެހެންކަމުން ވީހާވެސް ގިނަ ބޭފުޅުން ޖުމްހޫރީ ޕާޓީއާއި ގުޅިވަޑައިގަތުމަށް އެދޭކަމަށެވެ.\nޖުމްހޫރީ ޕާޓީން ވަނީ އެޕާޓީއާއި ޕާޓީގެ ލީޑަރު ގާސިމް އިބްރާހިމް ޕްރޮމޯޓްކުރުމުގެ ގޮތުން ޚާއްސަ ހަރަކާތްތަކެއް ފަށާފައެވެ. އަދި އަތޮޅުތަކުގެ ރައްޔިތުންނާއި ބައްދަލްކޮށް ޕާޓީއަށް ތާއީދު ހޯދުމަށް ޚާއްސަ މަސައްކަތްތަކެއްވެސް ފަށާފައެވެ. މި މަސައްކަތުގެ ދަށުން ކޮންމެ ދުވަހަކުވެސް ޖުމްހޫރީ ޕާޓީއަށް މެންބަރުން ދަނީ ގުޅެމުންނެވެ.


Aslu tharahgee akee us imaaraiy thakeh noon\nކޮލަމް ފޮޅުވަތް: އަސްލު ތަރައްގީ އަކީ އުސް އިމާރާތްތަކެއް ނޫން\nއޭމްސްޓަޑަމްގައި މީހަކު ބައިސްކަލްގައި: އެ ގައުމުގެ ރައްޔިތުން ގަބޫލު ކުރަނީ މިއީ ތަރައްގީކަމަށް.\nނެދަލެންޑްސްގެ ވެރިރަށް އޭމްސްޓަޑަމްގެ އެންމެ މުހިންމު ހިސާބު، ލެއިޑެސްޕެއިންގެ މަގުމަތީގައި ދަންވަރު އަހަރެން ހުއްޓިލައިގެން ހުރެ ދެކޮޅު ބަލަމުން ދިޔައީ އެނބުރި ހޮޓަލެއް ދާނެ ޓްރޭމް ނޫނީ ރޭލު އަންނާނެ ވަގުތަކަށެވެ. މިއީ އެމްސްޓަޑަމްއަށް އަހަރެން އައި ފުރަތަމަ ފަހަރު ކަމަށް ވުމުން ޓްރޭމް ދަތުރު ކުރާ މަގުތަކާއި ހުއްޓާ ހިސާބުތަކާއި އެ ސިސްޓަމް އޮންނަ ގޮތް އަހަނަށް ވަރަށް އަލެވެ. "އެއްވެސް އެހީއެއް ބޭނުންތަ؟ ކޮންތަނަކަށް ދާން ބޭނުންވަނީ" މާ ވަރަކަށް ދެކޮޅު ބަލަބަލާފައި ފޯނު ހާވާތީ، މަށަކީ އޭމްސްޓަޑަމްއަށް އާ މީހެއްކަމަށް ޔަގީންކުރެވިގެން އަންހެނަކު ސުވާލުކޮށްލި އެވެ. އޭނާ ހުރީ ދަރިފުޅާ އެކު ޓްރޭމްގެ އިންތިޒާރުގަ އެވެ. މިއީ އަހަރެން ޔޫރަޕަށް މި ކުރި 20 ދުވަހުގެ ޗުއްޓީ ދަތުރުގެ މަގޭގެ ހިތް އެމްސްޑަޓަމްއަށް ދަމައިގަތް އެންމެ ބޮޑު އެއް ސަބަބެވެ.\nމި އޮތް ބޮޑު ޔޫރަޕްގެ ބައްރުގައި ގައުމުތަކުގެ ތެރެއިން އޭމްސްޓަޑަމް ފިޔަވައި އެހެން ގައުމެއްގެ ރައްޔިތުންގެ ފަރާތުން މިކަހަލަ ހިތްހެޔޮ ކަމާއި އަޅާލުމެއް ނުދެކެމެވެ. ހަގީގަތުގައި ގިނަ ގައުމުތަކުގެ މީހުން އުޅޭނީ މީހަކަށް އެހީއެއް ނުވެ އުޅެވޭ ވޭތޯ އެވެ. އެހެން އިންސާނުންނަށް އަޅާލުމަށް ވުރެ ކޮންމެ މީހެއް ވެސް އުޅެނީ އެ މީހެއްގެ ކަންކަމުގައި އަވަދިނެތި އެވެ. އެހެން ނަމަވެސް، ކޯރެއްގެ އައްސޭރި ފަށުގައި މަސްވެރިން ތަރައްގީކޮށް ކުރިއެރުވި، އޭމްސްޓަޑަމްގެ މީހުންނަށް އެންމެ ހާއްސަ ސިފައަކީ އިންސާނިއްޔަތަށް އެމީހުން ކުރާ ލޯތްބެވެ. އެ މީހަކު ނިސްބަތްވާ ގައުމެއް، ހަމުގެ ކުލައެއް، ދީނެއް އަދި ގަބޫލު ކުރާ އުސޫލަކީ އެ މީހުން ފަރުވާލެއް ބަހައްޓާކަމެއް ނޫނެވެ. އެ މީހުންނަށް މުހިންމީ އިންސާނިއްޔަތަށް ހިދުމަތް ކުރުމެވެ. ދިރިއުޅުމުގެ ކޮންމެ ކަމެއް ތަރުތީބު ކުރާ ގޮތުން ވެސް އެ މީހުން އަންނަނީ އެކަން ދައްކުވައިދެމުން އެެވެ.\nއޭމްސްޓަޑަމްއަކީ އޭމްސްޓަވީލް ކޯރުގެ އައްސޭރިފަށުގައި މަސްވެރިން ތަރައްގީ ކުރި ކުޑަކުޑަ ވިލެޖެއް: މިހާރު މިއީ ޔޫރަޕްގެ އެންމެ އުފާވެރި އެއްގައުމު.\nއޭމްސްޓަޑަމްގެ ރައްޔިތުންގެ ވިސްނުމުގައި ބައިސްކަލްގައި އެއްތަނުން އަނެއް ތަނަށް ދަތުރު ކުރުމަކީ އެ މީހުންނަށް ލިބޭ ވަރަށް ބޮޑު ފަހުރެކެވެ. އާންމު ދަތުރުފަތުރުގެ ނިޒާމް ބޭނުން ކުރުމަށް ވުރެވެސް ބޮޑަށް ބައިސްކަލުގައި އެމްސްޓަޑަމްގެ އެއްތަނުން އަނެއް ދިޔުމަކީ އެ މީހުންނަށް ވަރަށް ސަޅި ކަމެކެވެ. އެކަމަކު އަހަރުމެންގެ މި ވެރިރަށް މާލެއަށް ބަލާއިރު ބައިސްކަލުގައި އުޅޭނީ ހާދަ ކަޓް މީހުން ކަމަށް އަހަރުމެން ވިސްނާނެ އެވެ. ދުނިޔޭގައި އެންމެ ގިނަ ބަޔަކު ބައިސްކަލްގައި އުޅޭ އެއް ސިޓީގެ ޝަރަފް ވެސް އޮތީ އޭމްސްޓަޑަމްއަށެވެ. ބައިސްކަލްގައި އުޅޭ މީހުންނަށް ފަސޭހަވާނެހެން ހާއްސަ ލޭންތައް ހަދައި ޓްރެފިކް ލައިޓްތައް ބަހައްޓައި ޕާކިން ޒޯންތައް ވެސް ވަނީ ބައިސްކަލްތަކުގެ ޓްރެފިކަށް ހާއްސަކޮށްގެން އެވެ. މި ސިޓީގެ މަގުމަތީގައި ހިނގާ މީހަކު ވިސްނަން ޖެހޭނީ ބައިސްކަލަކުން ޖެހި ހިނގާފާނެ އެކްސިޑެންޓަކަށެވެ. މި މީހުން ދެކޭ ގޮތުގައި މިއީ ވަރަށް ބޮޑު ތަހުޒީބެކެވެ. ވެހިކަލްތަކުން ދޫކުރާ ދުމުގެ ސަބަބުން، ވެށި ތަގައްޔަރުވުމުން ސަލާމަތްކުރުމަށް މަސައްކަތް ކުރުމަކީ މި ގައުމުގެ ރައްޔިތުން ދެކޭ ގޮތުގައި އިންސާނީ ހިދުމަތެކެވެ. މިކަމަށް ހިތްވަރު ދިނުމުގެ ގޮތުން އެ ސިޓީގެ ކައުންސިލުން ވަނީ ބައިސްކަލް ހިޔާރު ކުރާ މީހުންނަށް ހާއްސަ އިނާޔަތްތައް ވެސް ކަނޑައަޅައިފަ އެވެ. އޭމްސްޓަޑަމްގެ ދައްކުވައިދޭ ފޮޓޯތަކުގައި ބައިސްކަލް ފެންނަން ހުންނަނީ މިއީ އެ މީހުން ގަބޫލުކުރާ ތަރައްގީ އާއި ތަހުޒީބަށް ވާތީ އެވެ.\nއެކަމަކު އަހަރުމެންނަށް ތަރައްގީ ފެންނަނީ އަދި ސިޔާސީ މީހުން ތަރައްގީ ދައްކުވައިދެނީ ވެސް އުސް އިމާރާތްތަކާއި ކޮންކްރީޓް އިން އުފުލައިލެވޭ އިމާރާތްތަކުގެ ގޮތުގަ އެވެ. ބާޒާރަށް އެންމެ ފަހުން ނެރޭ ސައިކަލް ގަނެ މާލެ ވަށައި ބުރު ނުޖެހެންޔާ އެއީ ތަރައްގީއަކަށް ނުވެ އެވެ. ފްލެޓް އިމާރާތްތަކުގައި ތޮއްޖެހިގެން ދިރިއުޅުމަކީ އެއީ ތަރައްގީގެ ގޮތުގައި އޮންނަނީ ލޭބަލްކޮށްފަ އެވެ. އެކަމަކު 1.3 މިލިއަން މީހުންގެ ދިރިއުޅޭ އޭމްސްޓަޑަމްގެ ރައްޔިތުންނަށް ތަރައްގީ ފެންނަނީ ދިވެހިންނަށް މި ބުނެދޭ ތަރައްގީއާ ދިމާ އިދިކޮޅަށެވެ.\nއުސްއިމާރާތްތަކެއްގައި ނޫޅުނަސް އޭމްސްޓަޑަމްގެ ރައްޔިތުން އުޅެނީ އުފަލުން: ޓެކްސް ފައިސާއިން ހަރަދު ކުރަނީ ރައްޔިތުންނަށް ހާމަކަން ބޮޑު ގޮތެއްގައި ވަރަށް ވެސް ދެ ފުށްފެންނަ ގޮތަކަށް.\nއޭމްސްޓަޑަމްގެ އުފެދުން ކަމުގައި ބަލައި، އޭމްސްޓަވީލްގެ ކޯރުގެ ވަށައިގެން ހުރި ސާދާ އިމާރާތްތަކުން އެކަން ވަރަށް ރަނގަޅަށް ދައްކައުވައިދެ އެވެ. އޭމްސްޓަޑަމްގެ މީހުންނަކީ މާ އުސްކޮށް އިމާރާތްތައް ކުރާ ބައެއް ނޫނެވެ. އޭމްސްޓަޑަމްގައި މީހުން ދިރިއުޅޭ އިމާރާތްތައް އާންމުކޮށް އިމާރާތްކޮށްފައި ހުންނަނީ ދެތިން ފްލޯއަށް ވާ ގޮތަށެވެ. އިމާރާތްތަކުގެ ފަރުމާ އާއި އެތެރޭގެ އިންޓީރިއާ ވެސް އެމީހުން ކޮށްފައި ހުންނަނީ ސާދާ ކޮށެވެ. އަދި ބައެއް ރަށްފުށު ހިސާބުތަކުގައި ބުރިބުރިއަށް އިމާރާތްތައް ހިއްލައިލުމަކީ މި ގައުމުގެ ރައްޔިތުން މާ ގަޔާވާ ކަމެއް ނޫނެވެ. އެހެން ނަމަވެސް، ދިވެހިން ބަލަނީ ވީހާ ވެސް އުސް އިމާރާތްތަކެއް ހެދުމަށެވެ. އުސް އިމާރާތްތައް ނަހަދާ ނަމަ، އެއީ ތަރައްގީކަމަށް ދިވެހިން ބަލައެއް ނުގަނެ އެވެ.\nރާއްޖޭގައި އަދި ވެރިރަށް މާލޭގައި މި އޮތް ބިމުގެ ދަތިކަމާ ހުރެ ސީދާ އަކުރުން އަކުރަށް އޭމްސްޓަޑަމް ނަކަލެއް ނުކުރެވިދާނެ އެވެ. އަދި ކުރާކަށް ނުވެސް ޖެހެ އެވެ. އެހެން ނަމަވެސް އެ ސިޓީގެ ތަރައްގީ އާއި ތަހުޒީބުން އިބުރަތް ލިބިގަނެ ނަކަލު ކުރެވިދާނެ ކަންތައްތައް އެބަ ހުއްޓެވެ. މިސާލަކަށް، ތިމާވެއްޓަށް ގެއްލުން ލިބޭ ދެ ފުރޮޅުލީ ވެހިކަލްތައް ވީހާ ވެސް މަދުކުރުމާއި މާލޭގެ ތޮއްޖެއްސުން މަދުކުރުމަށް އަތޮޅުތަކުގައި ސިޓީތަކެއް ތަރައްގީ ކުރުން ފަދަ ކަންތައްތައް ކުރެވިދާނެ އެވެ. ހުޅުމާލެ ތަރައްގީ ކުރުމުގައި ވެސް މި ސިޓީއިން ނަމޫނާތައް ނެގިދާނެ އެވެ. މިސާލަކަށް، ހުޅުމާލެއިން ސައިލްތައް މަދުކުރުމާއި އެ އަވަށުގައި ޕަބްލިކް ޓްރާސްޕޯޓްގެ ނެޓްވޯޓް މިހާރަށް ވުރެ ވަރުގަދަ ކުރެވިދާނެ އެވެ. މިހިރީ އޭމްސްޓަޑަމްގެ ތަރައްގީ އިން އަހަރުމެންނަށް ނަކަލު ކުރެވިދާނެ ހައްތަހާ ވެސް ކަންކަމެވެ. ޓޯކިޔޯގެ ތަރައްގީއަށް ވުރެ މި ތަރައްގީ ނަކަލްކުރުން ކިހިނެތް ވާނެ ހެއްޔެވެ؟\nއަހަންނާ ދިމާވި އޭމްސްޓަޑަމްގެ ރައްޔިތުން ގަބޫލުކުރާ ގޮތުގައި އުފާވެރި ކަމާ ހިތްހަމަ ޖެހުމަކީ އުސް އިމާރާތްތަކެއް ނޫނެވެ. އެހެން ނަމަވެސް، ތަހުޒީބަކީ އިންސާނާގެ ވިސްނުމަށް އަންނަ ހެޔޮ ބަދަލެވެ. ވިސްނުމަށް އަންނަ ހެޔޮ ބަދަލުގެ ސަބަބުން އުފާވެރި އަމާން އެންމެން އެކުގައި އުޅޭ ސުލްހަވެރި ވެއްޓެއް ބިނާ ކުުރުމަކީ ތަރައްގީގެ ގޮތުގައި މި ސިޓީގެ ރައްޔިތުން ދެކެ އެވެ. އޭމްސްޓަޑަމްގެ އިގްތިސާދުގެ ވަރުގަދަ ކަމަކީ އެ މީހުން ކަންކަމާ މެދު ވިސްނާ ގޮތާއި ސުލްހަވެރި މުޖުތަމައެއް ބިނާ ކުރަން އޮންނަ ލޯތްބެއްޖެ މައްޗަށް ބިނާވެފައި އޮތް އެއްޗެކެވެ. އިންސާނިއްޔަތަށް އެ މީހުން ކުރާ އިހުތިރާމެވެ. އުފާވެރި ރައްޔިތެއް ދިރިއުޅޭ ސިޓީއަކަށް އޭމްސްޓަޑަމް ވެފައި ވަނީ ގަދަބާރުން ކަންތައްތަކެއް އެ މީހުންގެ މައްޗަށް މަޖުބޫރުކޮށްގެނެއް ނޫނެވެ.\nއޭމްސްޓަޑަމްއިން ޓޫރިސްޓުންނަށް ވިއްކަނީ އަމާން އޮމާން ސުލްހަވެރި ވެއްޓެއްގައި ހިޔާލުތަފާތު އެންމެން އެކުގައި އުޅޭނެ ވެއްޓެއް.\nއޭމްސްޓަޑަމްގެ ރައްވެހިން ސަރުކާރަށް ކޮންމެ އަހަރަކު ވެސް ރަނގަޅު އަދަދަކުން ޓެކްސްދައްކަ އެވެ. ރާއްޖެއާ ހިލާފަށް އެ ޓެކްސް ފައިސާއިން އޭމްސްޓަޑަމްގެ ރައްޔިތުންނަށް ބޮޑެތި ފައިދާތައް ކުރެ އެވެ. ރައްޔިތުން ދައްކާ ޓެކްސް ފައިސާއިން ކުރާ ހަރަދު ހޮލެންޑްގެ މައި ސަރުކާރުން ގަވާއިދުން އާންމު ކުރަމުން އަންނަ އިރު ޓެކްސް ފައިސާގެ ބޮޑު މިންވަރެއް ހަރަދު ކުރަނީ ޕަބްލިކް ޓްރާންސްޕޯޓް ސިސްޓަމް ހަރުދަނާ ކުރުމަށެވެ. އެއްތަނުން އަނެއް ތަނަށް ދަތުރުކުރުމަށް މަގުމަތީގައި ގާއިމްކޮށްފައިވާ ޓްރޭމް ސިސްޓަމްއަކީ ބޭނުންތަނަކަށް ވަރަށް އަގުހެޔޮކޮށް ދަތުރުކޮށްލެވޭ ބުރައުފުލުން ކުޑަ ނިޒާމެކެވެ. ހަމަ ސީދާ ވަގުތަށް ޑިލޭއެއް ނެތި ޓްރޭމްތައް ދަތުރުކުރެ އެވެ. އެ ނިޒާމުގައި ބޭނުން ކުރާ ޓިކެޓިން ނިޒާމަކީ ޑިޖިޓަލް ނިޒާމެކެވެ. އެހެން ވީމާ، ޓިކެޓް ނެގުމުގެ ބުރައިން ރައްޔިތުން ވަނީ ސަލާމަތްވެފަ އެވެ. އޭމްސްޓަޑަމްގެ މަގުތަކަކީ ޔޫރަޕްގެ އެންމެ ފަސޭހަ އަދި ރައްކާތެރި މަގުތަކެވެ. އެކަން އެހެންވެފައިވަނީ، ޓެކްސް ފައިސާއިން މަގުތަކުގެ ތަރައްގީއަށް ކުރާ ހޭދަ އިންތިހާއަށް ބޮޑުވުމުން އެވެ. އެއްޗިހި ދުއްވާ މީހުން މަގު ހިނގާ މީހުންނާއި ގަވާއިދުތަކަށް ކުރާ އިހުތިރާމަކީ އޭގެ ސަބަބެކެވެ. ކުނި އުކާލުމުގެ ނިޒާމާއި މަގުތައް ސާފުކުރުމަށް އޭމްސްޓަޑަމްގެ ސިޓީކައުންސިލުން ކުރާ ހޭދައަކީ ވެސް ހަމަ ނަމޫނާ ހޭދަ އެކެވެ. ސިޓީ ކައުންސިލްތަކަށް އެބާރު ދީގެން ސިޓީ ތެރެ ސާފުކުރުމާއި ކުނި އުކާލުމަށް އޮންނަ ނިޒާމަކީ ރައްޔިތުން ފަސޭހަވާނެ ގޮތަށް ރާވާފައިވާ ނިޒާމެކެވެ. އެކަމުގައި ރާއްޖޭގައި ޓެކްސް ފައިސާއިން ކުރާ ތަރައްގީ އަކީ ރައްޔިތުންނަށް އެންމެ ފައިދާވާ ގޮތަށް ކުރާ ހޭދަތޯ ސުވާލު ކުރާނެ ފުރުސަތު އަބަދުވެސް އޮވެ އެވެ. އެ ފައިސާ ހަރަދުކުރާ ގޮތް އެނގޭ ރައްޔިތަކު ވެސް ދިވެހިންގެ ތެރޭގައި ނެތެވެ. އެއްވެސް ދެ ފުށްފެންނަ ނިޒާމެއް ނެތި، ސިއްރު ކޮޓަރިން ކަންކަން ނިންމައިގެން ގައުމެއް ތަރައްގީ ކުރަން އުޅުމުގެ ނުބައި އަސަރުތަކުގެ ފުރިހަމަ މިސާލެއް މި ފެންނަނީ ރާއްޖެއިން ނޫން ހެއްޔެވެ؟\nއޭމްސްޓަޑަމްގް މީހުންނަކީ އެހެން މީހުންނަށް އަޅާލައި އިންސާނީވަންތަކަމަށް ލޯބިކުރާ ބައެއް.\nއޭމްސްޓަޑަމްގެ ތަހުޒީބުގެ ވާހަކައިން އިބުރަތް ހާސިލް ކުރަން އިރުޝާދުދިނީމާ ގިނަ ދިވެހިން ބުނާނީ އެ ގައުމުގައި ދިވެހިންގެ ސަގާފަތާއި އިސްލާމް ދީނާ މުޅިން ހިލާފު ކަންކަން ވެސް ހުއްދަ ވާހަކަ އެވެ. ރަނގަޅެވެ! އެއްޖިންސުން ކައިވެނި ކުރުމާއި މަސްތުވާތަކެތީގެ ލުއި ބާވަތްތަކާއި އެކި ދީންތަކަށް އެގައުމުގައި ފުރުސަތު ދީފައިވެ އެވެ. އެކަމަކު މީގެ މާނައަކީ އެ މުޖުތަމައުގައި ހުރި މިކަހަލަ ކަންކަން ކޮޕީ ކުރަން ހިތްވަރު ދިނުމެއް ނޫނެވެ. އެ ކަންކަން ދިވެހިން، އަދި މުސްލިމުންގެ ގޮތުގައި ތިބެ ނަމޫނާއަކަށް ބަލާކަށް ނުވެސްޖެހެ އެވެ. މި ހިތްވަރު ދެނީ ތަހުޒީބު ވިސްނުމުގެ ބަޔަކަށް ދިވެހިން ވުމަށެވެ. އުސް އިމާރާތްތަކަށް ވުރެ ބޮޑަށް އަސްލު ތަރައްގީ އަންނަނީ ވިސްނުމާ ފިކުރަށް އަދި ކަންކަމާ މެދު ވިސްނާ ގޮތްތަކަށް އަންނަ ހެޔޮ ބަދަލުގެ ސަބަބުން ކަން އޭމްސްޓަޑަމް ސުލްހަމަސަލަސްކަން ސާބިތުކޮށްދެ އެވެ. އުފާވެރި ސުލްހަވެރި އެކި ހިޔާލުތަކަށް އިހުތިރާމް ކުރާ މުޖުތަމައެއް ނެތި ގަދަބާރުން ތަރައްގީ ނުގެނެވޭނެ ކަން އޭމްސްޓަޑަމްގެ ކޮންމެ ދިމާލަކަށް ބަލައިލުމުން ވެސް ސާފުވެ އެވެ. މިގޮތަށް އުފާވެރިކަމާ އެކު ދިރިއުޅުމުގެ ހައްގަކީ ހަމަ ދިވެހިންގެ ވެސް މިލްކެކެވެ. އެކަމަކު އެކަން ކުރެވޭނީ އަސްލު ތަރައްގީ އަކީ އުސްއިމާރާތްތަކާއި ކޮންކްރީޓް ނޫން ކަމަށް ގަބޫލުކޮށްގެން އެވެ. ސިޔާސީ މީހުންގެ ސިޔާސަތުތައް އަސްލުތަރައްގީއަށް މިސްރާބުކޮށްގެން އެވެ. އޭމްސްޓަޑަމްއަށް އަސްލު ތަރައްގީ އައީ އެންމެ ދުވަހަކުން ނޫނެވެ. އެ މީހުންގެ މާޒީއަށް ބަލާއިރު ތަފާތު ދާހިލީ ކަންކަން ވެސް ހިނގާފައި އެބަ ހުއްޓެވެ. އެކަމަކު އެ ހުރިހާ ވަގުތެއްގައި ވެސް އަސްލު ތަރައްގީގެ މަތިން އެ މީހުން ހަނދާން ނައްތައެއް ނުލަ އެވެ. ނަތީޖާއަކީ، އުފާވެރި ސުލްހަވެރި ދިރިއުޅުމެއްގައި އުޅުމުގެ ފުރުސަތު އެ ގައުމުގެ ރައްޔިތުންނަށް ލިބިފައިވުމެވެ. އެކަން އައީ އެ މީހުންގެ ވިސްނުމާއި ކަންކަމާ މެދު ދެކޭ ގޮތަށް އައިސްފައިވާ ތަހުޒީބުގެ ސަބަބުން އެވެ. އޭމްސްޓަޑަމް އިން ޓޫރިސްޓުންނަށް ވިއްކަނީ މި ވާހަކަ އެވެ.


SunOnline: Furabandhah dhin lui thakahfahu dhen amalu kuraane gothaa medhu mashvaraa koffi\ndate_range އަންގާރަ 01 ޑިސެމްބަރ 2020\nފުރަަބަންދަށް ދިން ލުއިތަކަށްފަހު ދެން އަމަލުކުރާނެ ގޮތާމެދު މަޝްވަރާކޮށްފި\nމުހައްމަދު އައުޒަމް 09 Jul 2020, 20:11\nފުރަަބަންދަށް ދިން ލުއިތަކަށްފަހު ދެން އަމަލުކުރާނެ ގޮތާމެދު މަޝްވަރާކުރަން ބޭއްވި ބައްދަލުވުމުގެ ތެރެއިން---\nރާއްޖޭގައި ކޮވިޑް-19 ނުވަތަ ކޮރޯނާ ވައިރަސް ފެތުރެމުންދިއުމާ ގުޅިގެން ބަލި ކޮންޓްރޯލް ކުރަން އެޅި ފުރަބަންދުގެ ފިޔަވަޅުތަަކަށްފަހު ނުކުތް ނަތީޖާތަކަށް ބިނާކޮށް ކުރިއަށް އޮތް ދުވަސްތަކުގައި އަމަލު ކުރާނެ ގޮތްތަކާ ގުޅޭގޮތުން، ކަމާގުޅޭ އިދާރާތަކުގެ އިސް ވެރިންނާއި ބައްދަލުކުރައްވައި، ރައީސް އިބްރާހިމް މުހައްމަދު ސޯލިހް މަޝްވަރާ ކުރައްވައިފިއެވެ.\nމިއަދު ހަވީރު ރައީސް އޮފީހުގައި ބޭއްވި އެ ބައްދަލުކުރެއްވުމުގައި އާންމު ދިރިއުޅުން ބަހައްޓަންވީ ގޮތްތަކާއި، މީހުން ހޭލުންތެރިވެ ސަމާލުކަން ދޭންވީ ކަންކަމާ ގުޅޭގޮތުން ކަމާބެހޭ ފަރާތްތަކުން މަޝްވަރާ ކުރެއްވިއެވެ.\nމިއީ ނެޝަނަލް އެމަޖެންސީ އޮޕަރޭޝަންސް ސެންޓަރު އުވާލުމަށްފަހު ކޯވިޑް-19 ގެ ހާލަތު ބަދަލުވަމުންދާ ގޮތް ގާތުން ބެއްލެވުމަށް ސިލްސިލާ ގޮތަކަށް ބާއްވަމުން ގެންދާ ބައްދަލުކުރެއްވުމެކެވެ.\nބައްދަލުވުމުގައި ސިއްހީ ދާއިރާއިން މިކަމަށް ވަމުންދާ ތައްޔާރީތަކާއި، ދިމާވާ ގޮންޖެހުންތަކުގެ އިތުރުން މި ކަންކަމުގައި ކުރިއަށްދާނެ ގޮތްތަކާ ބެހޭގޮތުންވެސް މި ބައްދަލުވުމުގެ ބައިވެރީންނާއި ރައީސް މަޝްވަރާ ކުރެއްވިއެވެ.\nއެ ބައްދަލުވުމުގައި ނައިބު ރައީސް ފައިސަލް ނަސީމާއި، ކެބިނެޓްގެ ބައެއް ވަޒީރުންނާއި، ރައީސްއޮފީހުގެ ބައެއް އިސް ވެރިންނާއި، ސިއްހީ ދާއިރާގެ މާހިރުން އަދި ހެލްތް އެމަރޖެންސީ އޮޕަރޭޝަންސް ސެންޓަރުގެ އިސް ވެރިންނާއި، ފުލުހުންނާއި، ސިފައިންގެ އިސްވެރިން ބައިވެރިވެ ވަޑައިގެންނެވިއެވެ.\nމާލެއިން ކޮވިޑް-19 ފެނުމާ ގުޅިގެން މިިިދިޔަ އޭޕްރީލް މަހުގެ 15 ވަނަ ދުވަހު މުޅި މާލެ ފުރަބަންދުކޮށް ރަށްރަށަށް ދަތުރުކުރުން މަނާކުރިއެވެ. އަދި އޭގެ ފަހުން މިދިޔަ މަހުގެ 15 އިން ފެށިގެން ވަނީ ފުރަބަންދަށް ބޮޑެތި ލުއިތަކެއްދީ އާންމުންނަށް ބޭރަށް ނުކުމެވޭނެ ފުރުސަތު ދީފައެވެ. އަދި މިމަހުގެ އެކަކުން ފެށިގެން ސްކޫލްތައް ހުޅުވައި އިއްޔެވަނީ އަލުން ސަރުކާރުގެ އޮފީސްތައްވެސް ހުޅުވައިފައެވެ.\nރާއްޖެއިން މިހާތަނަށް ކޮވިޑް ޖެހިފައިވާ 2517 މީހަކު ފެނިފައިވާއިރު ބަލީގައި 13 މީހުން ވަނީ މަރުވެފައެވެ. އަދި 2180 މީހަކު ވަނީ ބަލިން ރަނގަޅުވެފައެވެ.\nޝީލާގެ ޓޭސްޓް ބްރޭކްފާސްޓް ރައީސްގެ ދެކަނބަލުންނަށް\nގެވެށި އަނިޔާ ކެމްޕެއިނުގެ ލޯގޯ ރަސްމީ ސިޓީތަކުގައި ޖަހަނީ\nމިއީ ވޯލްޑް ބޭންކުގެ އެހީ ރާއްޖެއަށް އެންމެ ބޭނުން ވަގުތު


މާލޭގެ ރައްޔިތުން އަޅުގަނޑަށް އިތުބާރުކުރޭ، ނިކަމެތިވިޔަ ނުދޭނަން: ޑރ. މުއިއްޒު\nއާސިމާ ނިޒާރު, މިހާރު 13 ޖެނުއަރީ 2021\nމާލޭގެ ރައްޔިތުން ނިކަމެތިވިޔަ ނުދޭނެ ކަމުގެ ޔަގީންކަމާއެކު، އޭނާ އަށް އިތުބާރުކުރުމަށް، އިދިކޮޅު ކޯލިޝަންގެ ފަރާތުން މާލޭގެ މޭޔަރުކަމަށް ވާދަކުރައްވާ ޑރ. މުހައްމަދު މުއިއްޒު ރޭ އެދިވަޑައިގެންފި އެވެ.\nއެ ކޯލިޝަނުން ބޭއްވި ޖަލްސާގައި ވާހަކަ ދައްކަވަމުން، ކުރީގެ ދެ ރައީސުން ކަމަށްވާ މުހައްމަދު ވަހީދާއި އަބްދުﷲ ޔާމީންގެ ސަރުކާރުގެ ހައުސިން މިނިސްޓަރު ޑރ. މުއިއްޒު ވިދާޅުވީ އޭނާ މޭޔަރަކަށް އިންތިޚާބު ކޮށްފި ނަމަ މާލޭގެ ރައްޔިތުންގެ ހައްގުތަކާއި އުއްމީދުތައް ހާސިލް ކުރުމަށް ކުރެވެން ހުރި ހުރިހާ ކަމެއް ކޮށްދެއްވާނެ ކަމަށެވެ.\n"އަޅުގަނޑު މާލޭގެ މޭޔަރު ކަމަށް ހޮއްވަވައިފި ނަމަ މާލޭގެ ރައްޔިތުންގެ ހައްގުގައި މާލޭގެ ރައްޔިތުންގެ އުއްމީދު ހާސިލްކޮށްދިނުމަށްޓަކައި އަޅުގަނޑަށް ކުރެވެން ހުރި ހުރިހާ ކަމެއް ކެނޑިނޭޅި ކޮށްދޭނެ ކަމުގެ ޔަގީންކަން އަޅުގަނޑު ދެމޭ،" މުއިއްޒު ވިދާޅުވި އެވެ.\nއޭނާ ވިދާޅުވިގޮތުގައި، މާލޭގެ ކަންކަން ހުރީ ރާއްޖޭގެ އެހެން ރަށްރަށުގައި ވެސް ކަންކަން ހުރި ގޮތަށެވެ. ރައީސް އިބްރާހިމް މުހައްމަދު ސޯލިހުގެ ސަރުކާރަށް ތިން އަހަރުވާއިރު، އެ ސަރުކާރުގެ ވިސްނުމާ މެދު ސުވާލު އުފެދޭ ކަމަށް މުއިއްޒު ވިދާޅުވި އެވެ. ރާއްޖޭގެ އެކި ކަންކޮޅުތަކުގައި ރައްޔިތުން ތިބީ ބިކަހާލުގައި ޖެހިފައި ކަމަށާއި ދުވަހަކަށް ވުރެ ދުވަހެއް ގައުމުގެ ކަންކަން ދަނީ ގޯހަށް ކަމަށް ވިދާޅުވި އެވެ.\nމުއިއްޒު ވިދާޅުވިގޮތުގައި، މި ސަރުކާރަށް މިވީ މުއްދަތުގައި ފެންނަނީ ބޯހިޔާވަހިކަން ފޯރުކޮށްދިނުމަށް ޔާމީން ސަރުކާރުން އެޅި ފްލެޓުތަކެވެ. ނަމަވެސް ޔާމީންގެ ސަރުކާރުން އެ ތަންތަން ދީފައިވަނީ ދެފުށް ފެންނަ ގޮތަށް ކަމަށް ވިޔަސް އެ އެންމެން މިހާރު ތިބީ ނިކަމެތިވެފައި ކަމަށް ވިދާޅުވި އެވެ.\nފްލެޓު އަތުލި މީހުންގެ ތެރޭގައި، ޑިއުޓީ ބަހައިގެން ނިދާ ގޭގެ މީހުން ވެސް އުޅޭ ކަން ފާހަގަކުރެއްވި އެވެ.\n"މިއީ ކޮންފަދަ ސަރުކާރެއް ބާއޭ އަޅުގަނޑު ހިތަށް އަރާ. ހަގީގަތުގައި ވެސް އަޅުގަނޑު ހިތަށް އަރާ ހާދަ އަނިޔާވެރި ސަަރުކާރޭ... ކޮބައިބާ އެ ރައްޔިތުން ކުރި ކުށަކީ؟،" މުއިއްޒު ވިދާޅުވި އެވެ.\nއޭނާ ވިދާޅުވީ، މި ސަރުކާރަށްވި މުއްދަތަކީ ޔާމީންގެ ސަރުކާރުން އެޅި ފްލެޓުތަކަށް ވުރެ ގިނަ ފްލެޓް އެޅޭނެ ވަގުތު ކަމަށާއި އެކަމަކު ކުރި އެއްވެސް ކަމެއް ނެތް ކަމަށެވެ. މާލޭގެ ރައްޔިތުންނަށް ވެސް ކޮށްދިން ކަންތައް ދެއްކުމަށް އެދިވަޑައިގެން، ފްލެޓުތައް ވަގުތުން ދިނުމަށް އޭނާ ގޮވައިލެއްވި އެވެ. މުއިއްޒު ވިދާޅުވީ އެހާ ނިކަމެތިކޮށް އުޅޭ ބައެއްގެ ފްލެޓުތައް ފޭރިގަތުމުގެ އެއްވެސް ހައްގެއް މި ސަރުކާރަކަށް ނޯންނާނެ ކަމަށެވެ.\n"އަޅުގަނޑުމެން ސަރުކާރުން އެކަން ކޮށްފައި ވަނީ ވަރަށް އިންސާފުވެރިކަމާއެކު. މި ސަރުކާރުން އެގޮތަށް އަތުލަމުން ދާ ދިއުމަކީ އިރާދަކުރެއްވިއްޔާ މާލޭގެ ރައްޔިތުންގެ ތާއީދާ އެކީގައި މާލޭގެ މޭޔަރުކަމަށް ހޮވައިފި ނަމަ މާލޭގެ ރައްޔިތުންގެ ހައްގުގައި ކުރެވެން ހުރި ހުރިހާ މަސައްކަތެއް ހުއްޓުމެއް ނެތި ގެއަށް ނުވަދެ ކޮށްދޭނަމޭ ފްލެޓުތައް އެ ފަރާތްތަކާ ހަވާލުކުރަން،" މުއިއްޒު ވިދާޅުވި އެވެ.\nއޭނާ ވިދާޅުވީ ވަކި ޕާޓީއަކަށް ނިސްބަތް ވާތީ ތަފާތެއް ނުކުރާނެ ކަމަށެވެ. އިހުލާސްތެރިކަމާއެކު ރައްޔިތުންނަށް ހިދުމަތްކޮށްދޭނެ ކަމަށް ވެސް ވިދާޅުވި އެވެ.\nއަރުޝީފަށް ނެގީ 13/01/2021 14:45\nއެންމެފަހުން އަޕްޑޭޓްކުރީ 13/01/2021 14:45\nއައިޝަތު އަހުމަދު 19 މިނެޓު ކުރިން\nރިމާހް 26 މިނެޓު ކުރިން


ޕީސީއާރު ޓެސްޓަކާ ނުލާ ދަތުރުކުރެވޭގޮތް ފުރަތަމަ ސިޓީއަކަށް ފުވައްމުލައް ސިޓީ – Mikal News\nޕިސީއާރު ޓެސްޓް ނަހަދައި ދެވެ ހަމައެކަނީ ރާއްޖޭގެ ސިޓީ- ފުވައްމުލައް ސިޓީ\nޕީސީއާރު ޓެސްޓް ނަހަދައި ދަތުރުކުރެވޭ ރާއްޖޭގެ ހަމައެކަނި ސިޓީއަކަށް ފުވައްމުލައް ސިޓީ ވެއްޖެއެވެ. މި ސެޕްޓެމްބަރު މަހު 27 ގައި ހެލްތު މިނިސންޓްރީއިން އިއުލާން ކުރި ގޮތުގައި ފުވައްމުލައް ސިޓީއިން ވަނީ ޕީސީއާރު ޓެސްޓު ނަހަދައި ދެވޭ ލިސްޓަށް އެރުމަށް ބޭނުންވާ ހުރިހާ ޝަރުތުތަކެއް ފުރިހަމަކޮށް ލިސްޓުން ޖާގަ ހޯދާފައެވެ. އެއާއެކު ފުވައްމުލައް ސިޓީއަށް މިހާރު ދަތުރުކުރުމަށް ޕީސީއާރު ޓެސްޓް ހަދަކަށް ނުޖެހޭނެއެވެ. އަދި ދަތުރުކޮށް ކަރަންޓީނުވާކަށް ވެސް ނުޖެހޭނެއެވެ.\nއެގޮތުން ފުވައްމުލައް ސިޓީގެ ދިރިއުޅޭ އާބާދީ ވެކްސިން ޖެހޭ އުމުރުގެ (12 އަހަރުން މަތި) %94 މީހުން ވަނީ ކޮވިޑް-19 ވެކްސިންގެ2ޑޯޒް ފުރިހަމަކޮށް 14 ދުވަސް ވެފައި ވެއެވެ. އަދި ރަށުގައި ދިރިއުޅޭ އުމުރުން 65 އަހަރުން މަތީގެ %90 މީހުންނާއި ފަތުރުވެރިކަމުގެ ދާއިރާގައި މަސައްކަތްކުރާ މުވައްޒަފުންގެ %96 މީހުންނަށް ވެކްސިންގެ ދެ ޑޯޒް ފުރިހަމަ ކޮށް 14 ދުވަސް ވެފައިވާކަމަށް ހެލްތު މިނިސްޓްރީގެ ޕޯޓަލް ގައި ވެއެވެ.\nހެލްތު މިނިސްޓްރީގެ ޕޯޓަލްގައިވާ ގޮތުން ފުވައްމުލައް ސިޓީގެ ދިރިއުޅޭ 12 އަހަރުން މަތީގެ އާބާދީއަކީ އާބާދީއަކީ 6744 މީހުންނާއި 65 އަހަރުން މަތީގެ 798 މީހުންނާއި ފަތުރުވެރިކަމުގެ ދާއިރާގައި މަަސއްކަތް ކުރާ 125 މީހުނާއއެކު ޖުމުލަ 7667 މީހުންނެވެ.\nވެކްސިން ޖެހުން ފުވައްމުލައް ސިޓީގައި ބާރަށް ކުރިޔަށް ގެންދި- ނަތީޖާ ފޮނި\nނަމަވެސް ފުވައްމުލައް ސިޓީގެ ކޮވިޑް ޕޯޓަލް ގައިވާ ހިސްބުތަކަށް ބަލާއިރު މިހާރުވެސް 7352 މިހަކު ކޮވިޑް-19 ވެކްސިންގެ ފުރަތަމަ ޑޯޒް ޖަހާފައި ވެއެވެ. އަދި 6538 މީހުން ދެވަނަ ޑޯޒް ފުރިހަމަކޮށްފައި ވެއެވެ.\nމިއީ ރާއްޖޭގެ ބޮޑެތި އާބާދީ ތަކުން އެންމެ ފުރަތަމަ މިޝަރުތުތައް ފުރިހަމަ ކުރި ރަށެވެ. ހެލްތު މިނިނސްޓްރީގެ ލިސްޓުން ދެން ޖާގަ ހޯދާފައިވާ އެންމެ ބޮޑުު އާބާދީއަކީ ގއ. ވިލިނގިއްޔެވެ. ނަމަވެސް 3021 މީހުން ދިރިއުޅޭ ވިލިގިލި މިވަގުތު އެޗްޕީއޭގެ މޮނިޓަރިންގައި އޮތުމުން އެރަށަށް ދަތުރުކުރުމަށް މިވަގުތު މިފުރުސަތެއް ނެތެވެ.\nމި ފަހިކަމާއި ގުޅިގެން ފުވައްމުލަކު ހޮސްޕިޓަލުގެ ކުރީގެ މަނޭޖަރު އަހުމަދު ސައީދު ވިދާޅުވެފައިވަނީ މިއީ ފުވައްމުލައް ސިޓީގެ ރައްޔިތުންނަށް އެތައް ގޮތަކުން ލިބު ބޮޑު އުފަލެއް ކަމަށެވެ. އަދި ރަށުގައި ދިރިއުޅޭ ވެކްސިން ޖެހޭ އާބާދީގެ %90 ޕަސެންޓް ވެކްސިން ޖަހާފައިވާކަމުގެ ކަށަވަރުކަން އޮތުމާއެކު ވެކްސިން ޖެހުމުން ރަށުގައި ދިއިއުޅޭ ހުރިހާ ފަރާތްތަކަށް ލިބޭ ރައްކާތެރިކަން ވެސް އިތުރުވުމުގެ ހިންހަމަޖެހުން ލިއްބައިދޭ ކަމަށެވެ.\nފުވައްމުލައް ސިޓީ މި އަމާޒަށް ވާސިލުވުމުގައި ފުވައްމުލަކު ހޮސްޕިޓަލުގެ މުވައްޒަފުން ކުރި މަސައްކަތް ހަނދާނުން ފޮހެލަން ދަތި ކަމަށާއި މިއަހަރުގެ ފެބްރުއަރީ މަހުގެ5ވަނަ ދުވަހުން ފެށިގެން ސެޕްޓެމްބަރާ ދެމެދު އެ މަސައްކަތުގައި އުޅުނު ހޮސްޕިޓަލްގެ ހިތްވަރުގަދަ ޓީމުގައި ހިމެނޭ ބޭފުޅުންގެ ތެރެއިން3ނަމެއް ޚާއްޞަކޮށް ފާހަގަކޮށްލެވޭ ކަމަށެވެ. އެގޮތުން ވެކްސިން ޕްރޮގްރާމުގައި ފުވައްމުލައް ސިޓީގެ ފޯކަލް ޕޮއިންޓް ކޮމިއުނިޓީ ހެލްތް އޮފިސަރ އަޙްމަދު ޝިފާޢު ޓީމް ލީޑަރެއްގެ ގޮތުގައި ކުރެއްވީ އުނދަގޫ ބުރަ މަސައްކަތާއި ރޭޑިއޯގްރާފަރ އަޙްމަދު ޒައިދު، ފޫހިކަމެއް ވަރުބަލިކަމެއް ނުދައްކަވާ ރަސްމީ މަސައްކަތް ކުރައްވަމުން ވެކްސިން ޓީމް ލީޑް ކުރެއްވުމަށް ކުރެއްވި މަސައްކަތަކީ އާދަޔާ ޚިލާފު ހިތްވަރެއް ކަމަށް އަހުމަދު ސައީދު ފާހަގަ ކުރެއްވިއެވެ. މިގެ އިތުރުން ހައުސްކީޕިންގ ސްޕަވައިޒަރ އަލީ ޙަސަން އާއި އެ ބޭފުޅުންގެ ފަހަތުގައި ތިއްބެވި އިތުރު އެތައް މުވައްޒަފުން ހަދަން ކުރެއްވިއެވެ. މީގެ އިތުރުން ވެކްސިން ޓީމުގައި މަސައްކަތް ކޮށްދިން ވޮލަންޓިއަރުން ވެސް ރަށުގެ ރައްޔިތުންނަށްޓަކައި އެކޮށްދިނީ ބުރަ މަސައްކަތެއްކަން ފާހަގަކޮށް އެމީހުންގެ އިސްވެރިއެއްގެ ހައިސިއްޔަތުން ހުރިހާ ބޭފުޅުންނާމެދު ފަޚުރުވެރިވާ ކަމަށް ހާމަކުރައްވައެވެ.\nވެކްސިން ޕްރޮގްރާމް ހިންގެވި ދުވަސްވަރު ހޮސްޕިތަލުގެ މެނެޖަރެއްގެ ހައިސިއްޔަތުން ހުންނެވެި އަހުމަދު ސައިއިދު އިތުރަށް ފާހަގަ ކުރެއްވީ ރަށުގެ މުއައްސަސާތަކުންނާއި އަދި ފަރުދީގޮތުން އެމަސައްކަތަށް އެހީތެރިކަން ފޯރުކޮށްދެއްވި ހުރިހާ ފަރާތްތަކުންވެސް އަދާކޮށްދިނީ ގައުމީ ޚިދުމަތެއްގެ ގޮތުގައެވެ. އަހުމަދު ސައދު ފާހަގަ ކުރެއްވީ މިއީ ފުވައްމުލަކު ހޮސްޕިޓަލަށް އަދި ވެކްސިން ޓީމަށް ލިބުނު ބޮޑު ހިތްވަރަކާއި ކާމިޔާބީއެއް ކަމަށާއި މިމިކާމިޔާބީގައި ޝާމިލުވާ ހުރިހާ ބޭފުޅުންނަށް މަރުހަބާ ދެންނެވިއެވެ.


vnews - Amiri New dhookoh furaifi\nވަރުގަދަ ޑިފެންޑަރު އަމިރީ ނިއު ދޫކޮށް ފުރައިފި\nމިއަހަރުގެ ފުޓްބޯޅަ ސީޒަނާއި އޭއެފްސީ ކަޕްގައި ވެސް ނިއުގައި މޮޅު ކުޅުމެއް ދެއްކި އަފްގާނިސްތާން ގައުމީ ޓީމުގެ ކުރީގެ ކެޕްޓަން އަދި ޑިފެންޑަރު ހާރޫން އަމީރީ ނިއު ދޫކޮށް ފުރައިފިއެވެ.\nއަމީރީ އާއި ކުލަބާއި މެދު ހިޔާލުތަފާތުވުންތަކެއް އުފެދި އަމިރީ މިއަދު ފުރާފައިވާއިރު އެސްޓީއޯ މާލޭ ލީގުގައި ރޭ ޓީސީ ސްޕޯޓްސް ކްލަބާއި ދެކޮޅަށް ކުޅުނު މެޗުގައި އަމީރީ ފެނިފައެއް ނުވެއެވެ.\nޓީސީ އަތުން ނިއު 2-0 އިން މޮޅުވި މެޗުގެ ސްކޮޑުގައި ވެސް އަމީރީ ހިމަނާފައިނެތް އިރު ނޫސްވެރިންގެ ސުވާލުތަކަށް ޖަވާބު ދެމުން ކޯޗު އޮސްކާ ބްރުޒޮން ބުނީ މި ވަގުތު އަމީރީ ޓީމުން ދެން ފެނުމާ މެދު ގޮތެއް ނިންމާނީ ކްލަބުން ކަމަށެވެ.\nނިއުގެ ޖެނެރަލް ސެކްރެޓަރީ އަހުމަދު ނިޔާޒް (ޓެޑް) ވިދާޅުވީ އެގްރިމެންޓުގައި ނެތް ބައެއް ކަންކަމަށް އަމީރީ ޑިމާންޑްކޮށްފައިވާތީ އޭނާއާ މެދު މެނޭޖްމަންޓުން ވަކި ގޮތެއް ނުނިންމާ ކަމަށެވެ. ޓެޑް ވިދާޅުވީ ފެންވަރު ރަނގަޅު ދިވެހި ކުޅުންތެރިން ތިބުމާ އެކު އަމީރީ ކުޅޭ މަގާމަށް ދިވެހި ކުޅުންތެރިއަކު ފެނުމަކީ އެކަށީގެންވާ ކަމެއް ކަމަށެވެ.\nކުލަބުން ދެއްކި ވާހަކަ ތަކާއި ގުޅިގެން ފުރަން ގޮސްހުރެ އަމީރީ ބުނީ ކުލަބުން ހަދަނީ ދޮގު ކަމަށެވެ. ކޮންޓްރެކްޓުގައި ނެތް ކަމަކަށް ޑިމާންޑް ނުކުރާ ކަމަށާއި ބަލިވެ އޮއްވާ ގޮސް އެޕާޓްމަންޓުން ނިކުންނަން އެންގުމުން ވޭތުވެދިޔަ ތިން ދުވަހު އުޅުނީ އަމިއްލައަށް ތަނެއް ހިފައިގެން ކަމަށް އަމީރީ ބުންޏެވެ.\nކުލަބުން އަމީރީގެ އެއްބަސްވުން ބާތިލް ނުކުރަނީސް އޭނާ ފުރާފައިވާއިރު އުމުރުން 27 އަހަރުގެ އަމީރީ އަކީ ޕާކިސްތާނުގައި 2005 ވަނަ އަހަރު ބޭއްވި ސާފް ޗެމްޕިއަންޝިޕުގައި2011 ވަނަ އަހަރުގެ ސާފް ޗެމްޕިއަންޝިޕުގެ ފައިނަލުން އެ ޓީމު ޖާގަ ހޯދި އިރު މުހިއްމު ދައުރެއް އަދާކުރި ކުޅުނެތެރިއެކެވެ. އަދި 2013 ވަނަ އަހަރުގެ މުބާރާތް އަފްގާނިސްތާނުން ކާމިޔާބުކުރިއިރު އަމިރީގެ ކެޕްޓަން ކަމުގެ ދަށުންނެވެ.


Lanka hamalaathakahfahu hahyaru kuri hurihaa dhivehin dhookohlaifi\nލަންކާ ހަމަލާ: ހައްޔަރުކުރި ދިވެހިން ދޫކޮށްލައިފި\nމިއަދު ދޫކޮށްލި ފުނަމާ އާއި ބައިކެނޑި، އެމްބަސީގެ ބޭފުޅަކާއެކު --\nމިދިޔަ މަހު އަވަށްޓެރި ސްރީލަންކާގައި ދިން ބޮމުގެ ހަމަލާތަކަށްފަހު އެކަމުގައި ބައިވެރިވި އިތުރު މީހުން ހޯދުމުގެ އޮޕަރޭޝަންގެ ދަށުން ހައްޔަރުކޮށްފައި ތިބި ހުރިހާ ދިވެހިން މިހާރު ދޫކޮށްލާފައިވާ ކަމަށް އެގައުމުގައި ހުންނަ ދިވެހި އެމްބަސީން ބުނެފި އެވެ.\nބާރުތަކުން މިހާރު ހިންގަމުން ދާ ބަލައި ފާސް ކުރުމުގެ ބޮޑު އޮޕަރޭޝަންގެ ތެރެއިން ހަމަލާދިން ދުވަހަށްފަހު ގާތްގަނޑަކަށް 13 ދިވެއްސަކު ހައްޔަރުކުރި ކަމަށް ފޮރިން މިނިސްޓްރީން މީގެ ކުރިން ވަނީ ބުނެފަ އެވެ. ނަމަވެސް، އޭގެ ތެރެއިން އެއް ބައި މީހުން ވަނީ އެކި ފަހަރު މަތިން ދޫކޮށްލައިފަ އެވެ.\nލަންކާގައި ހުންނަވާ ދިވެހި ސަފީރު އުމަރު އަބްދުލް ރައްޒާގު ވިދާޅުވީ ކުއްލި ހާލަތުގެ ދަށުން ހިންގާ ބަލާ ފާސްކުރުމުގެ އޮޕަރޭޝަންގެ ތެރެއިން ހައްޔަރުކޮށްފައި މިހާރު އެއްވެސް ދިވެއްސަކު ނެތް ކަމަށެވެ.\n"ކުއްލި ހާލަތުގެ ދަށުން މިހާރު ރިމާންޑުގައި އެއްވެސް ދިވެއްސަކު ނުހުންނާނެ. ބާކީތިބި ތިން ދިވެހިންވެސް ދޫކޮށްލާފައިވަނީ އެއްވެސް ދައުވާއެއްނުކޮށް،" ސަފީރު ވިދާޅުވި އެވެ.\nމިއަދު ދޫކޮށްލައިފައިވަނީ ދިރިއުޅޭ ގެއިން އައިއެސްގެ މައުލޫމާތު ހުރި ފޮތްތަކެއް ފެނިގެން ހައްޔަރުކުރި އާދަމް މުހައްމަދު މަނިކު (ފުނަމާ) އާއި ހަސަން މަނިކު (ބައިކެނޑި) ގެ އިތުރުން އަދި އެހެން ދިވެހި ފިރިހެނެކެވެ.\nއުމަރު "އަވަސް" އަށް އިތުރަށް ވިދާޅުވި ގޮތުގައި، ލަންކާގައި ހިންގާފައިވާ ކުއްލި ހާލަތުގެ ދަށުން ހައްޔަރުކުރެވޭ ހުރިހާ މީހުންގެ މައުލޫމާތުތައް ޓެރަރިޒަމާއި ގުޅޭ ތިން އިދާރާއަކުން ޗެކު ކުރާ ކަމަށެވެ.\n"ހައްޔަރުކުރާ ކޮންމެ މީހަކު ލަންކާގެ ސީއައިޑީ، އެސްއައިއެސް އަދި ޓީއައިޑީ އިން ސްކްރީންކުރާނެ. އެ ތިން އިދާރާގެ ކްލިއަރަންސް ލިބުނީމަ އެމީހަކު ދޫކޮށްލާނީ،" ހައްޔަރުކޮށްފައި އެހާ ގިނަ ދުވަސްވާ ސަބަބު އުމަރު ތަފްސީލުކޮށްދެއްވި އެވެ.\nއިސްލާމީ ހަރުކަށި ފިކުރުގެ ޖަމާއަތަކުން މިދިޔަ މަހު ދިން ބޮމުގެ ހަމަލާތަކުގައި 250 އަށް ވުރެ ގިނަ މީހުން މަރުވެފައިވާއިރު، ލަންކާގައި ދިރިއުޅޭ މުސްލިމުންނަށް ގިނަ ބައެއްގެ ރުޅިވެރިކަން ވަނީ އަމާޒުވެފަ އެވެ.\nއެގޮތުން، އެކި ހިސާބުތަކުގައި މިސްކިތްތަކަށާއި، މުސްލިމުންގެ ފިހާރަތަކަށް ގުރޫޕުތަކުން ނުކުމެ ގެއްލުންދީ ލޫޓުވަމުންދާއިރު، އެ ހަމަނުޖެހުންތަކުގައި މިހާތަނަށް މުސްލިމު ފިރިހެނެއް ވަނީ މަރާލައިފަ އެވެ.\nދިވެހިންގެ ގާތްގަނޑަކަށް 15،000 މީހުންގެ އާބާދީއެއް އޮންނަ ލަންކާގައި ހިނގަމުންދާ ހަމަނުޖެހުންތަކާ ގުޅިގެން، ގިނަ ބައަކު ދަނީ މިހާރު ދިރިއުޅުން ރާއްޖެއަށް ބަދަލުކުރަމުންނެވެ.\nލަންކާއަށް ދިން ހަމަލާގައި ދިވެއްސެއްގެ ބައިވެރިވުމެއް ނެތް: ފުލުހުން\nޓެރަރިޒަމްގެ ތުހުމަތަށް ލަންކާއިން ހަތަރު ދިވެހިން ހައްޔަރުކޮށްފި\nލަންކާއަށްދާ ދިވެހިންގެ އަދަދު 18 ޕަސެންޓް ދަށަށް


Zulqarnain Akee Konbeykaleh? - Vaguthu\nދެން އެޔާޖެހިގެން އޮތް އާޔަތުގައި ﷲ ތަބާރަކަވަތަޢާލާ ބަޔާންކުރައްވަނީ މިފަދައިންނެވެ.\nއޭރުން ބިން ފަސާދަކުރަމުން ދިޔަ ޔައުޖޫޖު މައުޖޫޖު ބާގައިގެ މީހުންނަށް އެބިންތަކަށް ވަނަ ނުދިނުމަށްޓަކައެވެ. އަދި އެބައިމީހުންގެ އެފާރުގެ އުސްކަމުން މަތިންވެސް ނުދެވޭނެއެވެ. އަދި ދާރުގެ ހަރުކަމުން ފާރުވެސް ފަސޭހައިން ފޫއަޅުވާނުލެވޭނެއެވެ. އެއީ ޛުލް ޤަރުނައިނި ބިނާކުރެއްވި ގަދަ ފާރުގެ ސަބަބުންނެވެ. ނުވަތަ އެދެމުގައި އެކަލޭގެފާނު އެޅުއްވި ހުރަހުގެ ސަބަބުންނެވެ. - ޝެއިޚު އަރީފީގެ ބަސްކޮޅު ނިމުނީ\nއޭޕްރީލް 15, 2021 10:59\nވަރަށް ޝައުޤުވެރި އިބުރަތްތެރި އަދި އިސްލާމީ ތާރީހީ ބަސްކޮޅެއް. މިއާޓިކަލްގެ ފެށިގެން ނިމުމަކާ ގާތަށް ވަރައް ޝައުޤުވެރި. ޢެކަމަކު ފަހުބައިގަ ޒުލްޤަނައިނި އާބެހޭގޮތުން އަދި އެހެން ވާހަކަތަކެއްވެސް ހުރިކަމާ އެވާހަކަތަށް ބަތިލްކޮށް ޒުލްޤަނައިނި ހިމާޔަތް ކުރުމަށް ނިމުމުގައި ލިޔެފައިވާ ވާހަކަތަކުގެ ގިނަކަމުން، ޡުލްޤަނައިނިއަކީ އިސްލާމީ ތާރޫހުގެ ބޭފުޅެއްކަމާމެދު ޝައްކުއުފެދިއްޖެ. ޚަމެއް ހިމާޔަތްކުރުމަށް ދައްކާވާހަކަ ގިނަވާނެއޭބުނެއުޅޭ. އެހެން ނުންނަމަ މީ ވަރަށް ފުރިހަމަ އާޓިކަލެއް\nއޭޕްރީލް 15, 2021 11:09\nޒުލްގަރްނަައިން ރާއްޖެއަށްވެސް އައިކަމަށް ބައެއް އާރޓިކަލްތަކުގައިވޭ.\nމިއީ ރަނގޅުހަބަރެއްތޯ ؟\nއޭޕްރީލް 15, 2021 12:23\nލިޔުން ފަށަމުން ގެނެސްދީފައިވާ އާޔަތުގެ ކުރީގަ ހުރި އާޔަތްތަކަށް ނަޒަރު ހިންގާލިނަމަ. އޭގެއިން އާޔަތެއްގެ މާނާގައި ބުނޭ ﷲ ޒުލްޤަރުނައިން އަށް އެންގެވިކަމަށް އޭ ޒުލްޤަރުނައިންއޭ އެހެންޏާ އެއުރެންނަށް އަދަބު ދެއްވާށެވެ. ﷲ ނަބީންނަށްނޫނީ ސީދާ ބަސް ވަހީކުރައްވާފަވަވޭތޯ ބަލާލަންވާނެ. އިލްހާމް ކުރެއްވުމަކީ ވަކި ކަމެއް\nއޭޕްރީލް 15, 2021 18:40\nއޭޕްރީލް 15, 2021 19:09\nމިހާރު އެފާރު ފެންނަންހުރިތޯ ނުވަތަ ނެތްތޯ ބުނެދެވުންނަމަ ލިޔުން އިތުރަށް ފުރިހަމަވީސް


Meehaku raheenukuri Fazeel ge bandhah 10 dhuvas jahaifi\nއިބްރާހިމް ފަޒީލް- މީހަކު ރަހީނު ކުރި މައްސަލައިގެ ތަހުގީގަށް 10 ދުވަހު ބަންދުގައި ބަހައްޓަން ވަނީ އަމުރުކޮށްފަ-\nލ. ގަމުގައި މީހަކު ރަހީނުކޮށްގެން ފޭރެން އުޅުނު މައްސަލައިގައި ރޭ ހައްޔަރުކުރި އިބްރާހިމް ފަޒީލްގެ ތަހުގީގަށް 10 ދުވަހު ބަންދުގައި ބަހައްޓަން ކްރިމިނަލް ކޯޓުން އިއްޔެ ނިންމައިފި އެވެ.\nފަޒީލް ހައްުޔަރުކޮށްފައިވަނީ ލ. ގަމުގައި 44 އަހަރުގެ މީހަކު ރަހީނު ކުރުމަށްފަހު، އޭނާގެ އަތުން 8،900 ރުފިޔަ ފޭރިގަނެ ދޫކޮށްލުމަށްފަހު އަނެއްކާވެސް ކުރިން ރަހީނު ކުރި މީހާއަށް ބިރު ދައްކައިގެން ފައިސާ ފޭރުމަށްފަހު ފިލައިގެން އުޅެނިކޮށް ހުޅުމާލެއިންނެވެ.\nމީހަކު ރަހީނު ކުރި މައްސަލައިގައި ފަޒީލް އާއިއެކު އިތުރު ދެ މީހަކު ވެސް ހައްޔަރުކުރި އެވެ. އޭގެ ތެރެއިން އެކެއްގެ ބަންދަށް 15 ދުވަސް ކޯޓުން ޖަހައިދީފައިވާއިރު، ދެން ހުރި މީހާ ވަނީ އެ މައްސަލައިގެ ޝަރީއަތް ނިމެންދެން ބަންދުކުރަން ކޯޓުން އަމުރުކޮށްފަ އެވެ.\nފަޒީލް އަކީ މާރާމާރީ ހިންގުމާއި ވައްކަން ކުރުމުގެ ކުށުގެ ރިކޯޑް އޮންނަށް ޒުވާނެކެވެ. ފަޒީލް ވަނީ މީގެ ކުރިންވެސް މީހަކު ރަހީނު ކުރި މައްސަލައެއްގައި ހައްޔަރުކޮށްފަ އެވެ. އެފަހަރު އޭނާ ރަހީނު ކޮށްފައިވަނީ، ލ. ފޮނަދޫން ޑިންގީއެއްގައި އޭނާ އާއިއެކު ދަތުރުކުރަނިކޮށް ގެއްލުނު އައިމިނަތު ޝިމާ ނާފިޒާގެ ކޮއްކޮ ރަހީނު ކޮށްގެން ޑިންގީއެއްގައި ދަނިކޮށް ކަނޑުމަތިން ފުލުހުންނެވެ.\nމޯލްޑިވްސް ޕޮލިސް ސާވިސް ވައްކަން ކްރިމިނަލް ކޯޓް + ލ. ގަން ފޮނަދޫ ރަހީނު ކުރުން


China ge Hubei Province maadhamaa hulhuvaalanee - AO News\nހުބޭ ޕްރޮވިންސް މާދަމާ ހުޅުވާލަނީ\nޗައިނާގެ ހުބޭ ޕްރޮވިންސްގެ ވެރިރަށް ވޫހާންގެ ރޭލު ސްޓޭޝަނެއް.\nނުރައްކާތެރި ކޮވިޑް19 ކޮރޯނާ ވައިރަސް ފެތުރެން ފެށުމާއި އެކު ފުރަބަންދުކުރި ޗައިނާގެ ހުބޭ ޕްރޮވިންސް ހުޅުވާލަން އެ ގައުމުން ނިންމައިފިއެވެ. ޗައިނާގެ ޚަބަރު ފަތުރާ ވަސީލަތްތަކުން ރިޕޯޓްކޮށްފައިވާ ގޮތުން މާދަމާ ހުބޭ ޕްރޮވިންސް ހުޅުވާލާނެއެވެ.\n58.5 މިލިއަން މީހުން ދިރިއުޅެމުންދާ ހުބޭ ޕްރޮވިންސް ހުޅުވާލި ނަމަވެސް އެ ޕްރޮވިންސްގެ ވެރިރަށް ވޫހާން ސިޓީ ހުޅުވާލާނީ އެޕްރީލް މަހުގެ 8 ވަނަ ދުވަހުއެވެ. ވޫހާން ސިޓީ އަކީ އެންމެ ފުރަތަމަ ކޮވިޑް19 ކޮރޯނާ ވައިރަސް ފެނުނު ސިޓީއެވެ.\nކޮވިޑް19 ޗައިނާގައި އެންމެ ބޮޑަށް ފެތުރުނު ހުބޭ ޕްރޮވިންސް ހުޅުވާލާއިރު، ކޮވިޑް-19 އާއި ދެކޮޅަށް ޗައިނާ އިން ކުރި “ހަނގުރާމަ” ކާމިޔާބުވެއްޖެ ކަމަށް އެ ގައުމުން ވަނީ އިއުލާންކޮށްފައެވެ. އަދި ހުބޭ ޕްރޮވިންސްގެ އިތުރުން ވެސް ޗައިނާގެ އެހެން ސަރަހައްދުތަކުގައި އަޅާފައިވާ ފުރަބަންދުގެ ފިޔަވަޅުތައް މިހާރު ދަނީ އުވާލަން ފަށާފައެވެ.\nޗައިނާއިން މިހާރު ކޮވިޑް19 ގާތްގަނޑަކަށް ކޮންޓްރޯލްކޮށްފައި ވާއިރު އެ ވައިރަހަށް އެ ގައުމުން ޕޮޒިޓިވްވާ ގިނަ މީހުންނަކީ އެހެން ގައުމުތަކުގައި ތިބެފައި ޗައިނާއަށް އެތެރެވާ މީހުންނެވެ. އެހެންވެ ޗައިނާ ސަރުކާރުން ވަނީ އެ ގައުމަށް އެތެރެވާ އެންމެން ކޮވިޑް19 އަށް ޓެސްޓް ކުރަން ނިންމާފައެވެ.\nކޮވިޑް19ގެ ބަލާއާފާތް އެންމެ ފުރަތަމަ ފެތުރުނު ޗައިނާ އާންމު ހާލަތަކަށް ބަދަލުވާން ފަށާފައިވާއިރު ގިނަ ވިޔަފާރިތައް ވެސް މިހާރު ވަނީ ހުޅުވަން ފަށާފައެވެ. އެގޮތުން އެ ގައުމުގެ ސިނަމާތައް ވެސް އަލުން ހުޅުވަން ފަށާފައިވާ ކަން ފާހަގަކޮށްލެވެއެވެ.\nޗައިނާއިން ކޮވިޑް19 ކޮންޓްރޯލް ކުރުމަށް އެޅި އެންމެ މުހިއްމު ފިޔަވަޅަކީ، ވައިރަސް ފެތުރެން ފެށި ވުހާން ސިޓީ ހިމެނޭ ހުބޭ ޕްރޮވިންސް ފުރަބަންދު ކުރުމެވެ. ޗައިނާއިން ހަރުކަށި ފިޔަވަޅުތަކެއް އަޅައި ހުބޭ ޕްރޮވިންސް ފުރަބަންދު ކުރުމުން ބޮޑެތި ފާޑުކިޔުންތައް އަމާޒުވިއެވެ. އެހެން ނަމަވެސް ޗައިނާއަށް ފާޑުކިޔުން އަމާޒުކުރި ގިނަ ގައުމުތަކުން މިހާރު ދަނީ އެ ގައުމުތައް ވެސް ކޮވިޑް19 އިން ރައްކާތެރި ކުރުމަށް ފުރަބަންދު ކުރުން ފަދަ ފިޔަވަޅުތައް އަޅަން ފަށާފައެވެ.\nޗައިނާ އިން މިހާތަނަށް 81553 މީހުންނަށް ކޮވިޑް19 ވަނީ ޖެހިފައެވެ.\nހުބޭ ޕްރޮވިންސްކޮރޯނާ ވައިރަސްކޮވިޑް19ޑަބްލިއުއެޗްއޯޗައިނާ


Eree olhumeh, press alun fashaifi - vNews.mv\nލީގު މެޗެއްގެ ތެރެއިން ދަ ގްރާންޑޭގެ ކޯޗު އިންމަ -- ފޮޓޯ: އެފްއޭއެމް\nއެރީ އޮޅުމެއް، ޕްރެސް އަލުން ފަށައިފި\nއިސްމާޢީލް ޝާހު (ކުޑަ ޝާހު) Male' | 31 December 2019, 15:12\nދިރާގު ދިވެހި ޕްރިމިއާ ލީގުގެ ޕޯސްޓް-މެޗު ޕްރެސްތައް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން އަލުން އިއްޔެ ފަށައިފި އެވެ.\nލީގުގެ ޕްރީ-މެޗު ޕްރެސް އާއި ޕޯސްޓް-މެޗު ޕްރެސްތައް އެފްއޭއެމުން މި ހަފުތާގައި ކުއްލި ގޮތަކަށް ކެންސަލްކުރީ އެ ޕްރެސްތަކުގައި ގިނަ ކްލަބުތަކުގެ ކޯޗުން އެފްއޭއެމަށް ފާޑުކިޔަމުންދާ ދަނޑިވަޅެއްގައެވެ. އެގޮތުން މި ހަފުތާގައި ކުޅެން އޮތް މެޗުތަކުގެ ކުރިން ހޮނިހިރު ދުވަހު ބާއްވަން އޮތް ޕްރީ-މެޗު ޕްރެސް އެ ދުވަހު ތާވަލުކުރި ނަމަވެސް، ފަހުން ވަނީ ކެންސަލް ކޮށްފައެވެ. އަދި އާދީއްތަ ދުވަހުގެ ހަވީރު ލީގުގައި ކްލަބު އީގަލްސް އާއި ނިލަންދޫ ސްޕޯޓްސް ކްލަބު ބައްދަލުކުރި މެޗުގެ ތެރެއިން އެފްއޭއެމުން ވަނީ މެޗަށްފަހު ޕޯސްޓް-މެޗު ޕްރެސް ނޯންނާނެކަން މީޑިއާއަށް އަންގާފައެވެ.\nއެފްއޭއެމުން މިގޮތަށް ނިންމި ސަބަބު ސާފުކުރަން އާދީއްތަ ހަވީރުން ފެށިގެން އެފްއޭއެމްގެ މީޑިއާ ވަޓްސްއަޕް ގްރޫޕުގައި ނޫސްވެރިން ސުވާލުކުރުމުން އޭރު އެއްވެސް ޖަވާބެއް ނުލިބުނެވެ. ނަމަވެސް އިއްޔެ އެފްއޭއެމުން ބުނީ ޕޯސްޓް-މެޗު ޕްރެސް ކެންސަލްކުރެވުނީ އޮޅުމަކުން ކަމަށެވެ. އެހެންކަމުން ލީގުގައި އިއްޔެ ކުޅުނު ދެ މެޗުގެ ޕޯސްޓް-މެޗު ޕްރެސް ވަނީ ބާއްވާފައެވެ.\nމީގެ އިތުރަށް އެފްއޭއެމުން ބުނީ މެޗުގެ ކުރިން ބާއްވާ ޕްރީ-މެޗު ޕްރެސް ކެންސަލްކުރީ އެފްއޭއެމްގެ މީޑިއާ ރޫމުގައި ކުޑަ މަރާމާތެއް ކުރަމުންދާތީ އާއި އެފްއޭއެމްގެ ޓެކްނިކަލް ސްޓާފުންނަށް ހަތް ދުވަހުގެ ސެމިނާއެއް އެތަނުގައި ކުރިއަށްދާތީ ކަމަށެވެ. އެކަމަކު ޓީމުތަކުގެ ފަރިތަކުރުންތަކަށްފަހު ފަހު ޓާފް ދަނޑުގައި ކޯޗުންގެ އިންޓަވިއު ނެގުމުގެ ފުރުސަތު އޮންނާނެ ކަމަށްވެސް ވަނީ ބުނެފައެވެ.\nއެފްއޭއެމުން ޕްރީ-މެޗު ޕްރެސް އަލުން ފެށި ނަމަވެސް، ޕްރެސް ފެށުމުގެ ކުރިން އެފްއޭއެމްގެ އޮފިޝަލަކު ވަނީ، ސުވާލުކުރެވޭނީ ހަމައެކަނި މެޗާ ގުޅޭ ގޮތުން ކަމަށް ނޫސްވެރިންނަށް އަންގާފައެވެ.\nޕްރެސް ކެންސަލްކުރުމާ ގުޅޭގޮތުން ރޭ ރާއްޖެ ޓީވީއަށް ދިން އިންޓަވިއުއެއްގައި ކްލަބު ގްރީން ސްޓްރީޓްސްގެ ކޯޗު އަލީ ސުޒޭން ބުނީ އެފްއޭއެމުން ޕްރެސް ކެންސަލްކުރީ ކޯޗުންގެ ފާޑުކިޔުމާ ގުޅިގެން ކަމަށް ގަބޫލުނުކުރާ ކަމަށެވެ. އަދި އެ ޕްރެސްތަކުގައި ކޯޗުން ދައްކަނީ ފުޓްބޯޅައަށް ކޮންމެވެސް ގޮތަކުން ފައިދާހުރި ވާހަކަތަކެއް ކަމަށްވެސް ވަނީ ބުނެފައެވެ.\nދިވެހި ޕްރިމިއާ ލީގު އެފްއޭއެމް ކުޅިވަރު


Yameen minivankuran UAE ge ehee ah edhijje | Mihaaru\nޔާމީން ޔޫއޭއީ އަށް ކުރެއްވި ރަސްމީ ދަތުރުފުޅެއްގައި ވަލީ އަހްދު މުހައްމަދު ބިން ޒައިދާ ސަލާމްކުރައްވަނީ. --ފޮޓޯ/ރައީސް އޮފީސް\nމަނީ ލޯންޑްރިންގެ ކުށް ސާބިތުވެ ފަސް އަހަރުގެ ޖަލު ހުކުމެއް އިއްވާފައިވާ ކުރީގެ ރައީސް އަބްދުﷲ ޔާމީން މިނިވަންކުރަން އެހީތެރިވެދޭން ޔުނައިޓެޑް އަރަބް އެމިރޭޓްސް (ޔޫއޭއީ)ގައި، ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެމްބަރު އަހްމަދު ޝިޔާމް މިއަދު އެދިވަޑައިގެންފި އެވެ.\nޝިޔާމް، އަރަބި ބަހުން ކުރެއްވި ޓުވީޓަކުން ޔޫއޭއީގެ ސަރުކާރުގައި އެގޮތަށް އެދިވަޑައިގަތް އިރު، ރަސްމީ ދަތުރުފުޅެއްގައި ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު މިވަގުތު ތިއްބެވީ އެ ގައުމުގަ އެވެ.\nޝިޔާމްގެ ޓުވީޓުގައި ޔޫއޭއީގެ ވަލީ އަހުދު ޝައިޚް މުހައްމަދު ބިން ޒައިދު އަލް ނަހްޔާނާއި އެ ގައުމުގެ އިސް ބޭފުޅުން ޓެގުކުރައްވާފައިވެ އެވެ.\nޔާމީންގެ ފަސް އަހަރުގެ ދައުރުގައި، ރާއްޖެ އާއި ޔޫއޭއީއާ ދެމެދު ގާތް ގުޅެއް އުފެއްދެވިކަން ފާހަގަކުރައްވައި ޝިޔާމް ވިދާޅުވީ އެ މަނިކުފާނު މިހާރު ހުންނެވީ ނުހައްގު ޖަލު ބަންދެއްގައި ކަމަށެވެ.\nމި ޓުވީޓުގައި، ޔާމީން ޔޫއޭއީ އަށް ކުރެއްވި ދަތުރުފުޅުތަކުގެ ފޮޓޯ ވެސް ހިމަނުއްވާފައިވެ އެވެ.\nވެރިކަމުގައި، ޔާމީން އެންމެ ފަހުން ޔޫއޭއީ އަށް ވަޑައިގަތީ 2017 ވަނަ އަހަރުގެ އޮކްޓޯބަރު މަހުގެ ތެރޭގަ އެވެ. އެ ދަތުރުފުޅުގައި އެ ގައުމުގެ އިސްވެރިންނާ ބައްދަލުކުރައްވައި، ދެ ގައުމަށް ފުޅާކުރެވޭނެ އިންވެސްޓްމެންޓްތަކާ ބެހޭ ގޮތުން މަޝްވަރާކުރެއްވި އެވެ.\nޔާމީން ނުހައްގުން ޖަލަށް ލާފައިވާ ކަމަށް ޕީޕީއެމުން ގަބޫލުކުރި ނަމަވެސް މިދިޔަ ބުރާސްފަތި ދުވަހު އެމަނިކުފާނަށް ފަސް އަހަރުގެ ޖަލު ހުކުމެއް އިއްވީ، ދައުލަތުން އުފުލި މަނީ ލޯންޑްރިންގެ ކުށުގެ ދައުވާ ސާބިތުވާ ކަމަށް ކަނޑައަޅަ އެވެ.\nޔާމީންގެ ވެރިކަމުގައި ރާއްޖެ އާއި ޔޫއޭއީ ގުޅިގެން ބޮޑެތި މަޝްރޫއުތަކެއް ހިންގި އެވެ. އޭގެތެރޭގައި ބައިނަލްއަގްވާމީ އެއާޕޯޓެއްގެ ގޮތުގައި ނ. މާފަރު އެއާޕޯޓު ތަރައްގީ ކުރުމާއި ނ. އަތޮޅަކީ އެންމެ މަތީ ފެންވަރުގެ ޓޫރިޒަމް ޒޯނެއްގެ ގޮތުގައި ތަރައްގީ ކުރުމާއި ޑިޖިޓަލް ސްކޫލް ޕްރޮގްރާމް ހިންގުން ހިމެނެ އެވެ. ރާއްޖެ އަށް އެންމެ ގިނަ އަދަދަކަށް މުދާ އެތެރެކުރާ ގައުމުތަކުގެ ތެރޭގައި ހިމެނޭ ޔޫއޭއީއާ އެކު ސިޔާސީ ގުޅުން ގާއިމްކުރީ 1978 ގަ އެވެ.\nޕީޕީއެމް މަނީ ލޯންޑްރިން ރާއްޖެ-ޔޫއޭއީ ރައީސް އަބްދުﷲ ޔާމީން މެމްބަރު އަހުމަދު ޝިޔާމް (ނައިފަރު)\n43 ކޮމެންޓް, 216 ރިއެކްޝަންސް\nދާހިލީ ކަންކަމަކާ ނުބެހެވޭނެ\nކޯޓުގަ މައުސޫމްކަން ދެއްކިނަމަ\nބަލަގަ އެއީތަ މިހާރުގެ ސުޕްރީމް ކޯޓަކީ؟ މިޝިޔާމް މީ ލަދެއްވެސް ނނުގަ ންނ ނަމީހެއްތަ؟ މީ ނަ ނުހޮވައްޗޭ ދެ ންފަހަރަކު ން.\nތިހާރު ތިގޯސްވަނީ އެއްލަކަ ބޭރު މީހުންގެގާތު އާދޭސްކުރަންތިފެށީ ،\nބަލަ މޮޔަޔާ ދިވެހިރާްޖެ އަކީ ޔޫ.އޭ.އީ.ގެ ދަށުގަ އޮއްނަޤައުމެއް ނޫނޭ ރާޖެއަކީ މިނިވަން ޤައުމެކޭ. ރާއްޖޭގެ ކޯޓް ތަކުން ކުރާޙުކުންތައް ބަލައިގަންނަން ޖެހޭނެ ކަމަށް ގޮވަމުން ދިޔައީ މި މީހުނެއްނުންތަ. ވަގަށްނެގި ލާރިން މިސޮރަށް ބޮޑު އަދަދެއް ލިބުނުހެން ހާދަ ހީވެޔޭ.\nއެއްވެސް ގައުމަކުން އަނެއް ގައުމެއްގެ ދާޚިލީ ކަންކަމުގެ ތެރެއަށް ވަނުމަށް ގޮވާލުމަކީ ގޯހެއް. މިކަހަލަ މީހުން މަޖިލީހުގައި ތިބެގެން ގައުމު ދުވަހަކުވެސް ހަމަމަގަށް ނޭޅޭނެ.\nޔާމީން ކަހަލަ ކާމިޔާބު ސިޔާސީ ބޭފުޅެއް ދޫކޮށްލަން އެދުނީމޭ ބުނަން ނަމަކަށް ކަމެއް ކުރާހެން ސިޔާމްމެން ތިއުޅެނީ ހިތުގައޮތް ނަފުރަތު ބޮޑުކަމުންތޯއެވެ. ނޫނީ ޔާމީން ޖަލުގަވެސް އަރާމުގަ އޮތަނުދޭންތޯއެވެ. ލައްކަދުވަހު އެމަނިކުފާނަށް ލަނޑުދީފީމު. މިހާރު ތިކުރަނީ މަލާމާތް. ހިތްވަރެއް ހުރިއްޔާ ގޮސް ބައްދަލުކޮށްފަ ޔާމީން ދޫކޮށްލަން އެދޭނީ\nއެއްކަލަ ރާއްޖޭގެ ކަންކަމާ ބޭރު ގައުމުން ބެހެން ނުޖެހޭނެޔޭ ކިޔާ މީހުން\nއަޅާއެއް ނުލި ދޯ\nޒައިދު ވިދާޅުވީ އަލްޖަޒީރާ އިން ޢަރަބިބަހުންނާއި އިނގިރޭސިބަހުން ގެނެސްދިން ސްޓީލިނގ ޕެރަޑައިޒް ދުށީމޯ. ކޮންމެ ބަހަކުން ޓުޥީޓް ކުރިޔަސް އެންމެ ރަގަޅޯ. އިސްލާމީ ޝަރީޢަތުގައި އޮތް ގޮތަށް ޢަމަލުކުރީމާ އެންމެ ރަނގަޅުވާނެޔޯ. އަލްޖަޒީރަތުލް މާލްދީފަކީ މިގައުމުގެ ސްޓޭޓެއް ނޫނޯ!


Maziya in Premier league ge addana ufulalaifi - vNews.mv\nމާޒިޔާއިން ޕްރިމިއަރ ލީގުގެ ޝީލްޑް އުފުލާލަނީ\nމާޒިޔާއިން ޕްރިމިއަރ ލީގުގެ އައްޑަނަ އުފުލާލައިފި\nއިސްމާޢީލް ޝާހު 03 March 2020, 13:50\nދިވެހި ޕްރިމިއަރ ލީގުގެ ތާވަލުގެ އެއްވަނައިގައި ފައިތިލަ ސާބިތުކޮށް ލީގުގެ އައްޑަނަ އެ ޓީމު އުފުލާލައިފިއެވެ.\nލީގުގެ ފަހު މެޗަށް ނުކުތް އިރުވެސް އެ ޓީމަށް އޮތީ ލީގު ކަށަވަރުވެފައެވެ. އެންމެ ފަހު މެޗުގައި އެ ޓީމު ބައްދަލުކުރީ ކުލަބް އީގަލްސްއާއެވެ. މި މެޗު 2-1 ގެ ނަތީޖާއަކުން ކާމިޔާބުކުރީ އީގަލްސްއެވެ.\nމެޗަށް މާޒިޔާއިން ނެރުނު ސްކޮޑުގައި ގިނައިން ތިބީ އެ ޓީމުގެ ފުރަތަމަ އެގާރައިގައި އާންމުކޮށް ނުހިމެނޭ ކުޅުންތެރިންނެވެ. އަދި ބައެއް ކުޅުންތެރިންނަށް ވަނީ ކުރިޔަށް ބޮޑެތި މެޗުތަކެއް ހުރުމުން އަރާމުކުރުމުގެ ފުރުސަތު ދީފައެވެ.\nބާކީ ތިން މެޗު އޮއްވާ މާޒިޔާ އިން ލީގު ކާމިޔާބުކުރީ މިދިޔަ ޖެނުއަރީ މަހުގެ 19 ވަނަ ދުވަހު ކްލަބް ގްރީން ސްޓްރީޓްސް އަތުން މޮޅުވި މެޗުންނެވެ. މިއީ މާޒިޔާ އިން ފުރަތަމަ ޑިވިޝަނުގެ ޗެމްޕިއަންކަން ހޯދި ދެވަނަ ފަހަރެވެ. އެ ޓީމުން ވަނީ ކޯޗު އަލީ ސުޒޭންގެ އިރުޝާދުގެ ދަށުން 2016 ވަނަ އަހަރު ވެސް ލީގު ކާމިޔާބުކޮށްފައެވެ.\nދިވެހި ޕްރިމިއަރ ލީގުގައި ކުޅުނު 21 މެޗުން 51 ޕޮއިންޓް މާޒިޔާ ހޯދިއިރު ދެވަނައިގައި ނިންމާލި އީގަލްސް އަށް ލިބުނީ 45 ޕޮއިންޓެވެ. 2018 ވަނަ އަހަރުގެ ލީގު ޗެމްޕިއަންކަން ހޯދި ޓީސީ ތިންވަނައިގައި ނިންމާލީ 41 ޕޮއިންޓާއެކު އެވެ. ހަތަރުވަނަ ލިބުނީ 29 ޕޮއިންޓް ހޯދި ގްރީން އަށެވެ. ފަސްވަނައިގައި ނިންމާލި ދަ ގްރާންޑޭ އަށް 27 ޕޮއިންޓް ލިބުނުއިރު ހަވަނަ ލިބުނު ފޯކައިދޫ ފުޓްބޯޅަ ކްލަބަށް ލިބިފައިވަނީ 20 ޕޮއިންޓެވެ.\nމި އަހަރުގެ ލީގުގެ އެންމެ ގޯލްކީޕަރަކަށް ހޮވިފައިވަނީ މާޒިޔާ އަށް ކުޅެމުން އަންނަ އަފްޢާނިސްތާނުގެ ގައުމީ ގޯލްކީޕަރު އޮވޭސް އަޒީޒީ އެވެ. ފެއާ ޕްލޭ ޓީމަކަށް ހޮވުނީ ކުލަބް އީގަލްސް އެވެ.\nތިޔަ މާޒިޔާއަށް ލީގުވެސް ލިބުނީ ކެހިވެރި ގޮތަކަށް ނިއުގެ ދުވަސް ދުއްވާލައިގެން، ނިއު އޮތްހާދުވަހަކު ލީގު ލިބުންވީ ބޮޑުފާރު ހުރަސްކުރުން ފަދަ ކަމަކަށް


Zameel Ge Massala Beyrukohllan Imthiyaazu Committee In - Vaguthu\nޒަމީލްގެ މައްސަލަ ބޭރުކޮށްލަން އިމްތިޔާޒް ކޮމެޓީން ފާސްކޮށްފި\nޑިފެންސް މިނިސްޓްރީގެ ނައިބު ހަސަން ޒަމީލްގެ އިމްތިޔާޒާއި ގުޅޭ މައްސަލަ ކުރިއަށް ނުގެންދަން މަޖިލީހުގެ އިމްތިޔާޒް ކޮމެޓީން ނިންމައިފިއެވެ.\n"ވަގުތު"އަށް އެނގިފައިވާގޮތުގައި އެ މައްސަލަ ކޮމެޓީން ބެލުމަށް ހުށަހެޅި މައްސަލަ ފާސްވެފައެއް ނުވެއެވެ.\nޒަމީލްގެ މައްޗަށް ރައްޔިތުންގެ މަޖިލީހުގެ އިމްތިޔާޒުތަކަށް އަރައިގަތް ކަމުގެ ދައުވާ ކުރަން މަޖިލީހުގެ އިދާރާއިން ވަނީ ފޮނުވާފައެެވެ.\nއެ މައްސަލަ މަޖިލީހުގެ އިމްތިޔާޒު ކޮމެޓީން ކުރިއަށްނުގެންދަން ހުށަހެޅީ ޖުމްހޫރީ ޕާޓީއަށް ނިސްބަތްވާ ދަނގެތި ދާއިރާގެ މެންބަރު މުހައްމަދު ނާޒިމެވެ. މިއަށް ތާއީދު ކުރެއްވީ ނާޒިމްގެ އިތުރުން ގަމު ދާއިރާގެ މެމްބަރު މުހައްމަދު ވިޝާމާއި ކޮމަންޑޫ ދާއިރާގެ މެމްބަރު ހުސައިން ވަހީދާއި މިލަންދޫ ދާއިރާގެ މެމްބަރު އަލީ ރިޒާ އާއި ތިނަދޫ ދެކުނު ދާއިރާގެ މެމްބަތު އަބްދުﷲ ސަނީފެވެ. ދެން ނޮޅިވަރަމް ދާއިރާގެ މުހައްމަދު ނަޝީދު އަބްދުﷲ (މޮސްޓާ) އެވެ.\nއޮންލައިންކޮށް ބޭއްވި ބައްދަލުވުމެއްގައި މަޖިލީހުގެ އިމްތިޔާޒަށް ޒަމީލް އަރައި ނުގަންނަ ކަމަށް ނިންމައި، އެ މައްސަލަ ކޮމިޓީން ބޭރުކޮށްލީ އެމްޑީޕީގެ ހަތަރު މެންބަރުން ހިމެނޭ ގޮތަށް އަގުލަބިއްޔަުންނެވެ.\nމި މައްސަލަ ކޮމެޓީން ބޭރުކޮށްލިއިރު، ޕީޖީއަށް މާކުރިން އޮތީ މި މައްސަލާގައި ޒަމީލަށް ދައުވާ ކުރަން ފޮނުވާފައެވެ. އެގޮތަށް ދައުވާ ކުރަން ފޮނުވުމުން ކޮމެޓިގެ މެންބަރުން ކަންބޮޑުވުން ފާޅު ކުރިއެވެ.\nޖޫން 7, 2021 02:16\nއަނަނިގެ ސައިޒް އޭނަޔަށް އެނގޭނެ ކަމަށް މިހާރު ހީކުރަން.\nޖޫން 7, 2021 04:13\nއަހާލުމެއް ކަހާލުމެއްނެތި މަޖިލީހުންނާ ޕީޖީއިން މައްސަލަތައްބެލީމާ ރަނަޅުވާނެކަމަށް ހީކުރުމަކީ މޮޔަކަމެއް އެވަރުވެސްނޭގޭނެ ...\nޖޫން 7, 2021 05:31\nމަޖިލިސް ހިގަނީ ޗާޓުން ބޭރުން، މަޖިލިސް ސައިޒު ކުރަން އެބަޖެހޭ ރައްޔިތުން، ބާރު ފެށިގެން އަންނަނީ ރައްޔުތުންގެ ކިބައިން !\nޖޫން 7, 2021 07:12\nމިޚަބަރު ކިޔާލީމަވެސް ފާހަގަ ވަނީ ނަޝީދަކީ އެއްވެސް ޤާނޫނަކަށް ޤަވާއިދަކަށް ހުރުމަތްތެރިކޮށް ހިތާ މީހެއް ނޫންކަން. އަބަދުވެސް ހުރިހާކަމެއްވެސްއަމިއްލަ ވަހުމަށް ބިނާކޮށް ޗާޓުން ބޭރުން ނިއްމުމަށް ފޫގަޅައިގެން ހުންނަ ނާޤާބިލު މީހެއްކަން.\nޚުދު ޒަމީލުގެ މައްސަލަ ހުށަހެޅުގޮތުންވެސް އަންނިގެ ނާޤާބިލުކަން ފާހަގަވޭ. ހުށަހެޅި މައްސަލައަކީ މަޖލިސް ރައީސް އާއި ގުޅުން އޮތްކަމެއް. މަޖިލީހުގެ ރައީސް އަކަށް މިވަގުތު ބަދުނަސީބު ދިމާކުރިގޮތުން ހުރީ އަންނި. ދެން އަންނި މިމައްސަލަ ހުށަހެޅީމާ އެކަމުގައި ކޮންފްލިކްޓް އޮފް އިންޓްރެސް އޮތް މިންވަރު އެނގޭ. ދެން ކޮމެޓީއިން މިމައްސަލަ ބަލާނީ ކިހިނެތް؟ ނަޝީދު ހީކުރީތޯ ކުރީ ޒަމާނުގައި މަޖީސް ރައީސްގެ އިޝާރާތަށް މަޖިލީސް މެމްބަރުން ބިރުން ފިއްކަނޑައިގެންގޮސް ވޯޓުދޭ ގޮތަށް މަޖިލިސް ރައީސް ހުށަހެޅި މައްސަލައެއް ވީމަ މިހާރުގެ މަޖިލިސް މެމްބަރުން ބިރުން ފިއްކަނޑައިގެން ގޮސް މައްސަލަބަލާފެކަމަށް؟ ތިޔަކަމެއް ނުވާނެ.\nފެހި ޤާނޫން އަސާސީގެ ދަށުން ވެރިކަން ލިބުނީމާ ބޭނުންވީ ނޫ ޤާނޫން އަސާސީގެ ދަށުން މައުމޫނު ކުރިކަހަލަ ވެރިކަމެއް ކުރަން. ފެހި ޤާނޫން އަސާސީގެ ދަށުން މަޖިލިސް ރައީސްކަން ލިބުނީމާ ބޭނުންމިވަނީ ނޫ ޤާނޫން އަސާސީގެ ދަށުން އަބްދުﷲ ހަމީދު ކުރިކަހަލަ ރައީސްކަމެއް ކުރަން.\nކުޑަކުޑަ ވަޑާންގެއެއް ހިންގަން ހަވާލުކުރީމަ އެތަން ނުހިންގި ބަނގުރޫޓް ކޮށްލި މީހަކަށް ހިންގޭނީ ކޮން ޤައުމެއް އަދި ކޮން މަޖިލީހެއް. އަދިވެސް މުންޑޭ ސޯރުފޮތިކޮޅޭ ކިޔާ ބޮޑެތި ވާހަކަ ދައްކާތި.


Ooredoo supernet mulhi addu city ah dheyn fashaifi\nއުރީދޫ ސުޕަނެޓް މުޅި އައްޑޫ ސިޓީ އަށް ދޭންފަށައިފި\n27 އޮކްޓޫބަރ 2018\nއުރީދޫ ސުޕާނެޓް ފިކްސްޑް ބްރޯޑްބޭންޑުގެ ޚިދުމަތް އައްޑޫ ސިޓީގެ ހުރިހާ ރަށަކަށް ދޭން ފަށައިފި އެވެ.\nއައްޑޫ ސިޓީގެ ހުރިހާ ރަށަކަށް އުރީދޫ ސުޕަނެޓްގެ ހިދުމަތް ތައާރަފުކޮށްފައި ވަނީ އެ ސިޓިގައި މިއަދު ބޭއްވި ހާއްސަ ހަފްލާއެއްގަ އެވެ. އެ ހަފްލާގައި އައްޑޫގެ ސިޓީގެ މޭޔަރު އަބްދުﷲ ސޯދިގާއި އުރީދޫގެ ސީއީއޯ ނަޖީބް ޙާން، ސީސީއޯ ބާލާޖީ ސްރިނިވާސަން އަދި ޑައިރެކްޓަރު އޮފް ސޭލްސް އެންޑް ބްރޭންޑް ހުސެން ނިޔާޒުގެ ބައިވެރިވި އެވެ.\nއުރީދޫ އިން ބުނީ އަބަދު ވެސް އެންމެ އިސްކަންދެނީ ރާއްޖޭގެ ހުރިހާ ސަރަހައްދަކަށް ހަލުވި އިންޓަނެޓުގެ ހިދުމަތް ދިނުމަށް ކަމަށެވެ.\nމުޅި ރާއްޖެއަށް ހަލުވި ސްޕީޑުގެ ބްރޯޑްބޭންޑް ތައާރަފްކުރުމަށް އުރީދޫ އިން ކުރަމުންދާ މަސައްކަތުގެ ތެރެއިން އައްޑޫ ސިޓި އަށް ސުޕަނެޓުގެ ހިދުމަތް ތައާރަފުކޮށް އައްޑޫ ސިޓީގެ ކަސްޓަމަރުންނަށް އޮފާ އެއް ވަނީ ތައާރަފް ކޮށްފަ އެވެ. އައްޑޫ އިން މި ހިދުމަތަށް އެދޭއިރު އެއްވެސް އެކްޓިވޭޝަން ފިއެއް ނުނަގާނެ ކަމަށާއި ޑިޕޮސިޓްއެއް ވެސް ބަހައްޓަން ނުޖެހޭ ކަމަށް އުރީދޫ އިން ބުނެ އެވެ.\nމި ހިދުމަތުގެ ދަށުން ދެ އެމްބީޕީއެސް އިން ފެށިގެން 100 އެމްބީޕީއެސް އާއި ދެމެދުގެ ސްޕީޑުތަކުގައި، ކަސްޓަމަރުންގެ އެކި ބޭނުންތަކަށް އެކަށޭނެގޮތަށް ފަރުމާކުރެވިފައިވާ ސުޕަނެޓް ބްރޯޑްބޭންޑް ޕެކޭޖުތައް އުރީދޫ އިން ލިބޭނެ އެވެ. އުރީދޫ އިން ވަނީ 12 މަހުގެ އިންސްޓޯލްމަންޓް ޕްލޭން އަކާއި އެކު ސުޕާނެޓްގެ ރައުޓަރު ގަނެވޭނެ ކަމަށް އުރީދޫ އިން ބުނެ އެވެ.\nސުޕަނެޓް ޕެކޭޖުތައް ވާނީ ފޭސްބުކް، ޔޫޓިއުބް، ނެޓްފްލިކްސް ފަދަ އެޕްލިކޭޝަންތައް ބޭނުންކުރާ އިރު ފަސޭހަވާނެހެން އޮޕްޓިމައިޒް ކޮށްފައިކަމަށް އުރީދޫ އިން ބުންޏެވެ.


REPORT: Focus kollaairu Raajje akee dharanineege manzileh\nރާއްޖޭން އެންމެ ގިނައިން ދަރަނި ނަގާފައިވާ އިންޑިއާ އެމްބަސީ ކައިރިން މީހަކު ހިނާގާފަަދަނީ: އިންޑިއާ ދަރަނީި ދެ ބިލިއަން ޑޮލަރާ ގާތް ކުރޭ -- ފޮޓޯ: އަވަސް\nދިވެހިންގެ އާއްމު ދިރިއުޅުމުގެ އެންމެ އާދައިގެ ބޭނުން ވެސް ފެށިގެން އަންނަނީ ވެސް ލޯނަކުންނެވެ. ނުވަތަ ދަރަނިންނެވެ. ވަޒީފާއަކަށް ވަންނަތަކުން ލޯނުން ބަނދެވި ސައިކަލް ނަގަ އެވެ. އެންމެ ފަހުގެ ފޯނު ތައާރަފު ވާއިރަށް ދަރަނީގެ މަޅިއަކަށް ބޯ މަހާލައިގެން ފޯނެއް ހޯދަ އެވެ. މިއީ ދިވެހިންގެ ލައިފް އިސްޓަލެވެ. ދިވެހި ސަރުކާރުންގެ ލައިފް އިސްޓައިލް ވެސް ހުރީ ހަމަ މިކަހަލަ ގޮތަކަށެވެ. ދައުލަތުގައި ވެސް އޮތީ ވެސް އިންތިހާއަށް ހަރަދު ބޮޑު ސިސްޓަމެއް އެ ބައްޓަމަށެވެ. މައި ސަރުކާރުގެ ނިޒާމްތައް ވެސް އޮތީ ހަމަ އެގޮތަށެވެ. ލިބޭ އެއްޗަކަށްވުރެ ކުރަން ޖެހޭ ހަރަދު އިންތިހާއަށް ބޮޑު ކޮށެވެ. އޭގެ ނަތީޖާއަކަށް ވަނީ ދަރަނި ނަގަން މަޖުބޫރު ވުމެވެ. މިހެން މިކަން އޮއްވާ އާމްދަނީއަށް އެތައް ގޮތަކުން ލޮޅުން އެރި ކޮވިޑުގެ ބައްޔާއެކު ދަރަނީގެ މަންޒިލަކަށް ރާއްޖެ ބަދަލުވެ ނިމިފައި މިހާރު ވެއެވެ.\nމި ކަމުގެ ސަބަބުން ނުކުމެދާނެ މައްސަލަތައް އެއްވެސް މީހަކަށް އެނގޭ ހެއްޔެވެ؟ މިއީ ކިހާ ކަންބޮޑުވުމެއް އޮތް ކަމެއްކަން ދެނެހުރި ހެއްޔެވެ؟ ދަރަނި ނުދެއްކޭނެ ހާލަތަކަށް ރާއްޖެ ހިނގައިދާނެ ހެއްޔެވެ؟ ދަރަނި ނުދެއްކިދާނެ ހާލަތަށް ހިންގައިދާނެއޭ ބޭރު އިދާރާތަކުން ބުނަނީ ކީއްވެގެން ހެއްޔެވެ؟ އަދި ރާއްޖެ އެންމެ ބޮޑަށް ދަރާފައި ވަނީ ކޮން ބަޔަކަށް ހެއްޔެވެ؟\nރާއްޖޭގެ ދަރަނީގެ ވާހަކަ ހަމައެކަނި ދައްކަނީ ދިވެހިން އެކަންޏެއް ނޫނެވެ. މި ވާހަކަ ދިވެހިންނަށް ވުރެ ބޮޑަށް މިހާރު ބޭރުން ދައްކަ އެވެ. ހާއްސަކޮށް މާލީ އިދާރާތަކުންނެވެ. ބޭރުގެ އެފަދަ ފަރާތްތަކުން ރާއްޖެ ދެކެނީ ދަރަނީގެ މަންޒިލެއް ފަދައިންނެވެ. ރާއްޖެއަށް އަންނަ އައިއެމްއެފް އާއި ވޯލްޑް ބޭންކުގެ ވަފުދު ތަކުން ވެސް އަބަދު ދައްކާ ވާހަކައަކީ މިއެވެ. އެކަމަކު މި ދަރަނީގެ މައްސަލަ އަކީ ދިވެހި ސަރުކާރުން މާބޮޑަށް އަޅާލާ ކަމަކަށް ނުވެ އެވެ.\nދަރަނި - ބާރަށް މައްޗަށް\nރާއްޖޭގެ ދަރަނީގެ ހިސާބުތައް ނިއުޅާލައި މިދިޔަ އަހަރުގެ ނިޔަލަށް ބަލައިލާނަމަ ފެންނަނީ ވަރަށް "ބިރުވެރި" މަންޒަރެކެވެ. ފިނޭންސް މިނިސްޓްރީގެ ދަރަނީގެ ތަފާސް ހިސާބުތައް ދައްކާ ގޮތުގައި މިދިޔަ އަހަރުގެ ޑިސެމްބަރު މަހުގެ ނިޔަލަށް އެތެރޭގެ ދަރަންޏާއި ގެރެންޓީ ދީފައިވާ ދަރަނި އެއްކޮށް ބަލާނަމަ ހުރީ 86.5 ބިލިއަން ރުފިޔާގަ އެވެ. ދަރަނީގެ ތެރެއިން ބޭރުގެ ދަރަނި ހުރީ 44 ބިލިއަން ރުފިޔާގަ އެވެ. އަދި އެތެރޭގެ ދަރަނި ހުރީ 42 ބިލިއަން ރުފިޔާ އެވެ. ރާއްޖޭގެ ޖުމްލަ ދަރަނި ގައުމީ އުފެއްދުންތެރިކަމުގެ ނިސްބަތް ނުވަތަ ޖީޑީޕީން ބަލާނަމަ ހުރީ 150 ޕަސެންޓުގަ އެވެ.\nޗައިނާއިން ލޯނު ނަގައިގެން ހަދާފައިވާ ހިޔާ ފްލެޓް -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nމިދިޔަ އަހަރު ރާއްޖޭގެ ދަރަނި ކުއްލި ޖަންޕެއް ޖެހި މައިގަނޑު ސަބަބަކީ އާމްދަނީ އިންތިހާއަށް ހީނަރުވުމުން އެބައި ފޫބައްދަން ލޯނު ނެގުމެވެ. ރާއްޖެއާ ދިމާއަށް ދަހިވެތި ކަމުގެ އަނގަ ހުޅުވާލާގައިގެން އޮތް އިންޑިއާގެ އަތުން ގިނަ އަދަދެއްގެ ބޮޑެތި ލޯން އެކި ނަންނަމުގައި ވަނީ ނަގާފަ އެވެ. އެހެންވެ މިހާރުގެ ހާލަތަށް ބަލާއިރު ރާއްޖޭން ދަރަނީގެ މަޅިއެއްގައި ބެދިފައިވާ ކަމަށް ދުނިޔެއިން ބުނާ ޗައިނާއަށް ވުރެ އިންޑިއާގެ ދަރަނި މިހާރު ހުރީ މާ ބޮޑު ތަނުން މަތީގަ އެވެ. މިކަން އެނގެނީ ހިސާބުތަކުންނެވެ. ހިސާބުތައް ހާވާލުމުން ފެންނަނީ ވެސް އެ މަންޒަރެވެ.\nރާއްޖެ އިންޑިއާ އަށް ދަރާ ވިކިފައި\nއެމްއެމްއޭގެ ކުރީގެ ގަވަރުނަރުންނާއި ރާއްޖޭގެ ކުރީގެ މާލީ ވަޒީރުން އަދި ރާއްޖޭގެ މަޝްހޫރު އިގްތިސޯދީ މާހިރުން ހިމެނިގެން ނެރޭ މޯލްޑިވްސް ފައިނޭންޝަލް ރިވިއު އިން އާއްމުކުރި ރާއްޖޭގެ ދަރަނީގެ ދިރާސާ ރިޕޯޓެއްގައިވާ ގޮތުން ރާއްޖޭން ޗައިނާ އިން ނަގާފައިވާ ލޯނުތަކުގެ ޖުމްލަ އަދަދަކީ 1.56 ބިލިއަން ޑޮލަރު (ގާތްގަނޑަކަށް 24 ބިލިއަން ރުފިޔާ) އެވެ. ނަމަވެސް މިހާރު އިންޑިއާގެ ލޯނުތަކުގެ އަދަދު އިންޑިޔާއިން މިހާތަނަށް 1.85 ބިލިއަން ޑޮލަރު (ގާތްގަނޑަކަށް 28 ބިލިއަން ރުފިޔާ) އަށް އަރަ އެވެ.\nއެ ރިޕޯޓުގައި ފާހަގަ ކޮށްފައިވާ ގޮތުން އިންޑިއާގެ ލޯނުތައް މިއަށްވުރެ ވެސް މަތިވުމުގެ ފުރުސަތު އެބައޮތެވެ. އިންޑިއާ ދަރަނި މަތި ވެދާނެ ސަބަބެއް ކަމަށް އެ ރިޕޯޓުގައި ބުނެފައިވަނީ ސްޓޭޓް ބޭންކު އޮފް އިންޑިޔާ އިން ގަނެފައިވާ ބޮންޑުތަކާއި 2020 ގައި ސަރުކާރުން ނެގި ކަރަންސީ ސްވޮޕް ހިމެނުމުންނެވެ. މި ބައި ހިމެނުމުން އިންޑިއާގެ ދަރަނީގެ ތިލަފަތް 2.4 ބިލިއަން ޑޮލަރަށް އިތުރު ވެދާނެ ކަމަށް ބެލެވެ އެވެ. މިއީ ރާއްޖެއަށް އޮތް ވަރަށް ބޮޑު މައްސަލަ އެކެވެ. މީ ހަމައެކަނި ގައުމީ މައްސަލައެއް އެކަންޏެއް ވެސް ނޫނެވެ.\nނަމަވެސް އިންޑިއާއިން މިވަރުގެ ދަރަންޏެއް އޮތް ކަމަކަށް ރާއްޖޭގެ ސަރުކާރުން ގަބޫލެއް ނުކުރެ އެވެ. އެޗްއޯސީގައި އެންމެ ފަހުން ބޭއްވި ނޫސްވެރިންގެ ބައްދަލުވުމެއްގައި ފިނޭންސް މިނިސްޓަރު އިބްރާހިމް އަމީރު ވިދާޅުވި ގޮތުގައި އިންޑިއާ ދަރަނީގެ އައުޓް ސްޓޭންޑިން މިއަދުގެ ހާލަތަށް ބަލާއިރު އުޅެނީ 580 މިލިއަން ރުފިޔާގަ އެވެ.\n"ތެދެއް އިންޑިއާގެ ކްރެޑިޓް ފެސިލިޓީން ބޮޑެތި އިންފްރާސްޓްރަކްޗާ ފަންޑިން އެބަހުރި ހަމަޖެހިފައި. މާލޭގެ ކޮމާޝަން ޕޯޓް އެލޮކޭޝަން އާއި 38 ރަށުފެ ފެނާއި ހަރުދަމާގެ މަސައްކަތް. މި ސްޕެސިފިކް ލޯނަށް ބެލި ނަމަވެސް އެނގޭނެ މިއީ ސެމީ ކޮންސެޝަނަލް ލޯނެއްކަން. ގްރާންޓް އެލަވަންސް 29 ޕަސެންޓަށް އެބަ އަރާ. ފަސް އަހަރުގެ ގްރޭސް ޕީރިއަޑެއް ލިބޭ. ވިހި އަހަރުން ދައްކަން 1.7 ޕަސެންޓް އިންޓްރެސްޓް ރޭޓުގަ. އެހެންވީމަ މިއީ މާކެޓުގައި އެންމެ ރަނގަޅަށް ލިބޭނެ ޓާމްސް،" އަމީރު ވިދާޅުވި އެވެ.\nއިންޑިއާގެ ކްރެޓިޓް ފެސިލިޓީން ބޮޑެތި އިންފްރާސްޓްރަކްޗާ ފަންޑިން އެބަހުރި ހަމަޖެހިފަ. މާލޭގެ ކޮމާޝަން ޕޯޓް އެލޮކޭޝަން އާއި 38 ރަށުފެ ފެނާއި ހަރުދަމާގެ މަސައްކަތް. މި ސްޕެސިފިކް ލޯނަށް ބެލިނަމަވެސް އެނގޭނެ މިއީ ސެމީ ކޮންސެޝަނަލް ލޯނެއްކަން. ގްރާންޓް އެލަވަންސް 29 ޕަސެންޓަށް އެބަ އަރާ\nރާއްޖޭގެ ދަރަނި މިގޮތަށް މަތިވަމުން ދިއުމަކީ ރާއްޖޭގެ ދަރަނި ދެއްކުމުގެ ގާބިލްކަން ދަށްވެ، ޕްރޮޖެކްޓްތަކަށް ފައިސާ ނުލިބުން ފަދަ މައްސަލަތައް ކުރިމަތި ވެދާނެ ކަމެކެވެ. މިކަން ދުނިޔޭގެ މާލީ އިރާދާތަކުން ފާހަގަ ކުރެ އެވެ.\nއެންމެ ފަހުން ވޯލްޑް ބޭންކުން ނެރުނު މޯލްޑިވްސް ޑިވެލޮޕްމަންޓް އަޕްޑޭޓް (އެމްޑީޔޫ) ގައި ވެސް ރާއްޖޭގެ ދަރަނީގެ މައްސަލާގައި ކަންބޮޑުވުން ފާޅު ކޮށްފައިވެ އެވެ.\nރޭޓިން އެޖެންސީތަކުގެ ފުސް މޫނު\nރިޕޯޓްގައިވާ ގޮތުން ކޮވިޑް-19 އިގެ ސަބަބުން ކުރިމަތިވެފައިވާ އިގްތިސޯދީ ކާރިސާއިން ރާއްޖެ އަރައިގަތުމުގެ މަސައްކަތް ކުރަމުން ދާއިރު، މިދިޔަ އަހަރު ރާއްޖޭގެ ފިސްކަލް ޑެފިސިޓް ހުރީ ގާތްގަނޑަކަށް 900 މިލިއަން ޑޮލަރު ނުވަތަ އެ އަހަރުގެ ލަފާކުރި ގައުމީ އުފެއްދުންތެރިކަން، ޖީޑީޕީގެ 20 ޕަސެންޓުގަ އެވެ. އެއީ ވަރަށް ބޮޑު ކަންބޮޑުވުމެއް ކަމަށް ވޯލްޑް ބޭންކުން ބުނެ އެވެ.\nމިއަށްވުރެ ބޮޑު އެހެން މައްސަލަ އެކެވެ؛ ރާއްޖެއަށް އިންވެސްޓަރުން ހޯދަން ފަސޭހަ ކުރުމުގެ ގޮތުން ރައީސް އަބްދުﷲ ޔާމީންގެ ވެރިކަމުގައި ރާއްޖެ ރޭޓް ކުރަން ދުނިޔޭގެ ދެ އެޖެންސީއަކާ ހަވާލު ކުރި އެވެ. އޭގެ އެއް އެޖެންސީއަކީ މޫޑީސް އެވެ. އަނެއް ކުންފުންޏަކީ ފިޗެކެވެ. މި ދެ ކުންފުނިން އެންމެ ފަހުން ނެރުނު ރިޕޯޓުގައި ވެސް ރާއްޖޭގެ ދަރަނީގެ ކަންބޮޑުވުން އިންތިހާއަށް ފާޅުކޮށްފައިވެ އެވެ. ފިޗުން ރާއްޖޭގެ ރޭޓިން ޓްރިޕުލްސީ އަށް ލި އެވެ. އަދި އެންމެ ފަހުން މޫޑީސް އިން ނެރުނު ރިޕޯޓުގައި މައިގަނޑު ވާހަކައަކީ މިއެވެ؛ ދިވެހިންނޭވެ! ދިވެހިންގެ ދަރަނި މައިތިރު ކުރާށޭ އެވެ.\nމާލީ ވަޒީފު އިބްރާހިމް އަމީރު: ދަރަނި މެނޭޖު ކުރާނެ ކަމުގެ ޔަގީންކަން ދެއްވާ -- ފޮޓޯ: ރައީސް އޮފީސް\nމޫޑީސް ރޭޓިން ރިޕޯޓުގައިވާ ގޮތުން ރާއްޖޭގެ ދަރަނި އިތުރު ވެގެންދާތީ، ދަރަނި އަނބުރާ ދެއްކުމުގައި ބޮޑެތި ގޮންޖެހުންތަކެއް ކުރިމަތިވެދާނެ އެވެ. އެ އެޖެންސީން ބުނެފައިވާ ގޮތުގައި ކުރިއަށް އޮތް ތަނުގައި ވެސް ދައުލަތުން ދަރަނި ނަގާ މިންވަރު މަތިވާނެ އެވެ. މިއީ ގޮންޖެހުމެއް ކަމަށް ލަފާކޮށް މޫޑީސް އިން ބުނެފައިވާ ގޮތުން ދަރަނި މަތިވުމުގެ ސަބަބުން ދައުލަތުން ގެރެންޓީ ދީފައިވާ ދަރަނި އަދާ ކުރަން ގޮންޖެހުންތައް ކުރިމަތިވާނެ އެވެ. މިއީ މާލީ އިދާރާތަކުން ފައިސާ ދޫކުރާ މިންވަރު މަދުވެދާނެ ސަބަބެއް ކަމަށް ވެސް މޫޑީސް އިން ލަފާކޮށްފައިވެ އެވެ. އެކަމަކު ދިވެހި ސަރުކާރުން އެކަމާ ހާހެއް ނުވެ އެވެ.\nމިނިސްޓަރު އަމީރު ވިދާޅުވެފައިވާ ގޮތުގައި ރާއްޖެ ދަރަނި ނުދެއްކޭ ހާލަތަށް ނުދާނެ އެވެ. އަދި ދިވެހި ރައްޔިތޔުންގެ މައި ހޮސްޕިޓަލް ދަރުމަވަންތަ، އެސެޓަކަށް ބޭނުން ކޮށްގެން، ސްކޫކް ވިއްކައިގެން 190 މިލިއަން ޑޮލަރު (ގާތްގަނޑަކަށް ތިން ބިލިއަން ރުފިޔާ) ހޯދައި ދަރަނީގެ ބޮޑު އަދަދެއް ދެއްކުމަކީ ރާއްޖޭގެ ދަރަނީގެ ހާލަތު ރަނގަޅުވެގެންދާނެ ސަބަބެއް ކަމަށް މިނިސްޓަރު ވިދާޅުވެ އެވެ. އެ ދަރަންޏަކީ ރައީސް އަބްދުﷲ ޔާމީންގެ ވެރިކަމުގައި ވިއްކި 250 މިލިއަން ޑޮލަރުގެ ޑޮލަރުގެ ޔޫރޯ ބޮންޑު އަންނަ އަހަރު މެޗުއާވާތީ، އެ ބޮންޑަށް ދައްކަން ޖެހޭ ފައިސާ އެވެ.\n"މިއީ އެލިފެންޓް އިން ދަ ރޫމް. މި އާހެދި ދަރަންޏަށް ބޮޑު އަސަރެއް ކުރޭ. އިންވެސްޓަރުންނަށް ހާލަތުގައި ޔަގީންކަމެއް ނެތް 2022 އަށް ޕޭ ކުރެވޭނެ ކަމެއް. އެހެންވެ މިއީ ސަކްސަސްއެއް. މީގެ މާނައަކީ 200 މިލިއަން ޑޮލަރު ހޯދާފަ 191 މިލިއަން ޑޮލަރު ދައްކާފީމޭ. އެހެންވެ މީގެ ހަފުތާއެއްގެ ކުރީގައި ހުރި ދަރަނީގެ ހާލަތަށް ވުރެ މިހާރު ރަނގަޅުވާނެ" އަމީރު ވިދާޅުވި އެވެ.\nކޮންމެއަކަސް ރާއްޖޭން ދަރަނި ނެގުން އަދި އޮތީ އެވެ. ފަސް އަހަރުގެ ވެރިކަމެއްގެ ހިމަކޮޅަށް އަންނައިރު ފަހު އަހަރު ލައްކަ ދަރަނި ނަގާނެ އެވެ. މިހުރިހާ ދަރަނި ތަކާއެކު އަންނަ އަހަރަށް އަލިވިލޭއިރު ގައުމު އޮންނާނީ ފިސާރި ދަރަނިވެރިވެފަ އެވެ. މަތިމައްޗަށް ދަރަނި އަރައި، ދަރާ ވިކޭ ހިސާބުގަ އެވެ. އެކަމަކު މަތިމައްޗަށް ދަރަނި ނެގުމަކީ މައްސަލައެއް ހެއްޔެވެ؟\nފިނޭންސް މިނިސްޓްރީ ދައުލަތުގެ އާމްދަނީ އިގްތިސޯދު + އިބްރާހިމް އަމީރު ދިވެހި ރާއްޖެއާ ޗައިނާގެ ގުޅުން ބައިނަލްއަގުވާމީ ގުޅުންތައް ދިވެހި އިންޑިއާގެ ގުޅުން ދައުލަތުގެ ދަރަނި


ކުޓީނިއޯ ގަނެވޭނެ ފެންވަރެއް ޓޮޓްނަމްގައެއް ނެތް! – Dhen.mv\nކުޓީނިއޯ ގަނެވޭނެ ފެންވަރެއް ޓޮޓްނަމްގައެއް ނެތް!\nފިލިޕް ކުޓީނިއޯއަކީ ކުރިއަށް އޮތް ޓްރާންސްފަރގައި ޕްރިމިއަރ ލީގުގެ ކުލަބުތަކުގެ މެދުގައި އެންމެ ބޮޑު ވާދަވެރިކަމަކަށް ދާނެ ކުޅުންތެރިޔާއެވެ. ބާސެލޯނާއިން ލޯން އެއްބަސްވުމެއްގެ ދަށުން ބަޔާނަށް ކުޅެމުން އަންނަ މިޑްފިލްޑަރު ޕްރިމިއަރ ލީގަށް އެނބުރި އަންނަން ބޭނުންވާތީ ބޮޑެތި ކުލަބުތަކުން މިހާރު ތިބީ ވިއްދާފައެވެ.\nޕްރިމިއަރ ލީގުގެ ލިވަޕޫލްގައި މޮޅު ކުޅުމެއް ދެއްކި ކުޅުންތެރިޔާ އެނބުރި ލިވަޕޫލަށް އަންނަން ބޭނުންވިޔަސް ކުޓީނިއޯ ގަންނަން ލިވަޕޫލުން ބޭނުމެއް ނުވެއެވެ. ސަބަބަކީ އޭނާ ކުޅޭ މަގާމަށް މިހާރު އެކުލަބުގައި ކުޅުންތެރިން ތިބުމެވެ. އަނެއްކޮޅުން ބާސެލޯނާއަށް ކުޓީނިއޯ ދިޔައީވެސް ލިވަޕޫލުގައި މަޑުކޮށްދޭން ސަޕޯޓަރުން ރޮއެ އާދޭސްކުރަނިކޮށެވެ.\nކުޓީނިއޯ ގަންނާނެކަމަށް އެންމެ ބޮޑަށް ބެލެވުނީ ޓޮޓަނަމެވެ. ނަމަވެސް ހޯސޭ މޮރީނިއޯ ކޯޗުކަންކޮށްދެމުން އަންނަ ކުލަބުގައި އެވަރުގެ މާލީ ތަނަވަސްކަމެއް ނެތްކަމަށް އިނގިރޭސި މީޑިޔާތަކުން ރިޕޯޓްކުރެއެވެ. ޓޮޓްނަމުން ދާދިފަހުންވަނީ ކްލަބްގެ މަސައްކަތްތައް ހުއްޓިފައި އޮތުމުގެ ސަބަބުން 175 މިލިއަން ޕައުންޑުގެ ލޯނެއްވެސް ނަގާފައެވެ. ކުލަބުގެ މާލީ ހާލަތު މިކަމުންވެސް އެނގޭކަމަށް މީޑިޔާ ރިޕޯޓްތަކުގައި ވެއެވެ.\nބާސެލޯނާއިން ކުޓީނިއޯ ވިއްކާލަން ނިންމާފައިވަނީ ކުލަބުގެ މާލީ ހާލަތު ރަނގަޅުކޮށް ކުރިއަށް އޮތް ސީޒަނަށް ފޯވާޑެއް ގެނައުމުގެ ބޭނުމުގައެވެ. ސަބަބަކީ އެތްލެޓިކޯއިން ސޮއިކުރި ގްރީޒްމަންއަށް ސަޕޯޓަރުން ބޭނުންވާ ވަރުގެ ކުޅުމެއް ނުދެއްކުމެވެ.\nކުޓީނިއޯ ހޯދަން ޝައުގުވެރިވާ އަނެއް ދެ ކުލަބަކީ ލަންޑަންގެ ވާދަވެރިންކަމަށްވާ ޗެލްސީއާއި އާސެނަލްއެވެ. މީގެ ތެރެއިން ޗެލްސީންވަނީ ކުޓީނިއޯ ހޯދުމުގެ މަސައްކަތް ސީޒަން ނިމުމުގެ ކުރިން ފަށާފައެވެ. ލޯން އެއްބަސްވުމެއްގެ ދަށުން އަންނަ ސީޒަންގެ ނިޔަލަށް ކުޓީނިއޯ ޗެލްސީން ގެންދަން މަސައްކަތްކުރަނީ ސީޒަން ނިމުމަށްފަހު ކުޅުންތެރިޔާ ގަނެވޭނެ މާއްދާއެއްވެސް ކޮންޓްރެކްޓްގައި ހިމަނައިގެންނެވެ.\nޗެލްސީއާއި އާސެނަލްގެ އިތުރުން ނިއުކާސަލް ޔުނައިޓެޑުންވެސް ކުޓީނިއޯ ގަންނަން ބޭނުންވެއެވެ. މިދިޔަ މަހު ސައުދީ އަރަބިއްޔާގެ މަހުޖަނުންތަކެއް އިނގިރޭސި ޕްރިމިއަރ ލީގުގެ ނިއުކާސަލް ގަތުމައިއެކު އެކުލަބުން އަންނަ ސީޒަނަށް ބޮޑު ހޭދައެއް ކުރާނެކަމަށްވަނީ ބެލެވިފައެވެ. މިގޮތުން އެކުލަބުން ކުޓީނިއޯ ގަތުމަށް 45 މިލިއަން ޕައުންޑްގެ ބިޑެއް ތައްޔާރުކުރަމުން އަންނަކަމަށްވަނީ އަޑު ފެތުރިފައެވެ.


Ibthihaal Ge Maruge Shareeyathu Ge Adu Ehumeh Maadhamaa Baavvany - Vaguthu\nއިބްތިހާލުގެ މަރުގެ ޝަރީއަތުގެ އަޑުއެހުމެއް މާދަމާ ބާއްވަނީ\nވ.ރަކީދޫގައި މަންމަގެ އަނިޔާތަކުގެ ސަބަބުން މަރުވި އުމުރުން ތިން އަހަރުގެ މުހައްމަދު އިބްތިހާލުގެ މަރުގެ ޝަރީއަތުގެ އަޑުއެހުމެއް މާދަމާ ބާއްވަން ކްރިމިނަލް ކޯޓުން ނިންމައިފިއެވެ.\nމި މައްސަލައިގެ އަޑުއެހުމެއް އެންމެފަހުން ބޭއްވީ މިދިޔަ އޮކްޓޫބަރު މަހު ކަމަށްވާއިރު، މި މައްސަލައިގައި މިހާރު ކުރިއަށް ދަނީ ދައުލަތުން ހުށަހެޅި ހެކިންގެ ހެކިބަސް ނެގުމެވެ.\n2015 ވަނަ އަހަރުގެ ތެރޭގައި އިބްތިހާލުގެ މަންމަ އާފިޔާ މުހަައްމަދުގެ އަނިޔާތަކުގެ ސަބަބުން އިބްތިހާލު މަރުވިއިރު، އާފިޔާގެ މައްޗަށް ކުރަނީ ގަސްދުގައި ކުއްޖަކު މެރުމުގެ ދައުވާއެވެ. އެދައުވާއަށް އާފިޔާ ވަނީ ޝަރީއަތުގައި މީގެކުރިން ވަނީ އެއްބަސްވެފައެވެ.\nމި މައްސަލައިގެ އެންމެފަހުން ބޭއްވި އަޑުއެހުމުގައި އާފިޔާގެ ނަފްސާނީ ޓެސްޓުތައް ހެދި ޑޮކްޓަރު، ޑރ. އައިޝަތު އަލީ ނާޒްގެ ހެކިބަސް ނަގާފައިވެއެވެ.\nޑރ.ނާޒް ވިދާޅުވީ އާފިޔާގެ ނަފްސާނީ މައްސަލަތަކެއް ހުރިކަން ދެނެގަތުމަށް 11 ޓެސްޓެއް ހެދިއިރު އެއިން ކޮންމެ ޓެސްޓެއް ވެސް ދެ ފަހަރަށް ހަދާފައިވާ ކަމަށެވެ. އެ ޓެސްޓްތަކުގެ ނަތީޖާއަށް ބަލާއިރު އާފިޔާގެ ސައިކޯޓިކް ޑިސްއޯޑާއެއް ހުރިކަން އެއްވެސް ޓެސްޓަކުން ދައްކާފައި ނުވާ ކަމަށްވެސް ވިދާޅުވި އެވެ. ނަމަވެސް އާފިޔާ އަކީ ރުޅިގަދަ މީހެއް ކަމަށާއި އަދި އޭނާއަކީ ރުޅި އައުމުން ރުޅި ކޮންޓްރޯލް ނުކުރެވުމުގެ އިތުރަށް ރުޅި އަމަލުން ދެއްކުމުގެ ބައި ބޮޑު މީހެއް ކަމަށްވެސް ވިދާޅުވި އެވެ.\nނާޒް ވިދާޅުވީ އާފިޔާގެ ވިސްނުމުގެ ތޫނުފިލިކަން ވެސް ހުރީ އާންމު އާދައިގެ މީހެއްގެ ވިސްނުމާ އެއްވަރަކަށް ކަމަށެވެ. އެހެންކަމުން އިބްތިހާލް މަރުވީ އާފިޔާ ރުޅިވެރި ވިސްނުމުގައި ހުރެ އަމިއްލަ އިހްތިޔާރުގައި އެނގިހުރެ ކޮށްފައިވާ ކަމެއްގެ ސަބަބުން ކަމަށްވެސް ވިދާޅުވި އެވެ.\nއާފިޔާގެ އިތުރުން އިބްތިހާލަށް އަނިޔާތައް ލިބެމުންދިޔަކަން އެނގި ތިބެ، އެކަމަށް އިހުމާލުވި ފުލުހަކާއި ޖެންޑާ މިނިސްޓްރީގެ ބައެއް މުވައްޒަފުންގެ މައްޗަށް އިހުމާލުވުމުގެ ދައުވާ ވެސް ދައުލަތުން ކުރެއެވެ.\nމާޗް 26, 2018 21:59\nދެން ރިސަރިޔަތް ނިންމަން ވެއްޖެއެއްނު\nމާޗް 27, 2018 07:04\nތީކިހާބޮޑު އަނިޔާއެއްތަ ތިއަނހެންމީހާޔަށް ތިދެނީ ތިކަމެއް ނުނިއްމުނެއްނު މިހާރު ދޫކޮއްލާ


Aharen Single Eh Noon -Arjun Kapoor\nއަހަރެން "ސިންގަލް"އެއް ނޫން - އަރްޖުން ކަޕޫރު\n1 އަހަރު, 1 މަސް,3ހަފްތާ,3ދުވަސް, 17 ގަޑި, 49 މިނެޓް, 42 ސިކުންތު ކުރިން 4600އައިޝަތު ޝިމްނާ\nއަރްޖުން އަދި މަލައިކާ\nއަރްޖުން ކަޕޫރާއި މަލައިކާ އަރޯރާގެ ލޯބީގެ ވާހަކަޔަކީ ބޮލީވުޑްގެ ޚަބަރުތައް ގެނެސްދޭ ނޫސްތަކުގެ ފަލަ ސުރުޚީ ތަކުން ޖާހަ ހޯދަމުން ދިޔަ ވާހަކައެކެވެ.\nއަރްބާޒް ޚާންގެ ކައިރިން ވަރިވުމަށްފަހު މަލައިކާ އަދި އަރްޖުން ވަނީ އެތައް ފަހަރެއްގެ މަތިން އެކުގައި ފެނިގެން ގޮސްފައެވެ. އަދި ދެތަރިން އެއްގެއެއްގައި ދިރިއުޅެން ފެށި ވާހަކަވެސް އަޑުއިވިގެން ދިޔައެވެ. އެ ދެމީހުންގެ ގުޅުމާއި ބެހޭ ގޮތުން ނޫސްތަކުން ސުވާލު ކުރުމުން ވެސް އެއަށް ދެމީހުން ކުރެ މީހަކު އެދެވޭ ޖަވާބެއް ދީފައިނުވެއެވެ.\nއެ ސުވާލުތަކަށް ޖަވާބު ނުދިން ނަމަވެސް ކޮފީ ވިތު ކަރަން ގައި އަރްޖުން ކަޕޫރު ވަނީ އޭނާގެ ދިރިއުޅުމާއި ގުޅޭ ގޮތުން ވާހަކަދައްކާފައެވެ.އެގޮތުން އޭނާގެ އެއްބަފާ ކޮއްކޮ ޖާންވީ އާއި ދެމީހުން ބައިވެރިވި އެޝޯގައި ކަރަން ވަނީ އަރްޖުން ސިންގަލްތޯ ސުވާލުކޮށްފައެވެ. އޭގެ ޖަވާބުގައި ސިންގަލް ނޫންކަމަށް އޭނާ ވަނީ ބުނެފައެވެ. ކޮފީ ވިތު ކަރަންގެ އެ އެޕިސޯޑް އަދި އޮން އެއާރ ކޮށްފައި ނުވުމާއެކު އޭގެ ތަފްސީލެއް އިންޑިއާގެ ނޫސްތަކުގައިވެސް ޝާއިއު ކޮށްފައި ނުވެއެވެ.\nކޮފީ ވިތު ކަރަންގެ އެޝޯގައި އަރްޖުން ކަޕޫރުގެ ދިރިއުޅާއި ގުޅޭ އެތައް ވާހަކަތަކެއް އެނގިގެންދާއިރު، އޭނާގެ އެއްބަފާ ކޮއްކޮ ޖާންވީ ދެމީހުންގެ މެދުގައި އޮންނަ ގުޅުން ވަރަށް ރަނގަޅަށް ފެނިގެންދާނެ ކަމަށް އިންޑިއާގެ ނޫސްތަކުގައި ބުނެފައިވެއެވެ.


ސ.މަރަދުއާއި ހދ.ހިރިމަރަދޫގައި އާ މިސްކިތެއް އެޅުމަށް ހަވާލުކޮށްފި ސ.މަރަދުއާއި ހދ.ހިރިމަރަދޫގައި އާ މިސްކިތެއް އެޅުމަށް ހަވާލުކޮށްފި\nސ.މަރަދުއާއި ހދ.ހިރިމަރަދޫގައި އާ މިސްކިތެއް އެޅުމަށް ހަވާލުކޮށްފި\nސ.މަރަދޫގައި މިސްކިތެއް އިމާރާތްކުރުމުގެ އެއްބަސްވުމުގައި ސޮއިކުރުން. ފޮޓޯ:އިސްލާމިކް މިނިސްޓްރީ\nސ.މަރަދުއާއި ހދ.ހިރިމަރަދޫގައި މިސްކިތެއް އިމާރާތްކުރަން ބަޔަކާ ހަވާލުކޮށްފިއެވެ.\nސ.މަރަދޫގައި އިމާރާތްކުރުމަށް ހަވާލުކޮށްފައިވަނީ 500މީހުންގެ ޖާގައިގެ މިސްކިތެކެވެ. އަދި ހދ.ހިރިމަރަދޫގައި އިމާރާތްކުރަނީ 300މީހުންގެ ޖާގައިގެ މިސްކިތެކެވެ.\nސ.މަރަދޫގައި 500މީހުންގެ ޖާގައިގެ މިސްކިތެއް އިމާރާތްކުުރުމަށް ނިންމީ މިވަގުތު މަރަދޫގައި ނަމާދުކުރަމުން އަންނަ މިސްކިތުގެ ޖާގައިގެ ދަތިކަން ކުރިމަތިވެފައިވާތީކަމަށް އިސްލާމިކް މިނިސްޓްރީއިން ވިދާޅުވެއެވެ. މަރަދޫ އާ މިސްކިތުގެ މަސައްކަތް އިސްލާމިކް މިނިސްޓްރިއިން ހަވާލުކޮށްފައިވަނީ ބީއޭޕީސީ އެންޑް ޑްރޭޑިންގ ޕްރައިވެޓް ލިމިޓެޑާއެވެ.\nމި އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ މިނިސްޓަރ އޮފް އިސްލާމިކް އެފެއަރސް ޑރ.އަޙުމަދު ޒާހިރުއެވެ. އަދި ބީއޭޕީސީ އެންޑް ޓްރޭޑިންގ ޕްރައިވެޓް ލިމިޓެޑްގެ ފަރާތުން ސޮއިކުރެއްވީ މެނޭޖިންގ ޑިރެކްޓަރ މުޙައްމަދު ޢަބްދުﷲއެވެ.\nމިސްކިތް ބިނާކުރުމުގެ ޢަމަލީ މަސައްކަތް ފެށުމަށް ހަމަޖެހިފައިވަނީ އަންނަ މަހުގެ މެދުތެރޭގައެވެ. 500 މީހުންގެ ޖާގައިގެ މި މިސްކިތުގައި އަންހެނުން ނަމާދުކުރުމަށްވެސް ޚާއްސަ ބައެއް ހިމެނެއެވެ. އަދި މިސްކިތުގައި ފާޚާނައާއި ވުޟޫކުރާ ބަޔާއި ގުދަނެއް އަދި މުންނާރުގެ މަސައްކަތް ހިމެނެއެވެ.\nމި މަސައްކަތް ނިންމުމަށް ހަވާލުކޮށްފައިވަނީ 11 މަސް ދުވަހުންނެވެ. މި މިސްކިތް އިމަރާތްކުރުމުގެ މަސައްކަތަށް ސަރުކާރުން 12.7 މިލިއަން ރުފިޔާ ޚަރަދުކުރެއެވެ.\nހދ.ހިިރިމަރަދޫގައި މިސްކިތެއް އިމާރާތްކުރުމުގެ އެއްބަސްވުމުގައި ސޮއިކުރުން. ފޮޓޯ:އިސްލާމިކް މިނިސްޓްރީ\nއިސްލާމިކް މިނިސްޓްރީން ވަނީ ހދ.ހިރިމަރަދޫގައި މިސްކިތެއް އިމާރާތްކުރުމުގެ މަސައްކަތްވެސް ބަޔަކާއި ހަވާލުކޮށްފައެވެ. މިއީ 300 މީހުންގެ ޖާގައިގެ މިސްކިތެކެވެ. މި މިސްކިތުގެ މަސައްކަތް އިސްލާމިކް މިނިސްޓްރީން ހާވާލުކޮށްފައިވަނީ ވޭވް ލެންތް ޕްރައިވެޓް ލިމިޓެޑާއެވެ.\nމި މިސްކިތުގައިވެސް އަންހެނުން ނަމާދުކުރާ ބަޔާއި، ފާޚަނައާއި ވުޟޫ ކުރާ ބަޔާއި ގުދަން އަދި މުންނާރު ހިމެނެއެވެ. މި މިސްކިތް ބިނާކުރުމުގެ ޢަމަލީ މަސައްކަތްވެސް އަންނަމަހުގެ މެދުތެރޭ ފެށުމަށް ހަވަޖެހިފައިވާއިރު، މިސްކިތް ނިންމުމަށް އެއްބަސްވެފައިވަނީ 1 އަހަރުންނެވެ. މިއީ 8.7 މިލިއަން ރުފިޔާގެ މަޝްރޫޢުއެކެވެ.\n2021ވަނަ އަހަރު ތައްޔާރުކުރި ޑިޒައިނަކަށް އިމާރާތްކުރާ މި ދެމިސްކިތުގެ މަސައްކަތް ނިމޭއިރު، އިއާދަކުރަނިވި ހަކަތަ ބޭނުންކޮށް މިސްކިތް އޭސީ ކުރުމަށްވެސް ވަނީ ހަމަޖެހިފައެވެ.\nވީ.އައި.އޭގެ ތަރައްޤީގެ މަޝްރޫޢުތައް ރައީސުލްޖުމްހޫރިއްޔާ ބައްލަވާލައްވައިފި\nވީއައިއޭގެ އައު ޓަރމިނަލް - ޒަމާނީ ތަރައްޤީއާއެކު ޖަޒީރާވަންތަކަމުގެ އިޙްސާސް


Defence ministry ge kureege Coodinator Mushrif Adhaalath Party ah soi kurahvaifi\nޑިފެންސް މިނިސްޓްރީގެ ކުރީގެ ކޯޑިނޭޓަރ މުޝްރިފް އަދާލަތު ޕާޓީއަށް ސޮއިކުރައްވައިފި\nޑިފެންސް މިނިސްޓްރީގެ ކުރީގެ ކޯޑިނޭޓަރ މުޙައްމަދު މުޝްރިފް އަދާލަތު ޕާޓީއަށް މިރޭ ސޮއިކުރައްވައިފިއެވެ.\nއޭނާ ސޮއި ކުރެއްވީ އެކަމަށްޓަކައި މިރޭ އަދާލަތު ޕާޓީގެ އޮފީހުގައި ބޭއްވި ޚާއްސަ ރަސްމިއްޔާތެއްގައެވެ.\nއަދާލަތު ޕާޓީގެ ފަރާތުން މުޝްރިފްގެ މެމްބަރޝިޕް ފޯމާ ޙަވާލުވެޑައިގެންނެވީ އެ ޕާޓީގެ ނައިބްރައީސް އަލްއުސްތާޒު އަލީ ޒާހިރެވެ.\nމިރަސްމިއްޔާތުގައި ވާހަކަފުޅު ދައްކަވަމުން އަދާލަތު ޕާޓީގެ ނައިބްރައީސް ދެއްކެވި ވާހަކަފުޅުގައި އަދާލަތު ޕާޓީއަކީ ވަކި މީހެއްގެ ނުވަތަ ވަކި ފަރުދެއްގެ ޕާޓީއެއްނޫން ކަމަށާއި ހުރިހާ ދިވެހިރައްޔިތުންނަށްވެސް ހުޅުވާލެވިފައިވާ ޕާޓީއެއް ކަމަށް ވިދާޅުވިއެވެ. އަދި އެޕާޓީން ޤަބޫލުކުރާ އަޚްލާޤީ މިންގަނޑު ހިފައްޓާ ކޮންމެ ދިވެހިރައްޔިތަކަށްވެސް އަދާލަތު ޕާޓީން އަބަދުވެސް މަރުޙަބާ ކިޔާނެ ކަމަށްވެސް އަލީ ޒާހިރު ވިދާޅުވިއެވެ.\nމިރޭ އަދާލަތު ޕާޓީއަށް ސޮއިކުރެއްވި މުޝްރިފަށް މަރުޙަބާ ވިދާޅުވަމުން އަލީ ޒާހިރު ވިދާޅުވީ އަދާލަތު ޕާޓީއަކީ އެ ޕާޓީ ޤަބޫލުކުރާ ހަމަތަކާއި އުސޫލުތައް ހިފަހައްޓާ ޕާޓީއެއްކަން މާޒީގައި ސާބިތުކޮށްދީފައިވާނެ ކަމަށެވެ.\nއަދާލަތު ޕާޓީއަށް ސޮއި ކުރެއްވުމަށްފަހު މުޝްރިފް ވިދާޅުވީ އޭނާ އަދާލަތު ޕާޓީއަށް ސޮއިކުރީ އަދާލަތު ޕާޓީން މިހާތަނަށް މަސައްކަތް ކޮށްފައިވަނީ އެ ޕާޓީގެ އަމިއްލަ ސިޔާސީ މަސްލަހަތަށްވުރެ ބޮޑަށް ދީނާއި ޤައުމީ މަސްލަހަތު އިސްކޮށްގެން ކަމަށް ވާތީ ކަމަށެވެ.\nއަދި ޚާއްސަ ގޮތެއްގައި އަދާލަތު ޕާޓީގެ ރައީސް ޝެއިޚް އިމްރާން އަބްދުﷲގެ ލީޑާޝިޕްގެ ހަރުދަނާކަން އޭނާ ވަނީ ފަހަގަ ކުރައްވާފައެވެ.\nމީގެ އިތުރުން މިއަހަރު ބޭއްވުމަށް ހަމަޖެހިފައިވާ ރިޔާސީ އިންތިޚާބުގައި އަދާލަތު ޕާޓީ ހިމެނޭ ކޯލިޝަނުން ތައްޔާރު ކުރަމުން އަންނަ މެނިފެސްޓޯގައި ހިމެނުމަށް އަދާލަތު ޕާޓީން ހުޝަހެޅުމަށް އެކުލަވާލާފައިވާ މެނިފެސްޓޯގެ ފުރިހަމަކަންވެސް މުޝްރިފް ފާހަގަ ކުރެއްވިއެވެ.\nމުޝްރިފަކީ ރައީސް އަބްދުﷲ ޔާމީންގެ ސަރުކާރުގައި ޑިފެންސް މިނިސްޓްރީގެ ކޯޑިނޭޓަރަކަށް ހުންނެވުމަށްފަހު 2015 ވަނަ އަހަރު އިސްތިއުފާ ދެއްވުމަށްފަހު އިދިކޮޅު ހަރަކާތްތަކުގައި ބައިވެރިވަމުން އަންނަ ޒުވާނެކެވެ.


Story: Kalhu Vilaa by Mohamed Qasim – Iru\nއީސީއަށް މެމްބަރަކު އައްޔަން ކުރަަން ރައީސް ނަމެއް ފޮނުއްވައިފި\nރަސްމީ ދަތުރުފުޅެއްގައި މިނިސްޓަރު ޝާހިދު ބަންގްލަދޭޝްއަށް\nރިލްވާންގެ ފްލެޓް ކައިރިން ފެނުނު ވަޅިއާ ގުޅޭ މައުލޫމާތު ދިން މީހަކަށް ފަސްލައްކަ ރުފިޔާ ހުށަހަޅައިފި\nވާހަކަ: ކަޅުވިލާ – މުހައްމަދު ޤާސިމް\n(ބުދަ ދުވަހުގެބަޔާ ގުޅޭ)\nއަހަންނަށް ހިތާހިތުން ދުޢާކުރަން ފެށުނެވެ. ހައްދަވާބޮޑުކުރެއްވި ރަސްކަލާކޯއެވެ! މި އަނިޔާވެރިކަމާއި، ނުބައިކަމުން، ނިކަމެތި އަޅާ ސަލާމަތް ކޮށްދެއްވަފާނދޭވެ!\nއިރުކޮޅަކުން އެތަނުން މީހަކު އައިސް، އަހަރެންގެ ހަތަރެސްފައިގައި ޖަހާފައިވާ ހިލިހިލާގަނޑު ނައްޓާލައިފިއެވެ. ހަމައެއާއެކު އަހަރެންގެ ވަރުދެރަވެފައިވާ ހަށިގަނޑު ތަޅުންގަނޑުމައްޗަށް ގުޅައަކަށް ޖެހިއްޖެއެވެ. އަހަންނަށް ކޮޅަށް މި ހުރެވުނީ އެ ހިލިހިލާގަނޑުގެ އެހީގައިކަން އެނގުނީ ދެނެވެ. އެއިރު އަހަރެންގެ މޫނުމައްޗާއި، ހަށިގަނޑުގެ އެތަންމިތަނުގައި ވޭން އަޅަމުންދެއެވެ. ލައިގެންހުރި ޔުނިފޯމުގެ ބޮޑު ބައެއް އޮތީ ލެއިން ތަތްތެޅިފައެވެ. ރަހުމެއްނެތި ކުރި އަނިޔާގެ ސަބަބުން، އަނގައިންފޭބި ލެއިންނެވެ.\nއެ ތަނަށް ވެއްޓުނު ގޮތަށް، ގުޑުމެއް ވެސް އަރުވައިނުލެވި އޮއްވާ، އެ ތަނުގައި ތިބި ތިން މީހުން، އަހަރެންގެ ގައިގައި އެ މީހުން އަރައިގެންތިބި ބަރު ބޫޓުން، އެ މީހަކަށް ޖެހުނުތަނަކު ޖަހާފައި، ހީނގަތްއިރު ހީވީ، ވަރަށް މޮޅު ކަމެއް ކޮށްލެވުނުހެންނެވެ. ވަރަށް ބޮޑު އުފަލެއް ވެސް ލިބުނުހެންނެވެ.\nއަހަންނަށް އެންމެ ތަދުވީ، ބަނޑުކޮޅުގައި ޖެހުމުންނެވެ. ވީތަދެއްގެ ބޮޑުކަމުން، އެ ވަގުތު ނޭވާ ވެސް ނުލެވުނެވެ. އެކަމަކު ކުރިން ނުރޯވަރަކަށް ނުރޮވުނެވެ. ތަނަށް ދިރެނީ ކަންނޭނގެއެވެ. އަނިޔާއަށް ހޭނެނީ ކަންނޭނގެއެވެ. އެހެނަސް ދެ ލޮލުން އޮހޭ ކަރުނައަކަށް މާ ބޮޑު ބަދަލެއް އައިކަމަކަށް ފާހަގައެއް ނުކުރެވެއެވެ.\nއެންމެ ބޮޑު އަޖައިބަކީ، މިވަރަށް ކަރުނަ އޮހެމުން ދާއިރުވެސް، ދެ ލޮލުން ކަރުނަ ހުސްނުވިކަމެވެ. ކޮންމެ ލޮލަކަށް ކަރުނައިގެ ކޯރެއް ލިބިފައި ވީނަމަވެސް، އެ ކޯރު ހުސްވާހައި ކަރުނަ މިހާރު މި ދެ ލޮލުން ބޭރުވެއްޖެއެވެ. އެކިފަހަރު މަތިންނެވެ. އެކަމަކުވެސް ފައިބާ ކަރުނައަކަށް ބަދަލެއް ނާދެއެވެ.\nކުޑައިރުކޮޅެއް ފަހެވެ. އަހަރެން ރޮއިރޮއި އޮއްވާ، ކުއްލިއަކަށް ފެންނާންފެށީ، ފަންގިފިލައިން ގާތްގަނޑަކަށް ފަސް ފޫޓް ފަސް ފޫޓް ގެ ގޮޅިއެއް ތިރިއަށް ފައިބާން ފެށިތަނެވެ. ކަޅިޖަހާނުލައި އެ ދިމާއަށް ބަލަން އަހަރެން އޮތީމެވެ. ތަޅުން ގަނޑުގައި ޖެހުނުއިރު، އެންމެ ވައްތަރީ އެ ސައިޒްގެ ފޮށްޓަކާއެވެ. އެ ފޮށިގަނޑު ތިރިއަށް ފޭބީ ފަލަ ޗޭނުގަނޑެއްގެ އެހީގައެވެ. ފޭބުމާއެކު އެތަނުގައި ތިބި ތިން މީހުން އޭގެ ތެރެއަށް ވަދެއްޖެއެވެ. ހުޅުވުނު ދޮރަކުންނެވެ. ވަގުތުން އެފޮށި މައްޗަށް އަރައި، އިހު ހުރިގޮތަށް ހަމަޖެހިއްޖެއެވެ. އެއީ އެ ތަނުގައި ބޭނުންކުރާ، ސިއްރު ލިފްޓެއްކަން އެނގެނީ މިހާރުއެވެ.\nއަނެއްކާވެސް އަހަރެން އެކަނިވީއެވެ. ކޮންމެވެސް ވަރެއްގެ ހަމަޖެހިލުމެއް ލިބެން އުޅުނުހެން ހީވިނަމަވެސް ނުލިބުނެވެ. ދެން ކުރިމަތިލާން ޖެހޭނީ ކޮންފަދަ މުސީބާތަކާ ކަމެއް ނޭނގޭތީއެވެ.\nކުއްލިއަކަށް އަހަރެންގެ ބޮލަށް އެނބުރުން އަރާގޮތްވާން ފަށައިފިއެވެ. ހިތަށް އަނިޔާ ލިބޭން ފެށީ، އެ ރީތި އެހެނަސް ނިކަމެތި އަންހެންކުއްޖާއަށް ދެވުނު ގަދަފަދަ އަނިޔާގެ ހިތްދަތި މަންޒަރުތައް ސިކުނޑީގައި އެނބުރޭން ފެށުމުންނެވެ. އެ ކުއްޖާގެ ފުރާނައާއި ހަށިގަނޑު ދެ ތަން ކޮށްލެވުނު، ރަޙުމު ކުޑަ ގޮތް ހަނދާނަށް އަންނާން ފެށުމުންނެވެ. އަނެއްކޮޅުން މިހާރު އަހަރެންވެސް މި ވަނީ، އެ ދުވަހަކަށް އިންތިޒާރުކުރާން ޖެހިފައެވެ. ރޮބްސަންގެ އަމުރަށް ކިޔަމަންނުވާ ކޮންމެ އަންހެން ކުއްޖަކަށް ހައްގުވާ އިނާމަކީ އެއީކަން ވަނީ އެނގިފައެވެ. ވީއިރު އަހަންނަށް ވެސް ދެން އޮންނާނީ އެ ޙުކުމެވެ.\nއެތައްއިރަކު އޮތުމަށްފަހު ތެދުވެވޭތޯ މަސައްކަތް ފަށައިފީމެވެ. ހަށިގަނޑުގައި އަޅާވޭނާއި، ބޮލަށްވެފައިހުރި ގޮތެއްގެ ސަބަބުން، ތެދުވާހައި ހިތްވަރެއް ނުލިބުނެވެ. އަނގައިން އޮހެމުންދިޔަ ލޭ މަނާވެފައި ވީނަމަވެސް، ދެ ތުންފަތް ދުޅަވެ އަރާފައި ހުރިކަން އެނގެއެވެ.\nއެ ފަދަ ހާލެއްގައި އެތަނުގައި އޮންނަތާ ގާތްގަނޑަކަށް ގަޑިއެއްހައި އިރު ވެއްޖެއެވެ. ދެންފެނުނީ އެއްކަލަ ފޮށި އަނެއްކާވެސް ތިރިވާންފެށި ތަނެވެ. އަހަރެންގެ ތެޅިފޮޅެމުންދާ ބަދުނަސީބު ހިތް ރޮއިގެންފިއެވެ. ކޮންމެވެސް ކަމެއް ލައިގަންނަން އުޅެނީއެވެ. ނަމަވެސް އިރާދަކުރެއްވީތީ މި ފަހަރު އަދި މި ވީ އެ ފަދަ ގޮތެއްނޫނެވެ. މި ފަހަރު އެ އައީ އަހަންނަށް ކާތަކެތި ގެންނަ ކުއްޖާއެވެ. އޭނާ އައީ އަހަންނަށް ކާތަކެތި ހިފައިގެންނެވެ. އޭނާ ފެނިފެނި މިހާރު އަހަރެން ވަނީ އޭނާގެ އެ ސިފައަށް ހޭނިފައެވެ. އެހެންނަމަވެސް އޭނާއާ ދިމާއަށް ނުބަލާވޭތޯ ވަރަށް މަސައްކަތް ކުރަމެވެ. އެއީ އެ ފަދަ ގޮތަކަށް މީހުންގެ ކުރިމަތީގައި އުޅެން އޭނާ ވެސް ލަދުގަންނާނޭކަން އެނގޭތީއެވެ.\nއޭނާ އައިސް އަހަރެންގެ ގާތުގައި ކާތަކެތި ބެހެއްޓުމުން، އެ ތަކެއްޗަށް އަހަރެން ބަލައިލީމެވެ. ކަރުނައިން ފުރިފައިވާ ދެ ލޮލުންނެވެ. މި ފަހަރު އަހަރެންގެ ކުރިމައްޗަށް ގެނެވިފައި ހުރީ، އެހެން ފަހަރު ފަހަރާ ވަރަށް ތަފާތު ކެއުމެކެވެ. ހީވަނީ ކުކުޅަކަށް، ނުވަތަ އެހެންވެސް އެ ކަހަލަ ޖަނަވާރަކަށް ގެނެސްފައި ހުރި ކައި އެއްޗެއް ހެންނެވެ. އަހަރެން އޮތީ ވަރަށް ބޮޑަށް ބަނޑުހައި ވެފައެވެ. އެހެންނަމަވެސް ކާހިތެއް ނުވިއެވެ. ކާންގެނެސްފައި ހުރި ތަކެތި ގޯސްވެގެނެއް ނޫނެވެ. މިއަދު ދިމާވި ކަންތައް ގަނޑެއްގެ ސަބަބުން، އަދި ވެސް މޭބޮޑުވުމެއް ނުފިލައެވެ.\n“އަހަރެން މިހާރު ކާހިތެއް ނެތް!” އަހަރެން ގާތު އެތަކެތި ބެހެއްޓުމުން، އެ އަންހެން ކުއްޖާއާ މުޚާތަބުކޮށް ވަރަށް ހިތްވަރު ކޮށްފައި އަހަރެން ބުނީމެވެ.\n“ތިހެން ހަދައިގެން ނުވާނެ. ކޮންމެވެސް ވަރަކަށް އެތިކޮޅެއް ކައިލެވޭތޯ ބަލާ!” އެ އަންހެންކުއްޖާގެ އަޑުގައި އެކުލެވިފައިވާ އޯގާވެރި ކަމެއްގެ ސަބަބުން، އަހަރެން ހައިރާންވިއެވެ. އެއީ އަދި މި ވީތަނަށް ދުވަހަކުވެސް އެކަހަލަ ގޮތަކަށް އޭނާ އަހަންނާ އަނގައިން ބުނެފައި ނުވާތީއެވެ. އަހަރެން ވަރަށް ހިތްވަރުކޮށްފައި، އަނެއްކާވެސް ތެދުވެވޭތޯ ބެލީމެވެ. އެކަމަކު މި ފަހަރު ވެސް ތެދުވާނެ ހިތްވަރެއް ނުލިބުނެވެ. އޭނާގެ އެހީތެރިކަން އަހަންނަށް ލިބުނެވެ. އެކަމަކު ތެދުވެވުނަސް އިށީނދެ އިންނާނެ ހަކަތަ ނެތުމުން، އަހަންނަށް ޖެހުނީ ބިއްލޫރި ފާރުގެ އެހީ ހޯދާށެވެ.\nއަހަރެން ވަރަށް ފަރުވާތެރިކަމާއެކު، އެ ކުއްޖާގެ މޫނަށް ބަލައިލީމެވެ. އަހަންނަށް އޭނާގެ ދެ ލޮލުން ފެނުނީ ކަރުނައިގެ ތެތްކަމެވެ. ހިތާމައާއި ހިތްދަތިކަމުގެ ބަނަކަމެވެ. މަޖުބޫރީ ދިރިއުޅުމެއްގެ ކެކުޅުމެވެ.\n“ތީވެސް…..؟” އަހަންނަށް އިނދެވުނީ ހައިރާންކަމާއެކު އޭނާގެ މޫނަށް ބަލާށެވެ. އޭނާގެ ދެ ލޮލުން ކަރުނަތިއްކެއް ފުންމާލީ އެވަގުތުއެވެ. ފުރަތަމަ އެންމެ ތިއްކެކެވެ. އެއާ ވިދިގެން އެ ފަދަ އެތައް ތިއްކެކެވެ. އެއް ތިކި އަނެއް ތިއްކާ އަތު ގުޅާލައިގެންނެވެ. އޭނާ އަވަސް އަވަހަށް ކަރުނަތައް ފޮހެލިއެވެ.\n“ކޮންނަމެއް ކިޔަނީ؟” އެ ކުއްޖާގެ އަޑުގައި ވަނީ ރިހުމެއް އެކުލެވިފައެވެ. ވާހަކަ ދެއްކީ ވަރަށް މަޑުންނެވެ.\n“އަހަރެންގެ ނަމަކީ ޝެލީ” އޭނާ އަމިއްލައަށް ތަޢާރަފުވެލިއެވެ. “އަހަންނަކީ ވެސް ރީޝާ ކަހަލަ ނިކަމެތި އަންހެން ކުއްޖެއް. މިއީ އަހަރެން އުޅޭހިތުން އުޅޭތަނެއް ނޫން! އުޅެން މަޖުބޫރުވީމާ އުޅެނީ. މި ތަނަށް އަންނަން ފުރަތަމަ ދުވަސްކޮޅު ވަރަށް އުނދަގޫވާނެ މި ތަނުގައި ކެތްކޮށްލަން. އެކަމަކު އެހެން ގޮތެއް ވެސް ނޯންނާނެ!” ޝެލީގެ ދެ ލޮލުން އަނެއްކާވެސް ކަރުނަ ހިލިއްޖެއެވެ.\n“ޝެލީ މި ތަނުގައި ތިޔަހެން އުޅޭތާ ކިހައި ދުވަހެއްވެއްޖެ؟”\n“ވީ ކިހާދުވަހެއްކަމެއް ބުނާކަށް ނޭނގެ. އެކަމަކު މިހާރު ރީޝާ ކަހަލަ އެތައް ކުދިންނަކަށް މި ގޮތަށް ކާންދެވިއްޖެ.” އިސްދަށަށް ޖަހައިލަމުން ޝެލީ ބުންޏެވެ.\n“އެތައް ކުދިންނަކަށޭ؟ ދެން އެ ކުދިންތައް މިހާރު ކޮބާ؟” އަހަންނަށް ލިބުނީ ވަރަށް ބޮޑު ހައިރާން ކަމެކެވެ.\n“ތި ސުވާލަށް ދޭނެ ޖަވާބެއް ނޭނގެ. މި ތަނުގެ އަނިޔާވެރިކަމާއި ރަހުމުކުޑަކަމުގެ ނަތީޖާއެއްގެ ގޮތުން، ވަރަށް ގިނަ ކުދިން މޮޔަވެފައި ވެސް އެބަތިބި. މޮޔަނުވާ ކުދިން އެ މީހުން ހިތުހުރި ގޮތެއް ހަދައި، ބޭނުން ހުސްކޮށްލާފައި މަރާލަނީ. މޮޔަވާ ކުދިން ވެސް ރަނގަޅުވީމާ އަވަހަށް ގަދަފަދަ އަނިޔާތަކަކަށްފަހު މަރައިލާނެ.” ޝެލީއަށް ރޮވިއްޖެއެވެ.\n“މި ތަނާބެހޭގޮތުން ޝެލީއަށް ލިބިފައިވާ މިންވަރަކުން، އަހަންނަށް މައުލޫމާތު ކޮޅެއް ދީފާނުތަ؟”\n“ތިވާހަކަ ދައްކާކަށް ވަގުތެއް ނެތް. ކުރުގޮތަކަށް ބުނަންޏާ، ބުނެވެން އޮތީ މި ތަނަކީ އަނިޔާވެރިކަމާއި ފާޚިޝް ޢަމަލުތަކުން މުޑުދާރުވެ، ތަޣައްޔަރުވެފައިވާ ބިރުވެރި ތަނެކޭ. މި ތަނުގެ ވެރިޔާ، މިސްޓަރ ރޮބްސަންގެ ކަމަކީ، އޭނާގެ މުވައްޒަފުން ދުނިޔޭގެ އެކި ކަންކޮޅުތަކަށް ފޮނުވައިގެން، ރީތި އަންހެން ކުދިންގެނެސް، އެ ކުދިންގެ އިއްފަތްތެރިކަން ފޭރިގަތުމަށްފަހު، އަނިޔާވެރި ގޮތަކަށް މަރާލުން. އަދި އެ ހިތްދަތި މަންޒަރު ބަލަން ހިނި އައިސްފައި އެ ޝައިޠާނާ އިންނާނެ. އަހަންނަށް އެނގިފައިވާގޮތުގައި، އެތައް ކުދިންނަކަށް މި ލިބޭ އިންސާފެއްނެތް އަނިޔާއަކީ، ހަމަ އެންމެ އަންހެންކުއްޖަކު ކުރި ކުށެއްގެ ސަޒާ.” އަހަރެންގެ އަނގަ ކައިރީގައި ހިކިފައި ހުރި ލޭތަކަށް ބަލައިލާފައި މިހެންބުނިއިރު، ޝެލީގެ މޫނުމަތިން ފެނިގެން ދިޔައީ ހިތްދަތި ކަމެވެ. އޭނާގެ ވާހަކަ އިވިފައި، އަހަރެންގެ ބިރުވެރިކަމުން ފުރިފައިވާ ހިތުގެ ބިރުވެރިކަން ދެ ގުނައަށް އެރިއެވެ.\n“މި އަނިޔާވެރި ނަރަކައެއް ފަދަ ތަނުން އަހަރެން ސަލާމަތް ކޮށްދީ!” އަހަންނަށް ރޮވުނެވެ. ގަތް ބިރެއްގެ ބޮޑުކަމުން ޝެލީގާތު އާދޭސްކުރަން ފެށުނެވެ. އެހައި އަވަހަށް މަރުވާކަށް އަހަރެން ބޭނުމެއް ނޫނެވެ. ކައިވެންޏެއް ކޮށްގެން، ދިރިއުޅެމެއް ފަށަން ބޭނުމެވެ. މަންމާއޭ ކިޔައި ގޮވައިލާނެ ކުއްޖަކު ދުނިޔެއަށް އުފަންކުރަން ބޭނުމެވެ.\n“އަހަންނަށް ކޮށްދެވޭނީ ކޮންކަމެއް؟ އަހަންނަކީ ސާދަލައްބައިގެ ކޮޅުގައި އިންނަ މީހެއް! ރީޝާ ތިޔަ ހާލަތުގައި އިނީތީ، އެހީތެރިވާން ވަރަށް ބޮޑަށް ބޭނުން.”\n“ތިޔަ ބުނީ ކީކޭ؟”\n“މިތަނަށް ވައްދާ އެއްވެސް ކުއްޖަކު އަދި މި ވީތަނަކަށް ދިރިހުއްޓާ ނެރިފައެއް ނެތް.” ވަރަށް އުނދަގުލުން ކަހަލަ ގޮތަކަށް، ޝެލީ މިހެން ބުނުމާއެކު، އަހަންނަށް ހީވީ ބޮލުގައި މީހަކު ހަންމުށްޓަކުން ވަރުގަދަ އެތިފަހަރެއް އަލައިލިހެން ހީވިއެވެ.\n“ނޫން ޝެލީ!” އަހަންނަށް ބާރަށް ރޮއި ގަނެވުނެވެ. ހަމައެއާއެކު ޝެލީގެ ހާމަކަންބޮޑު ހަށިގަނޑުގައި އޮޅުލައިގަނެވުނެވެ. “އާދޭސްކޮށްފައި ބުނަން! އަހަރެން މި ޖަހަންނަމައިން ސަލާމަތްކޮށްދީ! އެ ގަދަފަދަ އަނިޔާތަކަށް ކެތްކުރާހައި ހިތްވަރެއް އަހަރެންގެ ކިބަޔަކު ނެތް!” އަހަރެން ރޮއިރޮއިފައި އާދޭސްކުރަމުން ގެންދިޔައިރު، ޝެލީއަކަށް ރުއިން ފިޔަވާ ކުރެވުނު އެއްވެސް ކަމެއް ނެތެވެ.\n“ރުއިމުގެ ފައިދާއެއް ނެތް! ދެން އޮތީ ކެތްތެރިވެލުން! އަނިޔާވެރިކަމަކީ އަބަދަށް ދެމިއޮންނާނޭ ކަމެއްނޫން. ކޮންމެ މީހަކީ ވެސް ކޮންމެވެސް އެއް ދުވަހަކުން މަރުގެރަހަ ދެކޭނޭ މީހެއް.” ޝެލީ އަހަންނަށް ނަސޭހަތްތެރިވަމުން ގެންދިޔައިރު، އޭނާގެ އަޑު ތުރުތުރުއަޅައެވެ. “ވާހަކައެއް އަހާލަންތަ؟”\n“އާނ….!” ޝެލީގެ ކޮނޑުމަތިން ބޯހިއްލައިލައިފައި، އޭނާގެ ކަރުނައިން ފުރިފައިވާ ދެ ލޮލަށް އަހަރެން ބަލައިލީމެވެ. “އާދަޔާޚިލާފު އެއްވެސް މަންޒަރެއް މި ތަނަށް ވެއްދިފަހުން ފެނިއްޖެތަ؟”\n“މި ބުނީ މިތަނުގެ އަނިޔާވެރިކަމުގެ އެއްވެސް ކަމެއް ފެނިއްޖެހޭ؟”\n‘އާނ! އަހަރެން މި ތަނަށް ވައްދާފައި ދެއްކީ، ޒުވާން އަންހެން ކުއްޖެއްގެ ޢިއްފަތްތެރިކަން ވަރަށް އަނިޔާވެރި ގޮތަކަށް ފޭރިގެންފައި ގަތުލުކޮށްލި މަންޒަރު” އަހަރެންގެ މި ޖުމުލަ އިވިފައި، ޝެލީ ވަގުތުން ހުއްޓުން އަރައިފިއެވެ. ނަޒަރު ހުއްޓިފައިވަނީ، ކުރިމަތިން ފެންނާންހުރި ބިއްލޫރި ފާރަށެވެ.\nޝެލީއަށް ވެފައި އިންގޮތް ފެނިފައި، އަހަރެންގެ ހިތުގެ ބިރުވެރިކަން ބޮޑުވިއެވެ. އަވަސް އަވަހަށް އޭނާގެ ކޮނޑުގައި ހިފައި ތަޅުވައިގެންފީމެވެ.\n“ތީ ދޮގެއް. ކޮންމެވެސް ކަމެއް ވެއްޖެ!” އަހަންނަށް ރޮވިއްޖެއެވެ. އާދޭސްކުރަން ފެށީމެވެ. ތަކުރާރުކޮށް އަހަން ފެށީމެވެ. އެންމެ ފަހުން ޝެލީއަށް ވެސް ރޮވިއްޖެއެވެ. އޭނާ އަހަންނާ ހަތަރުކަޅި ހަމަކޮށްލިއެވެ.\n“ނުބުނަން ވަރަށް ހިތްވަރު ކޮށްފިން! އެކަމަކު….. ރީޝާގެ ދިރިހުރުމާމެދު މިހާރު ވަރަށް އުއްމީދު ކުޑަ.” އަހަރެންގެ ކަންފަތުގައި އެ ޖުމުލަ ގުގުމާން ފެށިއެވެ. ގަތް ބިރެއްގެ ބޮޑުކަމުން، އަނގައިން ވެސް ބުނެވުނީ އިރުކޮޅެއް ފަހުންނެވެ.\n“ޝެލީ! ބުނޭ ތީ ދޮގެކޭ! ބުނޭ!” ރޮމުން މޮޔައަކު ފަދައިން ޝެލީގެ ގައިގައި އަހަންނަށް ތަޅަންފެށުނެވެ. ޝެލީ އެއްވެސް އެއްޗެއް ނުބުނެވެ. އަހަންނާ ބައިވެރިވެގެން، ރުއިން ފިޔަވައި އިތުރު ކަމެއް އޭނާ ވެސް ނުކުރެއެވެ.\n“ޝެލީ! އަހަރެން ދެން ކިހިނެއް ހަދާނީ؟ މަރުވުން ނޫން ގޮތެއް އަހަންނަކަށް ދެން ނެތް ދޯ!”\n“އެންމެ ފުރަތަމަ މި އިން އެތިކޮޅެއް ކައިލާ! އޭރުން ރަނގަޅު ޚިޔާލެއް ދޭނަން.” އަހަރެން ރޮއިރޮއިފައި އެތައް އާދޭހެއް ކުރިފަހުން ޝެލީ ބުންޏެވެ. ޝެލީގެ އެ ވާހަކައިން އަހަރެންގެ ޒަޚަމްވެފައިވާ ހިތަށް ވަރަށް ބޮޑު ފަރުވާއެއް ލިބުނެވެ. އެހެންކަމުން ވަރަށް ހިތްވަރުކޮށްފައި، އެއިން ކާއެތިކޮޅެއް ކެވޭތޯ މަސައްކަތް ކުރީމެވެ.\nވަރަށް ރީތި ވާހަކައެއް މިއީ.. ވަރަށް މޮޅު މިވާހަކަ ލިޔާ މީހާ. ވަރަށް ހުނަރުވެރި 👏🏽👏🏽👏🏽


FAM- MMPRC ge khiyaanaathuge bodu haayyeh\nއެފްއޭއެމް- އެމްއެމްޕީއާރުސީގެ ޚިޔާނާތުގެ ހާއްޔެއް\n12 މޭ 2021 - 16:55:47\nފުޓްބޯލް އެސޯސިއޭޝަން އޮފް މޯލްޑިވްސްއަކީ، އެމްއެމްޕީއާރުސީގެ ޚިޔާނާތުގެ ބޮޑު ހާއްޔެއްގެ ގޮތުގައި ރައްޔިތުންގެ މަޖިލީހުން މިއަދު ހާމަކުރި އެމްއެމްޕީއާރުސީގެ ތަހުގީގު ރިޕޯޓުން ހާމަވެއްޖެއެވެ.\nރައްޔިތުންގެ މަޖިލީހުން މިއަދު އާއްމު ކުރި އެމްއެމްޕީއާރުސީގެ ރިޕޯޓުގެ ކުރިން، އޭގައި ހިމެނޭ ބައެއް ފަރާތްތަކުގެ މައުލޫމާތުތައް ސޯޝަލް މީޑިއާގައިވަނީ ލީކުކޮށްލާފައެވެ. ސޯޝަލް މީޑިއާގައި ލީކުކޮށްލާފައިވާ ލިޔުންތަކުން އަދި މަޖިލީހުން މިއަދު ހާމަކުރި ރިޕޯޓުގައިވާ ގޮތުން އެފްއޭއެމްގެ ރައީސް ބައްސާމް އަދީލް ޖަލީލަށް އަދި ކުޅިވަރު ވަޒީރު މަހްލޫފަށްވަނީ އެމްއެމްޕީއާރުސީގެ ޚިޔާނާތުގެ ފައިސާ ލިބިފައެވެ. އޭނގެ އިތުރުން އެފްއޭއެމް ތެރޭގައި، އަދި އެފްއޭއެމްގެ ސަރަހައްދުގައި އެކި ފަހަރުމަތިން އެކި މީހުންނަށް ބޮޑެތި އަދަދުތަކުން ފައިސާ ދީފައިވާކަން އާއްމު ވެފައިވާ ލިޔުންތަކުން އެނގެއެވެ.\nއާއްމު ވެފައިވާ ލިޔުންތަކުން އެނގޭ ގޮތުގައި ރައްޔިތުންގެ މަޖިލީހުގެ ކުރީގެ މެންބަރުންތަކަކަށް އެކި ދުވަސްވަރު މަތިން އެފްއޭއެމްގެ ތެރޭގައި އެތައް މިލިއަން ރުފިޔާއެއް ބަހާފައިވެއެވެ. އެފްއޭއެމްގެ ތެރޭގައި ލާރި ދީފައިވާ ފަރާތްތަކުގެ ތެރޭގައި ކުރީގެ ބައެއް ވަޒީރުންނާ އެފްއޭއެމްގެ އެކްސްކޯ މެންބަރުންވެސް ހިމެނެއެވެ. އޭނގެތެރެއިން ބައެއް މީހުންނަކީ މިހާރުވެސް އެފްއޭއެމްގެ އެކްސްކޯގައި ބައްސާމްއާ އެކު ހިމެނޭ މީހުންނެވެ. އެމްއެމްޕީއާރުސީގެ ޚިޔާނާތުގެ ލިސްޓުގައި އެފްއޭއެމްގެ ކުރީގެ ރައީސުން ކަމަށްވާ އަހްމަދު ތޯރިގް، އިލްހާމް އަހްމަދު އަދި އަލީ އާޒިމްގެ ނަންވެސް ހިމެނެއެވެ. އަދި މީގެ އިތުރުން އެފްއޭއެމްގެ ކުރީގެ ނާއިބު ރައީސް އަބްދުލް މުހްސިން ހަމީދާ، އެފްއޭއެމްގެ ކުރީގެ ޖެނެރަލް ސެކެއްޓްރީ ޝާހް އިސްމާއިލްގެ ނަންވެސް ބޮޑު ޚިޔާނާތުގެ ލިސްޓުގައި ހިމެނެއެވެ.\nއެފްއޭއެމް ހައުސްގެ ތެރޭގައި ރައީސް ޔާމީންގެ ކެމްޕެއިން އޮފީސް ހަދައިގެން އުޅުއްވި ކަމަށް ކުޅިވަރު ވަޒީރު އަހްމަދު މަހްލޫފުވެސްވަނީ ވިދާޅުވެފައެވެ. މަހްލޫފަށް އެމްއެމްޕީއާރުސީގެ ޚިޔާނާތުގެ ފައިސާ ލިބިފައިވާ މައްސަލަ ދައުވާ ކުރަން ތައްޔާރުވެފައިވާ ކަމަށް ރިޕޯޓްތައް ބުނެއެވެ.\nޔޫތު ޗެމްޕިއަންޝިޕުގެ ފުރަތަމަ މެޗު އީގަލްސްއަށް


ލަންކާގައި މީސް މީޑިއާ ބޭނުން ކުރެވޭ ގޮތް ހަދައިފި - Suvaadheeb\nއާޓިކަލް ޕޯސްޓްކުރީ ސުވާދީބު 1 އަހަރު ކުރިން يناير 9, 2020 0644\nލަންކާއަށް ދިން ހަމަލާތަކާ ގުޅިގެން މީސް މީޑިއާ ބޭނުން ނުކުރެވޭ ގޮތަށް ހެދުމަށްފަހު، ފުރަތަމަ ފަހަރަށް މީސް މީޑިއާ ބޭނުން ކުރެވޭ ގޮތަށް ހަދައިފިއެވެ.\nމުޅި ގައުމުގައި މީސް މީޑިއާ ބޭނުން ނުކުރެވޭ ގޮތަށް އޮތް އޮތުން ރައީސް ސިރިސޭނާ ވަނީ އުވާލާފައެވެ. ސަރުކާރުން ނެރުނު ބަޔާނެއްގައި ބުނެފައި ވަނީ ލަންކާގައި މީސް މީޑިއާ ބްލޮކް ކުރަން ނިންމި ނިންމުން އުވާލެފައިވާނަމަވެސް، ޒިންމާދާރު ގޮތެއްގައި މީސް މީޑިއާގެ ވަސީލަތްތައް ބޭނުން ކުރުމަށް ހުރިހާ ރައްޔިތުންނަށްވެސް ބާރު އަޅާ ކަމަށެވެ.\n21 އޭޕްރިލް ވަނަ ދުވަހު ލަންކާގެ އަށް ތަނަކަށް ދިން ބޮމުގެ ހަމަލާތަކުގައި 250 އަށްވުރެ ގިނަ މީހުން މަރުވެ 500 އެއްހައި މީހުންނަށް އެކިވަރުގެ އަނިޔާ ލިބުނެވެ. މި ހަމަލާތައް ދިނުމުގައި އަމަލީގޮތުން9މީހަކު ބައިވެރިވިއިރު، ހަމަލާގެ ޒިންމާ ނަގާފައިވަނީ ހައްދުފަހަނައަޅާފައިވާ ނިރުބަވެރި އިސްލާމިކް ސްޓޭޓްސް (އައިސިސް) ޖަމާޢަތުންނެވެ. މިއީ ފަހުގެ ތާރީޚެއްގައި ވެސް މި ސަރަޙައްދުގެ ޤައުމެއްގައި ދިން މިފަދަ އެންމެ ވަރުގަދަ ހަމަލާއެވެ.\n“ދިވެހިން ވަޒީފާއަށް ނެރުމަށް އެންމެ މުހިއްމު ކަމަކީ އެންމެ ކުޑަ އުޖޫރަ ކަނޑައެޅުން”


މި ފަސް އަހަރުގެ ދައުރު ނިމޭ އިރު، ރައްޔިތުންނަށް ވި ވައުދުތައް ފުއްދާނެކަމަށް މެމްބަރު ހަސަން ލަތީފު ވިދާޅުވެއްޖެ – DhiDaily\nމި ފަސް އަހަރުގެ ދައުރު ނިމޭ އިރު، ރައްޔިތުންނަށް ވި ވައުދުތައް ފުއްދާނެކަމަށް މެމްބަރު ހަސަން ލަތީފު ވިދާޅުވެއްޖެ\nއެމްޑީޕީއިން ނެރެމުން އަންނަ ”ޙަބަރު ސިޓީ“ގައި މެމްބަރު ހަސަން ލަތީފް ވިދާޅުވީ އެމްޑީޕީގެ ފުރަތަމަ ވެރިކަމުގެ ތިން އަހަރު ދުވަހުގެ ތެރޭގައި ދަތުރުފަތުރުގެ ނިޒާމު ތައާރަފްކޮށް އިޖުތިމާއީ ރައްކާތެރިކަމުގެ ފުރިހަމަ ޕްރޮގްރާމެއް ހިންގަން ފަށައި ބޯހިޔާވަހިކަން ފޯރުކޮށްދިނުމުގެ މަޝްރޫއުތައް މުޅި ރާއްޖޭގައި ހިންގި ކަމަށާއި ހިލޭ ބޭސްފަރުވާގެ ނިޒާމާއި ޓެކްސްގެ ނިޒާމު ތައާރަފްކޮށް އިގްތިސާދު ކޮޅަށް ޖެހުމުގެ ކުލަވަރު ފެންނަން ފެށި ކަމަށެވެ. އަދި އެކަމުގެ ނަތީޖާއަކީ ”ބަޣާވާތަކުން“ އެމްޑީޕީގެ ވެރިކަން ބަދަލު ކުރުން ކަމަށް ވެސް ހަސަން ލަތީފް ވިދާޅުވިއެވެ.\nއަދި އޭގެ ފަހުން ފެނިގެން ދިޔައީ އިހު އޮތް އަނިޔާވެރިކަމުގެ ތެރެއަށް ރާއްޖެ ގެންދިޔަ މަންޒަރު ކަމަށް ވިދާޅުވަމުން މެމްބަރު ލިޔުއްވާފައިވަނީ ކަރުނަ ގޭހާއި ކަރަންޓު މުގުރާއި އަސޭ މިރުސް ދިޔަ އާއި ޖަލު ގޮޅިތަކުގެ ޒަމާން އަނެއްކާވެސް އެނބުރި އައިސްފައިވާކަމަށްވިދާޅުވެފައެވެ.\n”ކަން ދިމާކުރި ގޮތުން 2013 ވަނަ އަހަރުގެ ރިޔާސީ އިންތިހާބުގެ ނަތީޖާ ވެގެން ދިޔައީ ދިވެހި ރައްޔިތުންނަށް ކުރިމަތިވި މުސީބާތަކާއެވެ. އެ އިންތިހާބު ގަޑުބަޑުކޮށް، ރައީސް އަބްދުﷲ ޔާމީން އަބްދުލްގައްޔޫމަށް ވެރިކަން ހޯދައި ދިނީ ފަނޑިޔާރުގެއިންނެވެ. މަދު ދުވަސްކޮޅެއްގެ ތެރޭގައި ރާއްޖެ ނުފުށަށް ޖައްސަވައިފިއެވެ. ވައްކަމާއި ހިޔާނާތާއި ކޮރަޕްޝަން އާންމު ކުރައްވައިފިއެވެ،“ ހަސަން ލަތީފް ލިޔުއްވާފައިވެއެވެ.\nމެމްބަރު ހަސަން ލަތީފް ވިދާޅުވި ގޮތުގައި ރައީސް ޔާމީންގެ ވެރިކަމުގައި ބަސް ބުނާ ފަރާތްތަކުން ލީ ޖަލަށެވެ. އެގޮތުން، ކުރީގެ ރައީސް އަދި ރައްޔިތުންގެ މަޖިލިހުގެ މިހާރުގެ ރައީސް މުހައްމަދު ނަޝީދާއި އޭރުގެ އިދިކޮޅު ލީޑަރުން ޖަލަށްލިކަން ހަސަން ލަތީފް ފާހަގަކުރައްވާފައިވެއެވެ. އަދި އޭގެ ފަހުން އައި ރިޔާސީ އިންތިހާބާއި ރައްޔިތުންގެ މަޖިލިސް އިންތިހާބު ވެގެން ދިޔައީ އަނެއްކާ ވެސް މި ޕާޓީ އަށް އުފާވެރިކަން ގެނެސްދިން ނަތީޖާތަކަކަށް ކަމަށް ވެސް ހަސަން ލަތީފް ވިދާޅުވިއެވެ.\nއަދި މިހާރު ރައްޔިތުންގެ އުންމީދަކީ މިދިޔަ ސަރުކާރުން ރައްޔިތުންނަށް ޖައްސާފައިވާ ހާލަތުން އަރައިގަނެވޭނެ ގޮތެއް ހޯދައިދިނުމާއި ބޯހިޔާވަހިކަން ހޯދައި ދިނުމާއި މަތީ ތައުލީމް ފޯރުކޮށްދިނުމާއި އާމްދަނީ ލިބޭނެ ވަޒީފާތަކެއް ލިބުން ކަމަށް އޭނާ ވިދާޅުވިއެވެ.\nމި ސިޓީގައި ހަސަން ލަތީފް ވިދާޅުވީ މި ސަރުކާރަށް ދެ އަހަރު ނުވަނީސް، ހެނދުނުގެ ނާސްތާ ދޭން ފަށައި ހިލޭ ޑިގްރީއަށް ކިޔެވުމަށް ދިން ފުރުސަތުގެ ދަށުން އެތައް ދަރިވަރުންނެއް ތައުލީމް ހާސިލް ކުރަމުން އަންނަ ކަމަށެވެ. އަދި ކުދިއަދި މެދުފަންތީގެ ވިޔަފާރި ފެށުމަށް ލޯން ދޫކުރަމުން އަންނަ ކަމަށާއި ވިހެއުމާ ގުޅިގެން ހަ މަހުގެ މެޓަނިޓީ ލީވްއެއް ލިބެމުން އަންނަ ކަމަށް ވެސް އޭނާ ވިދާޅުވިއެވެ..\nމީގެ އިތުރުން ފެނާއި ނަރުދަމާ އާއި ބަނދަރުގެ އެތައް މަޝްރޫއެއް ހިނގަމުން އަންނަ އިރު، ބޯހިޔާވަހިކަމުގެ މަޝްރޫއުތައް ފެށުމުގެ މަސައްކަތް ކުރަމުން އަންނަ ކަމަށް އޭނާ ވިދާޅުވިއެވެ. އަދި ކުޑަ ދުވަސްކޮޅެއްގެ ތެރޭގައި ޝަރުއީ ނިޒާމަށް ބޮޑެތި ބަދަލުތަކެއް ގެނެވިފައިވާ ކަމަށް އޭނާ ވިދާޅުވިއެވެ.\nމަސްވެރިކަމުގެ ގާނޫނާއި އާމްދަނީން ޓެކްސް ނެގުމުގެ ގާނޫނުގެ މަސައްކަތް ނިންމައި އެންމެ ކުޑަ އުޖޫރަ އާއި ފުލުހުންގެ ހިދުމަތުގެ ބިލްގެ މަސައްކަތް ހިނގަމުން އަންނަ ކަމަށް ވެސް ހަސަން ލަތީފް ލިޔުއްވާފައިވެއެވެ.


2017 ވަނަ އަހަރުގެ ކަލަންޑަރު ޑިޒައިންގކޮށް ހަދައިދޭނެ ފަރާތެއް ހޯދަން\nތިލަފުށި ކޯޕަރޭޝަނަށް 2017 ވަނަ އަހަރުގެ ކަލަންޑަރު ޑިޒައިންގކޮށް ހަދައިދޭނެ ފަރާތެއް ހޯދަން ބޭނުންވެއެވެ.\nވީމާ، މިދެންނެވި މަސައްކަތް ކުރުމަށް ޝައުޤުވެރިވެލައްވާ ފަރާތްތަކަށް ބީލަން ހުށަހެޅުމުގެ ފުރުޞަތު ޢާންމުކޮށް ހުޅުވާލައި ދަޢުވަތު އަރުވަމެވެ.\nބީލަމުގައި ބައިވެރިވުމަށް ރަޖިސްޓަރީވުން\n4 ދުވަސް ރަސްމީ\n2016 ނޮވެންބަރު 1 އިން ނޮވެންބަރު7އަށް\n8 ނޮވެންބަރު 2016\n10 ނޮވެންބަރު 2016\n15 ނޮވެންބަރު 2016\nއަންދާސީހިސާބު ހުށަހެޅުއްވުމާ ގުޅޭ:\nބީލަން ހުށަހެޅޭނީ ބީލަމުގައި ބައިވެރިވުމަށް ރަޖިސްޓަރީވެ މަޢުލޫމާތުކަރުދާސް ނަގާފައިވާ ފަރާތްތަކަށެވެ.\nހުށަހަޅާފައިވާ ބީލަން ބާޠިލުވާ މުއްދަތު މަދުވެގެން 90 ދުވަހަށް ވާންވާނެއެވެ.\nބީލަން ހުށަހަޅަންވާނީ ދީފައިވާ މަޢުލޫމާތާ އެއްގޮތަށެވެ.\nމިކަމަށް ބީލަން ހުށަހަޅުއްވާނީ ސިޓީއުރައިގައި ބަންދުކުރައްވާފައެވެ. ބީލަން ހުޅުވުމުގެ ބައްދަލުވުން އޮންނާނީ މި ކޯޕަރޭޝަންގެ ހެޑްއޮފީހުގައި ބީލަން ހުޅުވުމުގެ ބައްދަލުވުމުގައި ބައިވެރިވެލައްވަން ބޭނުންވެލައްވާ ފަރާތްތަކާ އެކުގައެވެ.\nމި ބީލަމަށް މާކްސް ދެވޭނެ މިންގަނޑު މަޢުލޫމާތުކަރުދާހުގައި ހިމެނިފައިވާނެއެވެ. އަދި މިކަމާ ގުޅޭ އިތުރު މަޢުލޫމާތު ސާފުކުރައްވަން ބޭނުންވެވަޑައިގަންނަވާ ފަރާތްތަކުން މި ކޯޕަރޭޝަނަށް ގުޅުއްވައިގެން މަޢުލޫމާތު ސާފުކުރެއްވުން އެދެމެވެ.\n30 މުޙައްރަމް 1438\nFen Building/ 4th floor ފެން ބިލްޑިންގް/4ވަނަ ފަންގިފިލާ\nTel: 3307513 Fax: 3307514 ފޯން: 3307513 ، 3307515 ފެކްސް: 3307514\nޕަބްލިޝްކުރި ތާރީޚު: 31 އޮކްޓޫބަރު 2016\nސުންގަޑި: 07 ނޮވެންބަރު 2016 1500


ނިއުޒީލޭންޑްގެ މިސްކިތަށް ހަމަލާދިން މީހާގެ މައްޗަށް ޓެރެރިޒަމްގެ ދައުވާ އުފުލަން ނިންމައިފި | Jazeera\tނިއުޒީލޭންޑްގެ މިސްކިތަށް ހަމަލާދިން މީހާގެ މައްޗަށް ޓެރެރިޒަމްގެ ދައުވާ އުފުލަން ނިންމައިފި - Jazeera\nނިއުޒީލޭންޑްގެ މިސްކިތަށް ހަމަލާދިން މީހާގެ މައްޗަށް ޓެރެރިޒަމްގެ ދައުވާ އުފުލަން ނިންމައިފި\nއާމިނަތު އަޙުމާ May 21, 2019 249 views0\nމިއަހަރުގެ މާޗްމަހުގެ 15 ވަ ދުވަހުގައި ނިއުޒީލޭންޑްގެ ކްރައިސްޗާޗްގެ މިސްކިތްތަކަށް ހަމަލާދީ 51 މީހަކު ޝަހީދުކޮށްލި މީހެއްކަމަށްވާ، ބްރެންޓަން ޓެރެންޓް މައްޗަށް ޓެރެރިޒަމްގެ ދައުވާކޮށްފައިވާކަމަށް ނިއުޒީލޭންޑްގެ ފުލުހުން ބުނެފިއެވެ.\nބްރެންޓަން ޓެރެންޓްގެ މައްޗަށް ވަނީ ނިރުބަވެރި ޢަމަލެއް ހިންގިކަމުގެ ދައުވާ އުފުލައިފައެވެ. ބީބީސީ އިން ބުނީ ނިއުޒީލޭންޑްގެ ފުލުހުން މިއަދު ނެރުން ބަޔާނެއްގައި ބުނެފައިވަނީ ބްރެންޓަން އަކީ މިހާރުވެސް 40 މީހުން މަރާލަން މަސައްކަތް ކުރުމުގެ އިތުރުން މީހުން މެރިކަމުގެ ދައުވާ އޭނާގެ މައްޗަށް އުފުލައިފައިވާ މީހެއްކަމަށެވެ. އެއީ ސައުތް ސިޓީގައި މާޗްމަހުގައި ދެ މިސްކިތަކަށް ހަމަލާދިން މައްސައިގެ ތެރެއިންނެވެ.\nބްރެންޓަން ކޯޓަށް ގެންދަން ހަމަޖެހިފައިވަނީ ޖޫންމަހުގައެވެ.\nމި ހަމަލާތަކަކީ ނިއުޒީލޭންޑްގެ ތާރީޚުގައިވެސް ފާހަގަކޮށްލެވޭ ވަރުގެ ބޮޑު، ބިރުވެރި ހަމަލާއެކެވެ. މި ހަމަލާތަކާއި ގުޅިގެން ނިއުޒީލޭންޑްގައި ވަނީ ގިނަ އަދަދެއްގެ ފިޔަވަޅުތައް އަޅައި ސެކިއުރިޓީ ވަރުގަދަކޮށްފައެވެ. މިގޮތުން މިލިޓަރީގައި ބޭނުންކުރާ ވައްތަރުގެ ސެމި-އޮޓޮމެޓިކް ހަތިޔާރު އެ ގައުމުގައި ބޭނުންކުރުން ވަނީ މަނާކޮށްފައެވެ.\nމިދިޔަ އޭޕްރިލްމަހުގައި ވީޑިއޯ ލިންކެއްގެ ޒަރިއްޔާއިން އޭނާ ކޯޓަށް ހާޒިރުކުރެވުނެވެ. އޭރު ޖަޖުން ދިޔައީ އޭނާގެ ނަފްސާނީ ހާލަތު ދެނެގަތުމުގެ ގޮތުން ޓެސްޓްތައް ކުރިއަށް ގެންދަމުންނެވެ.\n28 އަހަރުގެ މި ޓެރަރިސްޓް މިސްކިތްތަކަށް ހަމަލާދެމުން ދިޔަ މަންޒަރު އޭނާ ވަނީ ލައިވްކޮށް މުޅި ދުނިޔެއަށް ޢާންމުކޮށްފައެވެ. އޭނާގެ މައްޗަށް ވަނީ ފިރިހެނުން، އަންހެނުން، އަދި ކުޑަކުދިން މެރުމުގެ ދައުވާކޮށްފައެވެ. ހަމަލާދީފައިވާ ދެ މިސްކިތަކީ އަލް ނޫރް މިސްކިތާއި ލިންވުޑް އިސްލާމިކް ސެންޓަރަށެވެ.\nނިއުޒީލޭންޑްގެ ބޮޑު ވަޒީރު ޖަސިންޑާ އޭޑާން އަންނަނީ އެ ގައުމުގެ ސަރުކާރުގެ އިތުރުން ޓެކް ކުންފުނިތަކުން ހައްދުފަހަނަ އަޅައިދާ މީހުން ދެނެގަތުމުގައި އަޅާ ފިޔަވަޅުތައް ވަރުގަދަކުރުމުގެ މަސައްކަތް ކުރަމުންނެވެ.


2020 ga JSC ah libunu shakuvaa thah 152 percent ithuru\n2020 ގައި ޖޭއެސްސީއަށް ހުށަހެޅި ޝަކުވާތައް 152 ޕަސަންޓު އިތުރުވެއްޖެ\n27 ޖެނުއަރީ 2021 - 11:52:15\nމިދިޔަ އަހަރު ޖުޑީޝަލް ސާވިސް ކޮމިޝަން (ޖޭއެސްސީ) އަށް ހުށަހެޅި ޝަކުވާތައް އޭގެ ކުރީ އަހަރާ އަޅާ ބަލާއިރު 152 ޕަސަންޓު އިތުރުވެއްޖެ އެވެ.\nމިއަދު އާއްމުކުރި ޖޭއެސްސީގެ ތަފާސްހިސާބުތައް ދައްކާ ގޮތުން 2020 ވަނަ އަހަރު 288 ޝަކުވާ އެ ކޮމިޝަނަށް ހުށަހަޅާފައި ވެއެވެ. އެހެންކަމުން 2019 ވަނަ އަހަރު ހުށަހެޅި 114 ޝަކުވާ އާ އަޅާ ބަލާއިރު، 174 ޝަކުވާ އިތުރަށް މިދިޔަ އަހަރު ހުށަހެޅި އެވެ. އެއީ 152 ޕަސަންޓުގެ އިތުރުވުމެކެވެ.\nމި ދެ އަހަރާ އަޅާ ބަލާއިރު، 2018 ވަނަ އަހަރު ޖޭއެސްސީއަށް ހުށަހަޅާފައިވަނީ އެންމެ ހަތް ޝަކުވާ އެވެ. އެ ތިން އަހަރު ޖުމްލަ 409 ޝަކުވާ ހުށަހަޅާފައި ވާއިރު، އޭގެ ތެރެއިން 304 މައްސަލަ ބެލުމާމެދު ގޮތެއް ނިންމާ ކޮމިޓީން ދިރާސާކޮށްފައި ވެއެވެ.\nމައްސަލަތަކާ ގުޅޭ ގޮތުން މިދިޔަ އަހަރު 72 ޖަލްސާ ބާއްވާފައި ވާއިރު، ދިރާސާ ކުރި މައްސަލަތަކުގެ ތެރެއިން 77 ޕަަސަންޓު ތަހުގީގު ކުރަން ނުފެންނަ ކަމަށް ނިންމި އެވެ. ތަހުގީގު ކުރުމަށް ފެންނަ ކަމަށް 12 ޕަސަންޓު މައްސަލަ ނިމުނުއިރު، 11 ޕަސަންޓު މައްސަލަ އަދިވެސް ދަނީ ދިރާސާ ކުރަމުންނެވެ.\nޖޭއެސްސީން އާއްމުކުރި ތަފާސްހިސާބު--\nޖޭއެސްސީން ތަހުގީގު ކުރުމަށް ނިންމި 114 މައްސަލަ ބެލުމަށް 44 ތަހުގީގު ކޮމިޓީ މިދިޔަ އަހަރު މަސައްކަތް ކުރި އެވެ. އެއީ އަހަރު ފެށިއިރު ބަލަމުން ދިޔަ 73 މައްސަލަ އާއި އަލަށް ފެށި 41 މައްސަލަ އާއި ބަލައި ނިންމާފައިވާ 54 މައްސަލަ އެވެ.\nކޮމިޓީތަކުން ތަހުގީގު ކުރި މައްސަލައިގެ ތެރެއިން 74 ޕަސަންޓު މައްސަލަ ސާބިތުވި އެވެ. އަދި 26 ޕަސަންޓު މައްސަލަ ސާބިތު ނުވާ ކަމަށް ނިންމި އެވެ. މައްސަލަ ސާބިތުވުމުން އެޅި ފިޔަވަޅުތަކަށް ބަލާއިރު، ނުވަ ފަނޑިޔާރުން ނުވަތަ މެޖިސްޓްރޭޓުން ވަކިކޮށް، ދެ ފަނޑިޔާރުން ނުވަތަ މެޖިސްޓްރޭޓުން ސަސްޕެންޑުކޮށް، ހަތަރު ފަރާތެއް ނަސޭހަތާއެކު ތަމްރީން ފުރިހަމަ ކުރުމަށް އަންގާފައި ވެއެވެ.\nއޭގެ އިތުރު 2020 ވަނަ އަހަރު ޖޭއެސްސީން ޖުމްލަ 95 ޖަލްސާ ބާއްވާފައި ވާއިރު، މިއީ 2019 ވަނަ އަހަރާ އަޅާ ބަލާއިރު 3.5 ޕަސަންޓު އިތުރު އަދަދެއް ކަމަށް ތަފާސްހިސާބުން ދައްކަ އެވެ. އަދި މިދިޔަ އަހަރު އެ ކޮމިޝަނަށް ކަނޑައެޅި ބަޖެޓުގެ 94 ޕަސަންޓު ވަނީ ބޭނުންކޮށްފަ އެވެ.


އެޗްއެސްބީސީގެ ފައިދާ ދެގުނައަށް އިތުރުވެއްޖެ އެޗްއެސްބީސީގެ ފައިދާ ދެގުނައަށް އިތުރުވެއްޖެ\nއިނގިރޭސިވިލާތުގެ މަލްޓިނޭޝަނަލް އިންވެސްޓްމެންޓް ބޭންކް އެޗްއެސްބީސީއަށް ޓެކްސް ހިމަނައިގެން ލިބުނު ފައިދާ ލަފާކުރިވަރަށްވުރެ ދެގުނަ އިތުރުވެއްޖެއެވެ.\nޖެނުއަރީ އިން ޖޫން މަހުގެ ނިއަލަށް ޓެކްސް ހިމަނައިގެން ބޭންކަށް ވަނީ 10.84 ބިލިއަން އެމެރިކާ ޑޮލަރުގެ ފައިދާއެއް ލިބިފައެވެ. އިޤްތިސާދީ މާހިރުން ލަފާކުރި ގޮތުގައި މިޢަދަދު އަރާނީ 9.45 ބިލިއަން އެމެރިކާ ޑޮލަރަށެވެ.\nނަމަވެސް މިދިޔަ އަހަރާއި އަޅާބަލާއިރު މިއަހަރުގެ ފުރަތަމަ ހަ މަސްދުވަހު ބޭންކުންގެ ޢާމްދަނީ ވަނީ 25.5 ބިލިއަން އެމެރިކާ ޑޮލަރަށް ވެއްޓިފައެވެ. އަދި މިއީ އިޤްތިސާދީ މާހިރުން ލަފާކޮށްފައިވާ 25.52 ބިލިއަން އެމެރިކާ ޑޮލަރާއި ދާދި އެއްވަރުގެ ޢަދަދެކެވެ.\nއެޗްއެސްބީސީގެ ޗީފް އެގްޒެކްޓިވް ނޮއެލް ކުއިން ވިދާޅުވިގޮތުގައި ކުރިއެރުން އަންނާނީ އިންވެސްޓްކުރާނެ ރަނގަޅު ގޮތްތަކެއް އެމެރިކާ އާއި ޔޫރަޕުން އޭޝިއާއަށް ބަދަލުކޮށް އިންވެސްޓް ކުރާނެ ފުރުޞަތުތަކެއް ފޯރުކޮށްދިނުމުންކަމަށެވެ. މީގެއިތުރުން ޗައިނާ އާއި އޭޝިއާގައި އިންވެސްޓް ކުރާނެ ރަނގަޅު ފުރުޞަތުތަކެއް ހުރިކަންވެސް ނޮއެލް ފާހަގަކުރެއެވެ.


ފާނަބަސަނދަށް ސަމާލުވުމަށް އިލްތިމާސްކޮށްފި — Ihavandhoo.com\nފާނަބަސަނދަށް ސަމާލުވުމަށް އިލްތިމާސްކޮށްފި\n23 އޮކްޓޫބަރު 20160ޢަބުދުﷲ ޙަމީދު\nފާނަބަސަނދަށް ސަމާލުވެ އެބަލިން ރައްކާތެރިވުމާއި ގުޅޭގޮތުން އާއްމުން ހޭލުނތެރިވުމަށް ހއ. އަތޮޅު ހޮސްޕިޓަލުން އިލްތިމާސްކޮށްފި އެވެ.\nހއ. އަތޮޅު ހޮސްޕިޓަލުން ބުނެފައިވަނީ މިދުވަސްވަރު ރާއްޖޭގެ އެކި ހިސާބުތަކުން ފާނަބަސަނދު ޖެހިގެން ރިޕޯރޓު ކުރަމުންދާ މިންވަރު އިތުރުވެފައިވާކަމަށެވެ. ފާނަ ބަސަނދު ޖެހިއްޖެ ނަމަ ޑޮކުޓަރެއްގެ ލަފާގެ މަތިން ފަރުވާ ހޯދުން އަދި ޑޮކްޓަރުން ދެއްވާ ފަރުވާ ޤަވާއިދުން ބޭނުންކުރުމަށް ސަމާލުވެލެއްވުމަށް ހޮސްޕިޓަލުން ވަނީ އެދިލައްވާފަ އެވެ. އެހޮސްޕިޓަލުން ބުނެފައިވާ ގޮތުގައި އެއްއަހަރުން ދަށުގެ ކުޑަކުދިން ނާއި 12 އަހަރުން މަތީގެ މީހުންނާއި، ބައްޔެއްގެ ސަބަބުން ހަށިގަނޑުގެ ދިފާއީނިޒާމު ބަލިކަށިވެފައިވާ މީހުން އަދި މާބަނޑުމީހުން ނަށް ފާނަބަސަނދު ޖެހުމުން ނުރައްކާވެދާނެ އެވެ.\nފާނަބަސަންދު ޖެހުމުން ފެންނާނެ ޢަލާމަތްތައް\nބަލީގެ ޖަރާސީމު ހަށިގަނޑަށް ވަންނަތާ 14 ނުވަތަ 16 ދުވަސް ފަހުން ބަލީގެ އަލާމާތްތައް ފެންނަން ފަށައެވެ. ނަމަވެސް ދިފާއީ ބާރު ދަށް މީހުންނަށް މި އަލާމާތްތައް ފެންނަން ފަށަނީ 10 ދުވަހާއި 21 ދުވަހާ ދޭތެރޭގައެވެ. މި އަލާމާތްތަކުގެ ތެރޭގައި:\nހުންއައުން: 100.4F އިން 103F ގެ މިންވަރަކަށް ހުމުގެ އަސަރު ހުރުން\nބްލިސްޓަރސް (ފެންއަރާފައި ހުން ބިހިތަކެއް) ނެގުން: ފުރަތަމަ ހަންގަނޑު ހިރުވުމަށްފަހު ހަންގަނޑުގައި ރޭޝަސް އުފެދެއެވެ. ފަހުން މި ރޭޝަސްތައް ބްލިސްޓަރސް (ފެންއަރާފައި ހުންނަ ބިހި) ތަކަކަށް ބަދަލުވެއެވެ. ދޮންމީހުންގެ ގައިގައި މި ބިހިތައް ހުންނާނީ ރަތްކޮށެވެ. އާދައިގެ ކުއްޖެއްގެ ގައިން 250 އާއި 500 އާ ދެމެދުގެ އަދަދަކަށް މިޒާތުގެ ބިހި ފެނެއެވެ.\nފާނަބަސަނދަކީ ހަންގަނޑުގައި ރޭޝެސް އުފެދި ހިރުވާ ބައްޔަކަށް ވުމާއެކު އެފަދަ ތަންތަން ނުހިރުވައި ވޭތޯ ބަލަންވާނެއެވެ.\nފާނަބަސަނދަކީ ބައެއް ހާލަތްތަކުގައި ވަރަށް ނުރައްކައުތެރި ބައްޔަކަށްވާތީ، ބަލީގެ ކުރީކޮޅު ޑޮކްޓަރަކަށް ދައްކައިގެން ޤަވާއިދުން ފަރުވާކުރުމަށް ޚާއްޞަ ސަމާލުކަމެއް ދިނުމަކީ ވަރަށް މުހިންމު ކަމެކެވެ. އަދި މި ބަލީގެ ގޮތުން އެހެން މީހުންގެ ގަޔަށް ބަލިފެތުރުނަ ނުދިނުމަށްޓަކައި ވަރަށް ބޮޑު ސަމާލުކަމެއް ދީގެން މަސައްކަތް ކުރަންޖެހޭނެއެވެ.\nބަލިޖެހުމުގެ ކުރިން ފާނަބަސަނދުން ރައްކާތެރިވުމަށްޓަކައި ކަނޑައަޅާފައިވާ ވެކްސިން ދިނުމަކީވެސް މިބަލިން ރައްކާތެރިވުމަށްޓަކައި އެޅިދާނެ ވަރަށް މުހިންމު ފިޔަވަޅެކެވެ.